
				Een

				EEN

				“Olivia, waar’s jy? Oli-vi-a!”

				Van pure skrik trek Olivia ’n lang rooi streep deur die boek wat sy sit en merk. Sy gee ’n gilletjie toe ’n petite blondekop op haar afstorm en haar om die nek beetpak.

				“Ek het dit reggekry, sussa! Ek gaan famous wees! Yes, yes, yes!”

				Olivia haal haar windskeef leesbril laggend af en stoot haar suster weg. “Oukei, Lané, bedaar nou. Kom, sit.” Sy dwing haar sitkamer toe en druk haar op ’n rusbank neer. “Toe, haal diep asem en dan vertel jy my wat aangaan.”

				Olivia gaan sit op die ander punt van die bank. Sy kyk geamuseerd hoe Lané teatraal ’n paar maal diep in en uitasem. Dis soos om in ’n spieël te kyk, behalwe dat haar identiese tweelingsuster se blonde hare ver teen haar rug afhang terwyl haar eie in ’n korter, moderne bob knus onder haar ore inkrul. Verder is hulle ’n volmaakte bloudruk – dieselfde groen oë, helder soos lentebotsels, hoë wangbene en klein, effense wipneuse. Op skool het die kinders van “die mooi tweeling” gepraat; tog het die seuns altyd voorkeur aan Lané gegee. Met haar spontane, dramatiese geaardheid is sy beslis meer pret. Olivia was die akademiese wrak, die verstandige bloukous. Dis ook sy wat telkens die kastaiings uit die vuur moes krap as haar impulsiewe sussie skandes gemaak het. Die sondebok wat gewillig ingestaan het vir die bok vir sports.

				“Ék gaan Broadway toe,” kondig Lané dramaties aan.

				Olivia se mond val oop. “Nooit!”

				Lané spring met ’n gilletjie op. “Is dit nie fantasties nie? Ek gaan actually in ’n Broadway-stuk speel. Dis maar ’n klein rolletjie, maar nogtans – dis Broadway!”

				Olivia staan op en omhels haar suster.

				“Dis wonderlike nuus, Lané. Ek het altyd geweet jy het dit in jou. Dit was net ’n kwessie van tyd voor iemand jou talent sou raaksien.”

				“Dis te danke aan Edward,” sê Lané groothartig. “Ek is so bly ek het vir jou geluister en ’n agent gekry.”

				“Te danke aan hom én jou speeltalent,” dring Olivia aan. “Weet Ma-hulle al? Wanneer gaan jy?”

				Lané lag. “Natuurlik weet Ma-hulle. Waar anders dink jy gaan ek so skielik geld in die hande kry vir ’n vliegkaartjie?”

				“Maar wat van werkspermitte en visums en sulke goed?”

				“Dis hoekom ’n mens ’n agent het! “ lag Lané onbekommerd. “Edward het klaar die nodige toutjies getrek. Ek moet net môre al die dokumente by die ambassade gaan haal.”

				“Natuurlik,” sê Olivia droog. Dis hoe Lané deur die lewe gaan – iemand anders doen altyd die moeilike of vervelige goed vir haar.

				“O ja, ons sal die woonstel moet netjies maak. Ma-hulle kom môre stad toe om my te groet. Ek vlieg Saterdag.”

				Olivia staar geskok na haar. “Saterdag al? Maar ... dis oor drie dae! Hoe lank gaan jy weg wees?”

				“Ons repeteer ses weke en die speelvak is vier weke.”

				“Dus langer as twee maande,” sê Olivia somber. “Ek gaan jou verskriklik mis.”

				“En ek vir jou,” verseker Lané haar. “Dit sal die eerste keer wees dat ons so lank weg is van mekaar.”

				’n Paar sekondes sit hulle stil met hul vingers ineengestrengel na mekaar en kyk.

				“Nou toe, dis darem nie so erg nie,” sê Olivia lighartig. “Voor ons weet, is die tyd om. Wie weet, dalk kom kuier ek nog vir jou. Die skole sluit mos een van die dae vir die April-vakansie.”

				“Dit sal wonderlik wees,” sê Lané opgewonde.

				“Vertel my nou eers meer van die toneelstuk,” gebied Olivia oor haar skouer terwyl sy kombuis toe stap. Sy haal ’n kastrolletjie uit en gooi basmatirys daarin.

				Lané gaan sit by die opdienblad. “Die stuk se naam is The ship that never came in. Dit gaan oor ’n skip wat in die 1800’s met ’n klomp slawe aan boord vergaan, en hoe ses skipbreukelinge op ’n eiland moet oorleef. Ek speel die rol van ’n slavin, Katerina. Sy is ’n Nederlandse meisie uit die adelstand wie se skip op pad na die Kaap in die hande van seerowers beland het. Die seerowerkaptein het eers sy pret met haar gehad voor hy haar as slavin verkoop het. Sy is dus ’n verbitterde meisie wat die mans op die eiland teen mekaar afspeel om haar kanse te verbeter wanneer hulle dalk terug is in die beskawing.”

				“Sjoe, dit klink na ’n intense stuk,” sê Olivia beïndruk. “Word hulle darem op die ou einde gered?”

				“Nie voor daar nie ’n moord of twee gepleeg word nie,” antwoord Lané listig en Olivia lag.

				“Wat laat my dink die verontregte slavin is die moordenaar? Maar vertel nou eers waar gaan jy bly?”

				“Edward het vir ons plek gekry in ’n hostel lekker naby aan die teater. Niks fancy nie, net die basics.”

				“Ons? Gaan hy dan saam met jou?”

				Lané is skielik baie geïnteresseerd in die soutpot. “Nie Edward nie. Heinrich. Hy’s die understudy vir die rol van die skeepskok.”

				“Ek sien,” sê Olivia betekenisvol.

				Lané plak die soutpot opgeruk neer. “Ag, toe nou, Olivia. Jy weet ek en Heinrich is net goeie vriende.”

				Olivia sê niks. Sy haal twee hoenderfilette uit die yskas, spuit olyfolie in ’n pan en sit dit op ’n stoofplaat.

				“En Jo dan?”

				Daar is ’n beduidende stilte voor Lané nukkerig vra: “Wat van Jo?”

				“Omdat hy in ’n koma is, beteken dit nie hy is nie ’n faktor nie, Lané.”

				Lané staan op en haal ’n boksie wyn uit die yskas. “Ek het ook nie so gesê nie. Wil jy wyn hê?”

				Olivia skud haar kop. “Nee, dankie. Ek moet nog boeke nasien.”

				“Hoe jy dit sonder drank gedoen kry, weet nugter. Ek sal sterf van verveling as ek dag na dag een-plus-een-sommetjies moet merk.”

				“Wel, gelukkig hoef jy nie,” sê Olivia prakties. “Weet Jo se ouers al jy gaan weg?”

				“Nee.” Lané vat ’n groot sluk wyn. “En ek gaan hulle ook nie sê nie.”

				Olivia lig haar wenkbroue.

				“Hulle hou in elk geval nie van my nie, Olivia. Die Koei sal maar te bly wees as ek nie weer my gesig by die hospitaal wys nie. Eintlik kan ek net so wel wegbly. My besoeke maak tog geen verskil nie. Dis al amper twee maande dat Jo daar lê, en kom ons wees nou maar eerlik: Die kans dat hy ooit weer sy oë gaan oopmaak, is feitlik nul.”

				“Lané!” sê Olivia geskok. “Ek kan nie glo jy sê dit nie. Waar is jou geloof?”

				Lané se groen oë skiet vol trane. “Sorry. Dis net ... Ek voel so magteloos! My hele lewe is op pause. Ek weet nie meer watter kant toe nie.”

				Olivia sit haar arm boetvaardig om haar sussie se skouers. “Ekskuus. Ek wou nie veroordelend klink nie. Dit moet erg wees om iemand vir wie jy lief is so hulpeloos te sien.” Sy gaan sit oorkant Lané. “Sy ouers oorweeg dit nie dalk om die masjiene af te skakel nie ...?”

				“Nooit!” sê Lané grootoog. “Die Koei sal dit nooit doen nie, en ou Slaprug sal dit nie waag om haar teë te gaan nie.”

				Olivia kyk vermanend na haar. “Ek weet dis vir jou ’n baie stresvolle tyd, Lané, veral met die gerugte van die meisie wat saam met Jo in die motor was en net tussen neus en ore van die ongelukstoneel af verdwyn het. Maar dit gee jou nie die reg om so neerhalend van sy ouers te praat nie. Moenie jou frustrasies op hulle uithaal nie.”

				“Dis maklik vir jou om te preek; jy ken hulle nie,” brom Lané terwyl sy die laaste bietjie wyn in haar glas wegsluk. “Van die eerste dag af het Die Koei en haar kalfie – ekskuus – Vera en haar stuck-up dogter Amalia my aangekyk asof die kat my ingedra het. Dis net oom Joseph wat ’n bietjie vriendeliker was, maar dit het gou verdamp onder mammie se skroeiende oë.”

				“Hoekom los jy dan nie die verhouding as dit so vol probleme is nie? Wees eerlik met die mense. Sê vir hulle jy het nooit regtig tuis gevoel in hulle gesin nie, en dat jy in die lig van die omstandighede liewer alle kontak met Jo wil verbreek. Dis tog nie asof jy hom voor die kansel in die steek laat nie. Julle het skaars drie maande uitgegaan.”

				“Ek het dit al oorweeg,” erken Lané. “Maar ek kan nie help om te dink as ek nie daardie aand vroeër huis toe gekom het nie, as ek saam met hom in die kar was ... Miskien sou hy dan nie die ongeluk gemaak het nie.”

				“As jy saam met hom in die kar was, was jy dalk dood,” sê Olivia en word yskoud by die gedagte. “Dis sinloos om jouself te verwyt, Lané. Jy sou tog nie die ongeluk kon verhoed nie. Dinge gebeur soos dit moet. Om by Jo te staan is prysenswaardig, maar as jy dit uit ’n misplaaste skuldgevoel doen, gaan dit nie werk nie.”

				“Dis nie hoekom ek by hom staan nie,” verseker Lané haar. “Ek is regtig lief vir Jo. Hierdie keer is ek seker ek het my trouman ontmoet.”

				Olivia onderdruk die instink om haar oë te rol. Dáárdie aanspraak het sy al ’n paar keer te veel gehoor.

				“Ek dink steeds jy moet oop kaarte met Jo se gesin speel. Al verbreek jy dan nie die verhouding nie, sê hulle ten minste dat jy ’n ruk lank weggaan. Hulle sal tog seker verstaan dat jy nie ’n geleentheid om oorsee te speel deur jou vingers kan laat glip nie.”

				Lané snork. “Ek kan sien jy ken hulle nie. Nee wat, hulle sal my nie mis nie. Die afgelope tyd het ek in elk geval in die oggende gaan kuier sodat ons mekaar nie by die hospitaal raakloop nie. Ek sal een van die verpleegsters omkoop om so af en toe te laat val dat ek daar was.”

				Net so: Ek sal een van die verpleegsters omkoop, dink Olivia kopskuddend terwyl sy opstaan en ’n pak gemengde groente uit die vrieskas haal. Sy wens sy kon so maklik deur die lewe gaan soos haar suster. Niks is ooit vir haar ’n onoorkombare struikelblok nie.

				“Jy sal seker moet begin pak,” sê sy toe Lané ingedagte by die toonbank bly sit.

				Lané spring vrolik op. “Genade, ja! Kan ek daai funky geel reënjas van jou leen, asseblief? Edward sê dit reën amper elke dag in New York.”

				Toe Olivia die volgende oggend skool toe ry, is haar gedagtes steeds by haar suster se dilemma. Dis jammer dat haar deurbraak juis op hierdie tydstip moes kom, maar aan die ander kant het dit die voordeel dat sy afstand van Jo kry. Olivia het die verhouding van die begin af probeer ontmoedig, maar soos altyd het Lané haar eie kop gevolg. ’n Provinsiale rugbyspeler, hoe beroemd en aantreklik ook al, is definitief nie Olivia se idee van die ideale kêrel nie. Veral as die term “aantreklik” heeltemal te kort skiet om hom te beskryf. Toe hy ’n jaar gelede die eerste keer vir die Blou Bulle uitgedraf het, het hy meer as net die rugbykenners laat regop sit. ’n Hele generasie vrouens wat voorheen nie die verskil tussen ’n lynstaan en ’n skrum geken het nie, het begin rugby kyk.

				Soos sy.

				Tot haar irritasie het sy ook skielik die televisie op ’n Saterdag op die sportkanaal ingestel, natuurlik net omdat sy op die hoogte wou bly van wat in haar maltrapsussie se lewe aangaan.

				Sy sug en sit die flikkerlig aan om by die skoolhek in te draai. Haar grootste beswaar teen Jo Roos is dat die hele land se vrouens oor hom kwyl. Sy weet nie hoe Lané hom so blindelings kon vertrou nie. Olivia is nie ’n agterdogtige mens nie, maar die skinderstorie oor die meisie wat spoorloos van die ongelukstoneel af verdwyn het, kan darem wraggies nie net onder die mat ingevee word nie. Soos duisende van sy bewonderaars weier Lané om die gerug te glo, maar die vrou wat eerste op die toneel stilgehou het, hou voet by stuk: Die meisie wás daar. Sy het kop onderstebo op haar hurke in die lang gras gesit asof sy naar was, maar toe die vrou die ambulansmanne na haar wou verwys, was sy skielik skoonveld. Lané glo vas dat die vrou óf die storie versin ter wille van ’n oomblik in die kollig, óf dat haar oë haar bedrieg het. Haar onwrikbare vertroue in Jo se integriteit is prysenswaardig, en al hou Jo se ouers dan nie van haar nie, kan hulle haar ten minste vir haar lojaliteit krediet gee.

				Olivia parkeer haar motor onder die afdak voor die hoofgebou en glimlag toe ’n groepie graadeendogtertjies opgewonde nader draf om haar mandjie te dra. Gelukkig is haar lewe minder gekompliseerd as haar suster s’n. Heelwat verveliger ook, maar sy verkies dit so. Sy het eenvoudig nie Lané se temperament om soveel hoogte en laagtepunte te absorbeer nie.

				Twee dae later neem Olivia en haar ouers op die lughawe van Lané afskeid. Daar is nie sprake van trane nie, want Lané is behoorlik uit haar vel.

				“Ek weet darem nie of dit ’n goeie ding is dat die Heinrich-seun saamgaan nie,” sê haar ma twyfelmoedig terwyl hulle vir Lané en Heinrich waai.

				“Ag, los die kind dat sy haar kop stamp,” sê haar pa ongeduldig. “Dis oor jy altyd te veel wou help dat sy nou nog nie weet wat sy wil hê nie.”

				Olivia sien ’n rusie aankom en sit haar arm om haar ma se skouers.

				“Ontspan, Mams, sy sal oukei wees. Glo my, Lané kan baie goed vir haarself sorg.”

				Drie dae later ontvang Olivia ’n e-pos van Lané. Sy borrel oor van opgewondenheid. Die teater, die regisseur, haar medeakteurs en selfs die nat weer is vir haar wonderlik. Net oor Heinrich sê sy niks. Nie dat dit enigiets beteken nie, vermaan Olivia die onrustige stemmetjie in haar. Soos Lané self gesê het, sy en Heinrich is net goeie vriende, hoekom sou sy spesiale vermelding van hom maak? Die feit dat hulle slegs ’n paar maande voor Jo op die toneel verskyn het halsoorkop verlief was, is blykbaar nie vir Lané ’n struikelblok nie. Olivia is net nie so seker of Heinrich ook meen hulle is net vriende nie.

				Olivia stuur ’n e-pos terug met haar alledaagse nuus en wens sy het iets meer opwindends om te vertel, maar dis ongelukkig hoe prosaïes haar bestaan is.

				

			

		

	
		
			
				Twee

				TWEE

				Die volgende middag gebeur daar tog iets wat die rustige patroon van haar lewe ietwat omverwerp. Die een oomblik hardloop Olivia nog met ’n fluitjie in die hand agter die kinders oor die hokkieveld. Die volgende oomblik sien sy hoe Marelize, ’n kollega wat saam met haar die afrigting behartig, skoon van haar voete af gehardloop word. Sy draf vinnig nader en skrik toe sy die pyntrek op Marelize se gesig sien.

				“Ek is so jammer, Juffrou,” sê Karen, die meisie wat vir die ongeluk verantwoordelik was, huilerig.

				“Toe maar jong, dis hokkie,” troos Olivia. “Ongelukke gebeur. Kyk jy en Tania of julle vir juffrou Marelize kan ophelp, dan bring ek my kar nader.”

				“Ek dink my enkel is af,” sê Marelize deur geklemde kake toe sy uiteindelik in die passasiersitplek sit. Haar gesig is spierwit en die trane stroom oor haar wange.

				“Gelukkig is die hospitaal naby,” bemoedig Olivia haar. “Ons is sommer nou daar.”

				Sy parkeer haar motor so na as moontlik aan ongevalle en spring uit om ’n rolstoel te gaan haal. Gelukkig is daar nie veel pasiënte nie en Marelize word dadelik gehelp.

				Olivia gaan sit op ’n bank in die gang en wag. Skielik onthou sy dat Jo in dieselfde hospitaal lê. ’n Oomblik oorweeg sy dit om by hom te gaan inloer, toe skud sy haar kop. Liewer nie. Sy het die man nog nooit van aangesig tot aangesig ontmoet nie. Vir haar is hy net ’n naam en ’n beeld op die televisieskerm. Tog staan sy ná ’n ruk op en stap na die hyser. Lané sal immers ’n eerstehandse verslag oor Jo waardeer.

				Die verpleegster by die dienstoonbank van die intensiewesorgeenheid groet vriendelik toe sy Olivia sien. “Haai, dit gaan maar nog dieselfde, hoor.”

				Olivia kyk verbaas na die vrou. Eintlik wou sy vra in watter kamer Jo is, maar toe besef sy dat die verpleegster haar vir Lané aansien. Geamuseerd haal sy haar skouers op en stap in die gang af. Eers by die derde deur waar sy inloer, herken sy Jo se bruin hare teen die kussing. Sy bly weifelend staan. Skielik het sy nie die moed om in te gaan nie. Die man onder die vrolike geel duvet lyk heelwat kleiner as die groot, breedgeskouerde gestalte wat sy onthou. Is dit ooit Jo se kamer?

				Sy stap sku nader en gaan staan langs die bed. Dit ís hy. Maar sy aantreklike gesig is nou skraal, amper benerig, en sy skouers lyk smaller as wat sy onthou. Van die spiere wat die Evas so op hol kon jaag, is daar nou duidelik heelwat minder. Dis net sy mond wat nog regtig soos die ou Jo s’n lyk. Daardie mooi mond wat ’n vroulike joernalis eenkeer as “super-sensueel” beskryf het. Sy staar gefassineerd na sy lippe wat nou ’n uitdrukkinglose lyn is, en onverwags oorval hartseer haar.

				Dis verskriklik om te dink dis dieselfde talentvolle reus wat twee maande gelede nog ’n wendrie vir sy span gedruk het. Sy vee liggies oor sy lippe. Sy warm asem is die enigste teken van lewe. Impulsief leun sy oor en soen hom sag op sy mond.

				“Naand, Lané.”

				Sy vlieg so vinnig orent dat sy amper ’n rugwerwel verskuif. ’n Aantreklike, middeljarige vrou stap nader. Haar oë flits krities oor Olivia se bene in die wit hokkierompie.

				“Ek het nie geweet jy speel tennis nie.”

				“Dis ... hokkie,” sê Olivia lomp. Verbouereerd wonder sy wie die vrou is – Jo se ma?

				Die vrou antwoord haar nie. Sy stap verby en gaan staan aan die oorkant van die bed. Met haar oë op Jo se gesig lig sy sy hand en druk die kneukels teen haar lippe. Daar is soveel teerheid in die gebaar dat Olivia ademloos bly staan. Voor sy kan besluit of sy stil-stil moet verdwyn, kom ’n man by die deur ingestap. Sy weet onmiddellik dis Jo se pa. Die hoë voorkop, skerp neus en sterk kakebeen is onmiskenbaar Jo s’n. Hy kyk verras na Olivia.

				“Hallo, Lané. Lanklaas gesien.”

				Olivia knik. “Goeienaand ...” Skielik besef sy dat sy nie weet hoe om die man aan te spreek nie. Moet sy hom “meneer Roos” noem? Lané sou hom beslis nie as “oom” aanspreek nie. Vir al wat sy weet, noem haar vrypostige suster hom op sy naam.

				Sy ruk haar reg toe sy besef dat hy steeds afwagtend na haar kyk. “Ja, ek kom besoek Jo deesdae liewer in die oggende. Dis ... makliker met my skofte by die restaurant,” vermy sy ’n direkte aanspreekvorm.

				“Hoe gaan dinge hier?”

				Sy maak ’n onseker gebaar met haar hand. “Ek ... Hy lyk vir my maar dieselfde.”

				“En hoe gaan dit met jou?”

				Die vrou langs die bed se oë vlam geïrriteerd oor Olivia.

				“Goed, dankie,” sê sy haastig. “Nou ja, ek moet gaan ... e ... werk. Tot siens.”

				Sy wag nie om te hoor of haar groet beantwoord word nie. Haar wange brand toe sy vinnig wegstap. Wat het haar besiel om haar suster se kêrel te soen? En toe moes sy ma haar boonop op heterdaad betrap! Sê nou net sy het besef sy is nie Lané nie? Hoe op aarde sou sy haar voorbarigheid verduidelik?

				Sy is verstom dat almal net aanneem sy is Lané. Aan die ander kant: waarom nie? Hulle weet waarskynlik nie eens dat Lané ’n tweelingsuster het nie. En enigiemand kan tog van haarstyl verander.

				Teen die tyd dat sy by ongevalle kom, is sy kalmer. Ten minste het die Roose gesien dat “Lané” vir Jo besoek. Dis darem seker een kruisie minder teen haar suster se naam.

				Sy onthou die mooi vrou se yskoue oë en ril. Geen wonder Lané noem haar ’n hooghartige koei nie.

				Sy stap vinniger toe sy Marelize met ’n gipsbeen in ’n rolstoel in die gang sien sit.

				“Waar was jy?” vra sy verbaas toe sy Olivia sien.

				“Jammer, ek het nie gedink jy sal so vinnig klaar wees nie. Ek het gou by ... ’n kennis gaan inloer.” Sy het vir niemand in haar vriendekring vertel toe Lané en Jo begin uitgaan het nie. Anders as haar suster verpes sy die kollig, en omdat sy toe so pas begin skoolhou het, was sy bang haar nuwe kollegas dink sy spog as sy oor Lané se nuutste verhouding praat. Buitendien was sy oortuig die romanse sou binne ’n paar weke verby wees. Lané het al met baie aantreklike mans uitgegaan – die meeste van hulle haar “trouman” – en tog altyd verveeld geraak. Maar nie hierdie keer nie. Blykbaar het Jo Roos iets wat ander mans nie het nie.

				“Het jy genoeg pynpille vir die nag?”

				Marelize knik en hou ’n bruinpapiersakkie in die lug. “Pynpille, antibiotika, de lot. Ons kan maar ry, dankie.”

				Die volgende dag spook die beeld van Jo in sy hospitaalbed by Olivia. Al dink sy nie hy is die regte man vir Lané nie, bly dit tragies dat sy jong lewe op so ’n wrede manier tot stilstand gedwing is.

				Toe sy teen laatmiddag van die hokkieoefening af terugkom, maak sy eers vir haar ’n omelet vir aandete voor sy haar e-pos aflaai.

				Sy het gisteraand vir Lané van haar besoek aan Jo geskryf en is verras toe sy sien daar is ’n boodskap van haar.

				Sussa, skryf Lané.

				Verskriklik dankie dat jy by Jo gaan inloer het. Ek het my eers kis geskrik toe ek hoor die drakefamilie het op jou afgekom, maar toe besef ek dis eintlik ’n bedekte seën. Ten minste het hulle “my” vir ’n slag by Jo gesien. Hopelik verdien ek ’n paar punte daarvoor. Ek het die een verpleegstertjie ’n yslike pak biltong belowe as sy af en toe sal laat val dat ek daar was, maar ek weet nie of ek daarop moet staatmaak nie. Die Koei is nie juis die tipe wat praatjies met junior verpleegpersoneel maak nie.

				Anyway, jou impulsiewe besoek (haai, raak jy soos ek?) het my ’n briljante brain-wave gegee. Wil jy nie asseblief, GROOT asseblief vir my instaan terwyl ek hier is nie? Jy weet – amper soos Heinrich wat die understudy is vir Alexander – dis nou die skeepskok – se rol (ha-ha!). Asseblief, sus, jy hoef nie veel meer te doen as om een keer per week by Jo in te loer nie, miskien af en toe ’n bos blomme met ’n kaartjie daar te los sodat sy ma-hulle kan sien “ek” was daar. Ek weet dis baie gevra, maar ek weet ek kon nog altyd op jou staatmaak.

				Olivia lees die res van die boodskap wat hoofsaaklik oor die repetisies gaan sonder om veel in te neem. Toe sy klaar gelees het, staan sy rusteloos op.

				“Ha-ha,” skryf Lané, asof dit ’n groot grap is om jou tweelingsuster te vra om te maak asof sy ’n man in ’n koma se meisie is. Wel, dis nie vir haar snaaks nie. Dis koelbloedig oneties. Sy kan nie glo Lané verwag so iets van haar nie. Partykeer wonder sy of daar enigiets is wat vir haar suster heilig is.

				Sy stap uit op die balkon en staar oor die stad. Iewers, in een van daardie geboue, lê Jo. Sedert sy hom in die hospitaal gesien het, het sy lot haar vir die eerste keer regtig aangegryp. Skielik is hy nie meer net haar sussie se ongewenste kêrel nie, hy is ’n man van vlees en bloed. ’n Patetiese man. So anders as die indrukwekkende hygmateriaal wat sy voor gister net een keer in lewende lywe gesien het.

				Haar gesig word vuurwarm toe sy die insident herroep. Lané se motor was by die motorhawe vir herstelwerk, en sy het haar by een van Jo se rugbyoefeninge gaan aflaai. Die oefening het nog nie begin nie, en van die spelers het die bal lukraak op die veld rondgeskop. Jo het onder die rugbypale met iemand staan en gesels. Olivia wou net by ’n oop parkering indraai toe Jo sy trui oor sy kop trek en dit na die ander man toe uithou. Sy het so hard rem getrap dat die motor dwars geswaai en die kar langs hare rakelings gemis het. Lané het geskok na haar gekyk.

				“En nou?”

				“My voet het gegly,” het Olivia blosend verskoning gemaak. “Toe-toe, klim uit, ek is haastig.”

				“Dankie vir die lift. Jo sal my huis toe neem.”

				Sy het skaars gewag dat Lané deur die oop venster klaar praat. Haar hele lyf was lam toe sy wegtrek. Sy kon Jo se gespierde boarms en die volmaakte V-lyn van sy skouers en rug nie uit haar kop kry nie. Sy het nooit gedink ’n goed geboude man sal só ’n reaksie by haar ontlok nie, maar sy was verkeerd. Jo se naakte bolyf het ’n splinternuwe emosie in haar laat ontplof wat sy ten spyte van die nuwigheid daarvan onmiddellik herken het: begeerte. Ongetemde, primitiewe begeerte wat organe laat klop en gloei het waarvan sy nie eens voorheen bewus was nie.

				Hewig ontsteld het sy sy beeld uit haar gedagtes probeer weer, maar haar onderbewussyn of iets het teen haar gedraai. Ure later kon sy steeds nie ophou wonder hoe daardie sterk arms om ’n meisie sou voel nie, of die gewig van sy liggaam op hare ...

				Sy was tot in haar siel gewalg in haarself. Dis haar suster se kêrel, magtig! En van wanneer af is sy so oppervlakkig dat ’n aantreklike man sulke wulpse gedagtes by haar ontlok? Dis nie hoe sy is nie. Sy het nog altyd die nerds met die diep siele gedate. Nie een van Lané se string spierpaleise kon eens die geringste afwyking in haar hartritme veroorsaak nie. Dit beteken net een ding, het sy besluit: Jo Roos is gevaarlik. Skrikwekkend gevaarlik. As hy ’n bloukous soos sý kon laat wankel, moes sy ten alle koste uit sy pad bly.

				Gevolglik het Lané haar tevergeefs na Jo se wedstryde genooi. Olivia het voet by stuk gehou: Rugby is vervelig. En sy het soos ’n Judas gevoel elke keer as sy die wedstryd skelm op televisie volg. Maar dit was die enigste manier waarop sy op hoogte kon bly van haar sus se doen en late. Tensy sy bereid was om na Lané se lofgesange oor die man te luister, en daarvoor het sy nie kans gesien nie.

				En nou verwag Lané van haar om in te staan as Jo se meisie.

				Sy skuif haar leesbril wat sy sommer op haar hare gestoot het weer op haar neus en gaan sit op die bank met die rekenaar op haar skoot.

				Lané

				Agge nee, sussa, ek kan nie glo jy verwag so iets van my nie. Dis mos malligheid! Ons lyk nou wel dieselfde, maar enige aap sal die verskil agterkom. Buitendien is my hare in ’n bob gesny en joune is lank, of het jy vergeet? Hoe gaan jy dit verduidelik?

				Die volgende middag is daar ’n kort e-pos van Lané: Ek is bereid om my hare af te sny voor ek terugkom.

				Dit verstom haar. Lané se hare is haar trots. En haar geheime wapen, spot sy altyd. Sy glo vas daar is ’n oerwese in elke man wat ontwaak as hy ’n bos lang hare sien. Die blote feit dat sy bereid is om haar hare op te offer bewys dat sy baie ernstig is oor Jo.

				Die res van die aand kan Olivia op niks konsentreer nie. Lané is reg – sy was nog altyd daar vir haar sussie. En sy het al ontelbare kere vir haar ingestaan, altyd sonder dat hulle uitgevang is. Hoekom nie hierdie keer nie? Dis tog nie asof Lané met vakansie is terwyl sy haar bas aan hierdie kant moet red nie? En buitendien, wat sal dit van haar verg om af en toe by Jo in te loer? Die hospitaal is naby genoeg aan die skool dat sy sommer op pad huis toe daar kan stilhou.

				Tog is daar iets in haar wat hewig teen die gedagte skop, seker haar sterk regverdigheidsin. Hierdie scenario is iets heel anders as om haar sussie se kelnerinskof by die restaurant oor te neem sodat dié saam met ’n kêrel kan gaan rinkink. Hier is mense se harte en emosies betrokke. En die risiko is te groot. Al het sy en haar suster eers begin vanjaar Pretoria toe getrek, is daar genoeg mense wat weet Lané het ’n tweelingsuster. Sê nou net iemand sit twee en twee bymekaar en besef sy is Olivia en nie Lané nie?

				Teen die tyd dat sy in die bed klim, het sy finaal besluit: Al het sy simpatie met Lané se dilemma, kan sy haar nie help nie. As sy eerlik met die Roose was, sou sy nie nou in hierdie knyptang gesit het nie.

				Toe Olivia die volgende oggend by die personeelkamer instap, sit ’n kollega met ’n oop koerant voor sy gesig. Sy skrik haar spoeg skoon weg toe sy die opskrif op die agterblad sien: Is Jo se meisie uitgekuier?

				Sy gaan sit met lam bene en hoor skaars die afkondigings. Toe die klok lui, raap sy die koerant in die verbystap op en druk dit in haar mandjie, al weet sy dis teen die reëls. In haar klas rammel sy die opening af en steek die kinders in die werk. Toe gaan sit sy agter haar lessenaar, sit haar leesbril op en vou die koerant oop.

				Daar is ’n foto van Jo in sy hospitaalbed, en ’n inlasfoto van hom met sy arm om Lané se nek in gelukkiger tye saam. Gelukkig kyk Lané in sy gesig op en is nie veel meer as haar agterkop en ’n stukkie van haar profiel sigbaar nie, te skraps om haar te eien.

				Die berig sê niks nuuts nie. Dit bevat ’n kort opsomming van Jo se loopbaan en ongeluk. Dan bespiegel die skrywer of Jo se meisie – ’n aspirantaktrise en net bekend as Lanie – hom afgeskryf het, aangesien sy hom volgens ’n ingeligte bron by die hospitaal nie meer so gereeld besoek nie.

				’n Rilling hardloop teen Olivia se rug af. Dank die drukkersduiwel wat Lané in “Lanie” omskep het! Die sogenaamde “ingeligte bron” is natuurlik niemand anders as die verpleegster vir wie Lané die biltong belowe het nie. Die sinspeling dat Lané net vir Jo gebruik het om haar loopbaan ’n hupstoot te gee, en dat sy hom afskryf noudat hy van geen nut meer is nie, maak haar witwarm kwaad. Lané het nou wel haar foute, maar sy is darem nie ’n gewetenlose parasiet nie.

				’n Oomblik oorweeg sy dit om die koerant te bel en dit onder hulle neuse te vryf dat die “aspirantaktrise” op die oomblik repeteer vir ’n rol in ’n Broadway-verhoogstuk. Maar hulle sal natuurlik die storie verdraai sodat Lané soos ’n hartelose feeks lyk wat haar kêrel ter wille van roem in die steek laat. Sy sug swaar. Nee. Daar is net een oplossing. Sy sal haar suster moet help om haar reputasie te red. Selfs al beteken dit sy moet haar eie gewete verkrag.

				Sy skrik toe ’n kinderstemmetjie skielik langs haar vra: “Wat is fout, Juffrou?”

				“Niks nie, poplap,” verseker sy die dogtertjie en gee haar ’n drukkie. “Juffrou is maar net ontsteld oor wat ek in die koerant lees.”

				“My ma sê ons moenie die koerant lees nie,” sê die kind met ’n ernstige gesiggie. “Sy sê dit maak ons net bang.”

				“Inderdaad,” sug Olivia en tik die kleintjie speels op die neus. “Nou toe, gaan sit en maak jou spelwoorde klaar. Ons gaan amper met somme begin.”

				

			

		

	
		
			
				Drie

				DRIE

				Lané

				Gaan kyk ’n bietjie op die internet wat skryf die Vryspraak oor jou en Jo. Dis na aanleiding van daardie koerantberig dat ek besluit het om tog maar vir jou in te staan, al dink ek steeds dis gruwelik verkeerd. Ons moet maar net hoop en bid ons word nie uitgevang nie.

				Daar is ’n paar goed wat ek moet weet, soos wat presies jy vir jou omkoopverpleegster gesê het. Weet sy jy is oorsee? En die belangrikste van alles: Wie anders weet dit? Onthou, jy gaan elke aand voor honderde mense optree. Sê nou net iemand herken jou en besef jy kan nie op twee plekke tegelyk wees nie? Weet Jo dat jy ’n tweelingsuster het? Sê nou net hy of sy familie kry snuf in die neus dat ek nie jy is nie? En wat van Ma en Pa? Wat sê ons vir hulle?

				Toe Olivia haar rekenaar die volgende oggend voor skool aanskakel, is Lané se boodskap daar.

				So ’n vark! As ek daai joernalis in die hande kry ...! En die agterbakse nurse ook, natuurlik. Sy kan die sak biltong nou maar op haar bleek maag skryf.

				Baie, baie dankie dat jy bereid is om vir my in te staan, sussa, ek skuld jou al weer. Natuurlik was ek nie so stupid om vir die nurse te sê ek gaan oorsee nie. Ek het net gesê ek is deesdae ’n bietjie besig en sal nie so gereeld kan kom kuier nie. Gelukkig het die oorseeganery so vinnig gebeur dat net die mense by die agentskap daarvan weet, en natuurlik jy, Pa en Ma.

				Ek dink nie ons hoef ons vreeslik te bekommer oor die moontlikheid dat iemand sal agterkom ek is in New York nie. Broadway is gróót. Hier is veertig teaters en ons stuk word in die Booth Theatre, een van die kleineres, opgevoer. Boonop sukkel die Engelse vreeslik om my naam uit te spreek en dit het Edward laat besluit dat ek ’n verhoognaam moet kry. Vir die volgende paar weke heet ek dus Elaine Burg. En onthou, ek is ’n skipbreukeling. Ek lyk maar oes met my besmeerde gesig en takhare, beslis nie soos ék nie!

				Natuurlik weet Jo ek het ’n tweelingsuster; dink jy nou ek sal stilbly oor jou? Maar dis omtrent al wat hy van jou weet. Jy dink mos hy is die sonde self, daarom het ek jou liewer uit die prentjie gehou. Jo is nie daaraan gewoond dat meisies hom afkeur nie!

				Dus, niemand sal rede hê om te dink die meisie langs Jo se bed is nie ek nie. Jy weet tog self ons het al duisende mense ’n rat voor die oë gedraai. Selfs ons stemme klink eenders. Wees net ’n bietjie meer loud en impulsief en niemand sal iets agterkom nie. Wanneer ek terugkom, sny ek my hare af, en jy kleur joune vir ’n paar maande bruin of swart, en geen haan sal daarna kraai nie.

				O ja, sorg dat jy met die aandbesoeke ver wegbly, dis dan wanneer die drakefamilie vir Jo gaan kuier. Maar maak tog seker die verpleegsters sien jou, lyk my hulle is ’n regte klomp skinderbekke.

				Wat Ma en Pa betref: As ons stilbly, sal hulle mos nie uitvind waarmee ons besig is nie. Moenie so stres nie, niks sal skeefloop nie. En dis net vir ’n paar weke; voor jy jou oë uitvee, is ek terug.

				Ek het ’n paar foto’s van my foon afgelaai en aangeheg sodat jy kan sien hoe lyk Jo-hulle se huis, ingeval jy jou weg daar moet vind. ’n Mens weet nooit wat gebeur nie. Ek stuur ook ’n foto van Amalia, Jo se jonger sussie. Sy’s op universiteit en swot BCom. ’n Slimme en net so neus in die lug soos Die Koei. Dié dame bestuur haar eie personeelwerwingsagentskap en pappa Joseph is ’n direkteur by Portables, ’n maatskappy wat allerhande tegnologiese gadgets vervaardig. Stinkryk. Miskien sal jy onthou ek het vir jou gesê hulle bly in Eagle’s Nest,’n gholflandgoed in die ooste van Pretoria, net vir die rêrige rykes. (Kan jy sien hoekom is Jo so ’n catch?!) Amalia bly nog in die huis, maar Jo het sy eie woonstel in die stad. Of dalk het hulle dit intussen opgegee, ek weet nie.

				Olivia, ek wil net weer sê hoeveel ek jou opoffering waardeer. Jy is ’n fantastiese ousus. Ek belowe ek sal daarvoor opmaak wanneer ek terug is. Dis vir my bitter belangrik om Jo in my lewe te hou.

				Hoekom? wonder Olivia toe sy die boodskap klaar gelees het. Is Lané regtig vir die eerste keer in haar lewe lief vir ’n man? Of verromantiseer sy die situasie? Prikkel dit haar sin vir die dramatiese? Of is dit die glanslewe aan die sy van ’n rugbyster wat haar aantrek? Skaam vir haar dislojale gedagtes maak sy die aanhangsels oop.

				Die eerste foto is van Jo en sy ouers op ’n houtdek langs die swembad, met ’n yslike, halftoegerankte sandsteenhuis in die agtergrond. Op die volgende foto staan Jo met sy arms om twee van sy spanmaats se skouers voor ’n verlate paviljoen. Olivia het al na genoeg rugbywedstryde gekyk om die gesigte te herken, maar sy kan nie hulle name onthou nie. Sy kyk stip na Jo se gesig en wonder hoeveel vroue al voor daardie sexy mond en skitterbruin oë geswig het.

				Sy kliek op die pyltjie en kyk kopskuddend na Amalia. Die goue familie. Soos Jo is sy suster treffend aantreklik. Sy het dieselfde blasserige vel en donker hare, en sy glimlag vriendelik vir die kamera. Tog kan Olivia die terughoudendheid in haar lyftaal sien. Waarskynlik omdat Lané aan die ander kant van die kamera staan.

				Sy maak die foto’s toe en staan op. Sy weet nie wat die Roose teen haar suster het nie, en eintlik kan dit haar min skeel. Maar van een ding is sy seker: Sy gaan sover as moontlik uit hulle pad bly.

				Die volgende dag na skool ry Olivia by die hospitaal aan. Sy maak ’n punt daarvan om die verpleegsters by die dienstoonbank in Jo se gang te groet. Toe sy wegstap, wonder sy ongemaklik wie die koerant se informant is. In Jo se kamerdeur steek sy vas. Dis nie hierdie keer makliker om in te stap nie. Hoe het Lané gevoel elke keer wat sy hom sien? Dit moes haar hart gebreek het.

				Sy gaan sit ongemaklik op die bankie langs sy bed. Haar oë is vasgenael op die roerlose figuur. Hy lê so stil dat sy skielik paniekerig wonder of hy nie dood is nie. Toe sien sy die monitor langs die bed wat sy hartritme aandui en blaas haar asem verlig uit.

				Sy bly besluiteloos sit. Wat doen ’n mens op besoek aan ’n komapasiënt? Is sy veronderstel om met hom te gesels? Sy weet sommige mense glo dat komapasiënte alles kan hoor, al kan hulle dan nie reageer nie.

				Sy leun onseker nader. “Hallo, Jo. Dis ek ... Lané.”

				Sy soek deur haar gedagtes na nog iets om te sê. Sy kan nie vir hom vertel wat sy vandag gedoen het nie, want sy bevind haar in Lané se skoene. Dus brei sy maar uit oor die weer en wat sy beplan om vir aandete te maak. Te laat besef sy dat Lané kosmaak verpes, dus voeg sy vinnig by dat dit kastig ’n nuwe voorneme is om te leer kook.

				Toe sy opkyk, skrik sy haar lam. Dankie tog dat Lané die foto’s vir haar gestuur het! Amalia staan in die deur. In lewende lywe is sy nog mooier as op die foto, maar die afsydigheid in haar houding is ook meer tasbaar.

				“Hallo, Lané.”

				Olivia staan gespanne op. “Amalia, hi. Ek het jou nie hier verwag nie.”

				“Ek het ’n klas gebunk en op pad huis toe besluit om sommer hier aan te ry. Ek kan nie vanaand kom nie, ek moet vir ’n toets leer.” Halfongeduldig beduie sy dat Olivia weer moet sit. “Sit. Ek staan sommer hier.”

				Sy gaan staan aan die ander kant van die bed en streel sag oor Jo se gesig. “Hallo, broer.”

				Nie eens ’n spier in sy gesig vertrek wat wys dat hy van die aanraking bewus is nie. Olivia kry ’n knop in haar keel en kyk vinnig weg. Sy het nooit besef ... Kan hy dan niks voel nie?

				“Ek moet ry.”

				Amalia kyk op. “Jy hoef nie.” Daar is niks in haar stem wat Olivia oortuig dat sy regtig welkom is om langer te bly nie.

				“Ek is al ’n hele ruk hier,” verseker sy haar. “Kuier julle maar alleen. Julle kry seker min die geleentheid.”

				Vir ’n oomblik sien sy iets soos verbasing oor Amalia se gesig flits, toe sê sy koel: “Nou maar goed, dankie.” En effens meer toegeeflik: “Ek hou van jou nuwe haarstyl, hoor.”

				Olivia vat selfbewus aan haar hare. “Dankie.“

				Terwyl sy huis toe bestuur, dink sy aan Amalia. Dis duidelik dat Jo se suster nie van haar hou nie, en dit pas haar. Hoe minder kontak sy met die Roose het, hoe kleiner is die kans dat haar ware identiteit ontdek sal word. Sy is net verlig dat Amalia dadelik aangeneem het sy is Lané.

				Haar gedagtes keer terug na Jo. Sy wonder of hy die een of ander spesiale behandeling kry. ’n Mens kan tog nie net langs so iemand sit en hoop hy gaan vanself regkom nie? Hoe gaan sy uitvind of dit so is sonder om direk te vra? Sou Lané weet?

				By die woonstel gaan sit sy by die eetkamertafel en begin boeke nasien. Teen skemer staan sy op en strek haar stram rug. Sy maak vir haar ’n ligte aandete en skakel die rekenaar aan. Terwyl sy eet, stuur sy ’n e-pos vir Lané om haar van Amalia se onverwagse besoek te vertel en te vra of sy weet of Jo enige spesiale terapie kry. Toe sy klaar is, huiwer haar vinger op die internetikoon. Dis nie nodig dat sy so betrokke raak nie. Nogtans aktiveer sy die internet en tik “coma patients” in die soekblokkie.

				Dis amper middernag toe sy die rekenaar afskakel. Sy is diep ingedagte toe sy in die stort klim. ’n Duisternis mediese terme en feite – die meeste daarvan ontmoedigend – maal deur haar gedagtes. As sy die medici moet glo, lyk Jo se vooruitsigte nie baie goed nie. En tog het sy op heelwat verhale afgekom van pasiënte wat ná maande – selfs jare – hulle bewussyn herwin het en vandag ’n normale lewe lei. Maar met elke verbygaande dag verminder sy kanse op volkome herstel.

				Haar hand stol bokant die seep. Sê nou net hy bly vir ewig in ’n koma? Erger nog, dalk moet sy ouers die verskriklike besluit neem om die masjiene af te skakel. Of ... miskien word hy deel van die sterftestatistiek.

				Skielik voel dit of sy nie asem kry nie en sy draai die krane haastig toe. Dit mag nie met Jo gebeur nie. Sy sal alles in haar vermoë doen om hom weer na die lewe terug te help. Ter wille van haar suster se geluk.

				

			

		

	
		
			
				Vier

				VIER

				Die volgende dag is Saterdag en Olivia slaap laat. Gewoonlik is sy dankbaar dis naweek, maar vanoggend strek die niksdoendag lank en leeg voor haar uit. As Lané hier was, sou hulle iewers ontbyt gaan eet het, miskien gaan fliek het of sommer in die winkels rondgeloop het. Sy mis haar suster, en nie net vandat sy oorsee is nie. Sedert Jo in Lané se lewe gekom het, het hulle gesamentlike uitstappies al hoe skaarser geword.

				Sy kruis haar arms agter haar kop en staar na die plafon terwyl sy haar dag probeer beplan. Sy speel met die gedagte om hulle ou roetine op haar eie te volg, maar besluit dan daarteen. Sy is nie regtig lus vir die winkels nie. Buitendien het sy nie eintlik iets nodig nie. Hier is genoeg kos in die yskas en dis beter dat sy ’n lae profiel handhaaf. Netnou kry ’n oorywerige joernalis haar in die oog en vra haar vrae wat sy nie kan beantwoord nie.

				Sy maak die woonstel skoon en doen voorbereiding vir die volgende week se lesse. Toe sy klaar is, maak sy vir haar ’n volgraanrolletjie met ham en kaas en gaan sit daarmee voor die rekenaar. Daar is ’n e-pos van Lané waarin sy verduidelik dat, behalwe vir aarvoeding, Jo ook binneaarse medikasie kry om infeksie te verhoed en fisioterapie om te keer dat sy liggaam inmekaartrek. Sy ouers glo vas hy kan hulle hoor, daarom sit hulle elke aand ten minste ’n uur lank met hom en gesels. Ongelukkig het hy tot dusver nog geen reaksie getoon nie.

				Op die ingewing van die oomblik Google sy Jo se naam. Haar oë rek toe sy amper ’n miljoen resultate in ’n breukdeel van ’n sekonde kry. Daar is hordes koerant en tydskrifartikels, en sy herken die twee spelers op die foto wat Lané gestuur het in een van die koerantberigte. Dis Henry van Schalkwyk, losskakel van die span en Lukas Fourie, die blitsige linkersenter. Ná ’n ruk kom sy op ’n webwerf af wat aksiefoto’s van rugbyspelers vertoon. Sy tik Jo se naam in die soekblokkie en wag vir die foto’s om af te laai.

				Daar is foto’s te kies en te keur van hom in aksie op die rugbyveld, en ’n paar waar hy kaal bolyf poseer vir ’n sportkalender wat haar mond kurkdroog maak en haar hart in haar kuiltjie laat bokspring. Skuldig skakel sy die rekenaar af. Sy moet oppas om haar nie te veel in Lané se rol in te leef nie. Dis haar suster wat kortasem moet raak oor die man, nie sy nie.

				Uit pure verveling bel sy later vir Marelize.

				“Ek is so bly jy bel,” sê Marelize toe sy Olivia se stem hoor. “Ek is nou behoorlik moeg vir my eie geselskap.”

				“Ek dog jy sou enigiets doen vir ekstra verlof,” terg Olivia.

				Marelize lag. “Hulle sê nie verniet ’n mens moet oppas waarvoor jy wens nie. As ek net kon bestuur, sou dit nie so erg gewees het nie. Wil jy nie ’n bietjie kom inloer nie, asseblief?”

				“Gee my net die adres en ek is nou daar.”

				Toe Olivia ’n halfuur later voor Marelize se meenthuisie stilhou, wag dié haar op krukke in. Hulle gesels lekker, hoofsaaklik oor skoolsake, en ná ’n ruk gaan maak Olivia vir hulle koffie.

				“Ek moet seker ry,” sê sy halfhartig toe sy haar koffie klaar gedrink het. Die vooruitsig op die eensame woonstel op ’n Saterdagaand lê soos ’n berg voor haar.

				“Agge nee,” protesteer Marelize. “Hoekom wil jy nou al ry? Ek sê jou wat. Kom ons nooi ’n paar mense oor, dan braai ons. Is daar nie vanmiddag rugby op die televisie nie? Wag, ek bel gou my broer, dan vind ons uit. Gaan krap jy solank in my kaste en kyk of daar iets bruikbaars is vir ’n braai.” Sonder om vir Olivia se antwoord te wag, begin sy knoppies op haar selfoon druk.

				As Jo nog gespeel het, sou sy presies geweet het watter spanne wanneer speel, dink Olivia halfskuldig terwyl sy deur die kombuiskaste soek en met ’n halwe oor luister hoe Marelize oor die foon praat.

				“Die Bulls speel vieruur teen die Stormers,” lig Marelize haar in toe sy na die sitkamer terugkeer. “Louis is maar te bly ek nooi hom. Sy DStv is al weer afgesny. Hy en sy pel Ruhan sal kom. Ek hoor gou of Amanda, ’n ou studentemaat van my, en haar man Evert nie ook lus is vir braai nie.” Sy kyk tergend na Olivia. “En wat van Jacques?”

				“Jy kan hom seker nooi as jy wil,” sê Olivia terwyl sy haar bes doen om ongeërg te klink. Sy stap op die stoepie uit terwyl Marelize die oproepe maak. Jacques Vermeer is die nuwe wiskundeonnie by hulle laerskool, en anders as die gemiddelde slimkop is hy allesbehalwe ’n bleeksiel. Hy is aantreklik en gaaf en al die personeel hou van hom. Om die een of ander rede het hulle besluit sy en Jacques hoort bymekaar en sy is geensins die pogings om hulle af te paar ongeneë nie.

				Sy stap terug sitkamer toe. “Almal kom, Jacques ook,” rapporteer Marelize ingenome.

				“Ek hoop jy het gesê hulle moet hulle eie vleis bring, want hier is net ’n pakkie rooiworsies in jou vrieskas,” sê Olivia droog.

				Marelize lag. “Ek het, ja. Jy moet maar verskoon, ek is nie ’n wafferse kok nie. Sal jy omgee om gou vir ons ’n paar goed te gaan koop?”

				“Natuurlik nie. Vir watse vleis is jy lus?”

				“Ag, enigiets. Koop sommer slaaigoed en twee knoffelbrode ook, asseblief. Hoe minder moeite, hoe beter.”

				Twee uur later sit Marelize se klein sitkamertjie kant en wal van die mense. Veral die mans sit vasgenael na die kragmeting tussen die Blou Bulle en die Stormers en kyk. Onwillekeurig soek Olivia na die nommer 8-trui op die skerm, maar dis natuurlik ’n ander speler wat Jo se rugbystewels onsuksesvol probeer volstaan.

				“Ai, as Jo Roos nog vir die Bulls gespeel het, sou daai nie ’n drie gewees het nie,” sê Evert gefrustreerd toe ’n Stormer wegbreek uit die losskrum en ’n drie onder die pale gaan druk.

				Olivia sit ademloos en luister hoe die mans uitwei oor Jo se speeltalent.

				“Wat sê die dokters, gaan hy ooit uit die koma kom?” vra Amanda.

				“Niemand weet nie,” antwoord Louis. “Dis blykbaar maar ’n kwessie van wag en kyk.”

				Evert snork. “Net jammer sy meisie het nie daarvoor kans gesien nie. Die klein bitch het mos haar handsakkie gevat en gehardloop die oomblik toe sy nie meer sy limelight kon deel nie.”

				“Julle mans is baie vinnig om klippe te gooi,” vervies Amanda haar vir haar man. “Maar ek wil nog sien watter man sy lewe langs sy meisie se bed gaan omsit.”

				“Jy het mos gesê jou sussie het drama geswot,” vra Marelize vinnig vir Olivia. “Ken sy haar nie dalk nie?”

				Olivia skrik haar yskoud. “Ek ... Nee. Nie sover ek weet nie. Verskoon my, ek gaan gou die chipsbakke volmaak.”

				Sy vlug behoorlik uit die sitkamer. Haar hart klop in haar keel terwyl sy die pakke skyfies in die kombuis oopskeur. Wat sou die mense sê as hulle moes weet die “klein bitch” is haar suster? Erger nog, dat sy self gistermiddag langs Jo se hospitaalbed gesit het as sy “meisie”!

				Sy skrik toe Jacques skielik in die deur verskyn. “Kan ek met iets help?”

				Sy hou die bakke na hom toe uit. “Jy kan dié terugvat sitkamer toe, asseblief.”

				Hy vat die bakke by haar maar bly afwagtend staan. “Kom jy? Die tweede helfte gaan amper begin.”

				Terug in die sitkamer sien sy dat Evert opgestaan het en nou op haar plek langs sy vrou sit. Seker om witvoetjie te soek ná die amperse relletjie. Die enigste oop sitplek is langs Jacques en sy gaan sit selfbewus langs hom op die bank.

				Sy sukkel om haar aandag by die wedstryd te bepaal. Sy weet Jacques stel in haar belang. Wat gaan sy doen as hy haar dalk uitvra? Weens die situasie met Jo sal sy nie nou met ’n ander man kan uitgaan nie. Hoe verduidelik sy dit aan hom?

				Sy is verlig toe die wedstryd verby is en hulle buite in die braaiplek gaan sit. Vir die res van die aand sorg sy dat sy liewer uit Jacques se pad bly. Dinge is ingewikkeld genoeg, sy het beslis nie verdere komplikasies nodig nie.

				Maandagmiddag ná skool gaan maak Olivia weer ’n draai by die hospitaal. Toe sy by Jo se kamer instap, sit ’n mooi meisie met lang swart hare langs sy bed. Sy soek inderhaas deur haar gedagtes. Is sy veronderstel om haar te ken?

				Voor sy kan besluit hoe om te groet, spring die meisie op en haak haar handsak haastig oor haar skouer.

				“Hallo. Ek was eintlik op pad ...” Met neergeslane oë drafstap sy die kamer uit.

				Olivia staar haar verbaas agterna. Wie op aarde was dit? Dis duidelik dat sy onkant betrap is. Haar bloed word koud. Sou dit dalk die geheimsinnige donkerkop wees wat van die ongelukstoneel af verdwyn het? En as dit is, wat soek sy hier? Het sy kom kyk hoe dit met haar skelmpie gaan?

				Omgekrap gaan sit sy langs Jo se bed. Sy staar gefrustreerd na hom. As hy net sy oë kon oopmaak en met haar praat!

				Toe ’n suster inkom om aan die drup te stel, vra sy: “Is daar niks wat ons kan doen om hom te help nie?”

				“Dit lyk my jy het vergeet wat ek gesê het,” antwoord die vrou teregwysend. “Niemand kan vir seker sê of hy ons hoor of nie, maar ek glo hy kan. Tyd is sy grootste vyand. Onthou, elke dag wat hy hier lê, verloor hy iets. Vaardighede, vermoëns, herinneringe. Hy het baie stimulasie nodig. Praat is nie genoeg nie. Laat hom aan dinge vat. Verskillende teksture, en veral goed wat vir hom bekend en geliefd is – ’n gunstelingtrui, jou hare, jou gesig. Vat aan hom, streel hom, enigiets wat hom dalk uit die koma kan lok.”

				Die gedagte laat Olivia warm word. As sy regtig Jo se meisie was, sou dit maklik wees. Maar sy is nie. Sy is die instaanmeisie. Hoe moet sy nou aan hom vat en streel?

				Toe die suster uit is, sit sy haar hand huiwerig op sy voorarm en vertel hom van die naweek se rugbywedstryd. Sy sukkel om op haar woorde te konsentreer, want al voel sy vel koel en byna leweloos onder haar vingers, kan sy steeds die spiere voel. Harde, manlike spiere wat by die dag wegkwyn. Sterk arms wat dalk nooit weer ’n meisie gaan vashou nie.

				Ná ’n uur waarin sy meesal net stil langs sy bed gesit het, staan sy op en ry huis toe. Haar gedagtes is steeds by Jo terwyl sy kosmaak. Sy voel so magteloos. Daar moet tog ’n manier wees om hom te help! Toe haar nasienwerk klaar is, gaan soek sy weer op die internet rond.

				Sy kom op ’n fassinerende verhaal af van ’n ma wie se ballerinadogter ná ’n motorongeluk in ’n koma was. Die vrou het vyf maande lank langs haar kind se bed gesit en die resensies oor balletuitvoerings waarin haar dogter gedans het, vir haar voorgelees. Sy het die musiekstukke waarop sy gedans het, vir haar gespeel, haar balletskoene in die meisie se hande gesit en deurentyd aan haar gevat. Die meisie het volkome herstel en het vandag haar eie balletskool.

				Geïnspireerd druk sy ’n klomp ou koerantartikels uit waarin Jo se spel besing word. Waaroor kan sy nog met hom praat? Sy het geen idee waarin hy belang stel nie.

				Voor sy in die bed klim, tik sy gou ’n e-pos vir haar suster om te vra of Jo enige ander stokperdjies en belangstellings het.

				Die volgende dag hou Olivia se naskoolse verpligtinge haar so besig dat sy eers weer Woensdagmiddag kans kry om by Jo in te loer.

				“Lanklaas gesien,” groet ’n jong verpleegster by die dienstoonbank haar toe sy instap. Olivia weet nie of sy haar verbeel nie maar sy kan sweer die meisiekind is sarkasties. Sou sy die nuusdraer wees?

				“Jy is tog seker nie elke dag hier wanneer ek inkom nie,” sê sy koel.

				Die meisie is duidelik onkant gevang en sy hou haar skielik baie besig met papierwerk.

				Olivia voel omgekrap toe sy langs Jo se bed gaan sit. Sy het nooit vir Lané gevra hoe die verpleegster lyk wat sy probeer omkoop het nie. Miskien is dit beter dat sy nie weet nie, sy voel reeds ongemaklik genoeg. Sy haal haar leesbril uit haar handsak en lees die koerantartikels wat sy uitgedruk het vir Jo. Toe sy klaar is, bêre sy haar bril en vleg sy haar hand deur sy willose vingers.

				“Waarvan hou jy nog, h’m? Ek weet so min van jou af. Ek bedoel, ons ken mekaar nog so kort.”

				Skielik onthou sy die verhaal van die ballerina, en gaan sit huiwerig op die kant van die bed. Sy voel erg ongemaklik toe sy die lyne van Jo se gesig met haar vinger begin natrek – oor sy voorkop en slape, oor sy kakebeen en ken waar die baardstoppels grof deurslaan. Haar hartklop versnel toe sy oor sy sagte lippe vee en die hitte van sy asem voel. Sy streel oor die punt van sy neus en eindig in die ingesonke oogholtes waar sy wimpers weerloos op sy wangbene rus. Sy kelk sy gesig in haar hande en vee sy wenkbroue met haar duime netjies.

				“Jo, maak oop jou oë,” sê sy vir hom. Sy skrik vir die intensiteit in haar stem, maar sy kan haarself nie keer nie. “Ek wil jou weer op die rugbyveld sien, met ’n rugbybal in hierdie hande.” Sy vat sy een hand en laat dit met die palm na bo in hare lê. Sy trek die lyne op die binnekant met haar nael na. Haar hart mis ’n slag toe sy hand effens in hare ruk. Sy sit ademloos na hom en kyk, maar sy gesig bly so uitdrukkingloos soos altyd.

				“Jo, kan jy my hoor? Druk my hand as jy kan.”

				Hy beweeg nie. Vasbeslote om ’n reaksie uit hom te dwing sit sy haar wysvinger dwars oor sy palm en klem sy vingers met haar ander hand toe, maar sy hand glip willoos oop telkens as sy haar greep verslap. Sy sug en staan op.

				“Ek weet nie of ek môre weer kom nie. Ek ...” Net betyds bedink sy haar. Amper sê sy dat sy ’n personeelvergadering moet bywoon. “Ek het ’n duisend goed om te doen.”

				Toe sy uitstap, kom dieselfde verpleegster by wie sy nou die oggend raad gevra het in die gang verby. Suster Nel, lees sy vlugtig op haar balkie voor sy groet.

				“Suster, kan ek jou dalk weer iets vra, asseblief?”

				Die vrou knik. “Seker.”

				“Netnou toe ek oor Jo se hand gestreel het, het hy effens geruk. Beteken dit iets?”

				“Dit kan wees dat hy op jou aanraking gereageer het, of dit kan ’n toevallige spiersametrekking wees,” antwoord die vrou reguit. Sy sit haar hand op Olivia se skouer. “Moenie moed verloor nie.” Toe stap sy haastig weg.

				Toe sy die aand haar e-posse oopmaak, is daar ’n boodskap van Lané. Sy het ’n dag vry gehad en sy en Heinrich en twee van die ander akteurs het die stad gaan verken. Sy wei uit oor alles wat hulle gesien en gedoen het. Eers in die laaste paragraaf beantwoord sy Olivia se vraag oor Jo se voorkeure.

				Waarvan hou Jo nog, behalwe rugby, wil jy weet. Dis maklik: Hy is gek oor enige sport, veral gholf, en ’n regte adrenalienjunkie. Karre, bikes, kwads, bungee jumping, valskermspring, waterski ... Noem maar op. As dit vinnig is, hou Jo daarvan.

				Als wat vinnig is, mymer Olivia toe sy die rekenaar afskakel. Meisies ook? Soos die mooi donkerkop wat sy langs sy bed betrap het? Moet sy Lané van die besoeker vertel? Liewer nie, dit sal haar onnodig omkrap. Dalk is sy net ’n vriendin.

				Sy snork skepties. Yeah, right. ’n Vriendin wat soos ’n vlakhaas wegskarrel wanneer Jo se meisie opdaag. Dis ietwat verdag, om die minste te sê. Haar suster het nou wel vertroue in Jo se integriteit, maar sy wat Olivia is, moet nog oortuig word. Hy het dikwels genoeg in koerante en tydskrifte aan die sy van ’n mooi meisie – elke keer ’n ander een – verskyn dat sy heeltemal bereid is om te glo hy is dol oor als wat “vinnig” is. Sy klap die skootrekenaar ongeduldig toe. Gelukkig is dit Lané se kopseer, nie hare nie. Al wat sy wil doen, is om Jo te help om uit die koma te kom. Daarna kan Lané hom met liefde terugkry.

				Die volgende dag is die personeelvergadering vroeër klaar as wat sy verwag het; sy het tog tyd om vinnig by Jo in te loer. Teen sesuur moet sy weer by die skool wees om toesig te hou by ’n skoolsokkie. Sy glimlag oor die vooruitsig. Uit ondervinding weet sy daar sal van “sokkie” nie veel sprake wees nie. Die jonger kinders sal mekaar gillend deur die saal rondjaag, en die ouer seuns en meisies sal fluisterend in groepies rondstaan. Ná ’n ruk sal die ritme ’n paar dapper meisies oorrompel, natuurlik onder gegiggel van hul maats, tot die hele groepie naderhand skamerig begin deelneem. Kort voor die einde van die aand sal ’n paar seuns kamtig teësinnig toelaat dat die meisies hulle nader sleep en ’n paar lomp passies oor die vloer waag.

				Toe sy by die skool opdaag, staan daar reeds ’n groep opgewonde kinders voor die saal. Sy groet en stap die saal binne waar Jacques die hoërskoolseun wat as platejoggie gaan optree met die klanktoerusting help.

				“Jy lyk mooi,” sê Jacques bewonderend toe hy haar sien.

				Olivia vee verbaas oor die sitvlak van haar ligblou jean. “Ek ... o ... dankie.” Sy het sommer die eerste, beste broek en bloes aangetrek wat sy kon raakvat.

				“Is jy gereed; kan ons die klomp maar laat inkom?”

				“Ek maak net gou seker of al die leiers wat by die deur moet help hier is.”

				Die aand verloop presies soos Olivia verwag het, behalwe dat sy hierdie keer aangename geselskap het om die ure korter te maak. Sy is byna spyt toe Jacques die mikrofoon vat en aankondig dat die laaste liedjie gespeel gaan word.

				“Hoe lyk dit, sal juffrou Myburg die laaste dans met my dans, asseblief?” kom sy stem oor die luidsprekers.

				Daaroor is die kinders dol en hulle por haar jillend tot aksie aan.

				“Kan jy ooit langarm?” vra sy met ’n skeptiese laggie toe sy voor Jacques staan.

				“Vind uit,” terg hy en trek haar in sy arms.

				Jacques Vermeer kán langarm, besef sy dadelik, en hy bemeester waarskynlik ook ’n hele paar ander dansstyle, te oordeel na sy vaardigheid.

				Toe die dans verby is, laat hy haar nie dadelik gaan nie. “Dit was nou lekker. Miskien moet ons weer so maak. Wat van ’n ete môreaand, dan gaan dans ons daarna iewers? Meisies wat ordentlik kan dans, is deesdae so skaars soos hoendertande.”

				Olivia kreun innerlik. Sy sou die uitnodiging bitter graag wou aanneem, maar nou kan sy nie. Nie noudat Jo in haar lewe is nie. Skielik voel sy opstandig. Jo is nie in haar lewe nie, hy is in Lané s’n. Sy is net die instaanmeisie. Die sondebok wat al weer die verantwoordelikheid dra vir die bok vir sports. Dadelik skaam sy haar vir haar gedagtes. Lané is in New York om te werk, en sodra sy terug is, kan Olivia weer haar eie lewe hervat. En moontlik is Jacques deel daarvan. Dis te sê as hy bereid is om te wag.

				Sy tree teësinnig uit sy arms. “Dit klink heerlik, Jacques, maar ongelukkig moet ek in hierdie stadium nee dankie sê. Ek ... My lewe is op die oomblik ’n bietjie gekompliseerd. Ek wens ek kon verduidelik, maar ek kan regtig nie. As jy bereid is om ’n paar weke te wag tot my dinge uitgesorteer is, sê ek graag ja.”

				“Ek het seker nie ’n keuse nie,” sê hy teleurgesteld. “Sal jy sorg dat al die vensters toe is, dan help ek om die klanktoerusting op te pak?”

				By haar woonstel gaan sit Olivia voor die televisie, maar sy sien niks op die skerm raak nie. Sy is vies omdat sy Jacques se uitnodiging moes afwys. Al besef sy dis onredelik, is sy sommer kwaad vir Lané ook. Lané hoef immers nie aand na aand alleen by die huis te sit nie.

				Haar gedagtes dwaal terug na Jacques. Met sy krullerige blonde hare en blou oë is hy baie aantreklik, en sy lyf wys dat hy baie ure aan sport spandeer. Tog lyk hy soos ’n seuntjie teen Jo.

				Sy vervies haar vir haarself. Dis ’n onregverdige vergelyking. Jo Roos is – was – ’n professionele rugbyspeler wat ’n spesiale dieet en oefenprogram gevolg het. Geen gewone man kan soos hy lyk nie.

				Geïrriteerd skakel sy die televisie af en gaan klim in die bed. Dis nog nie eens drie weke sedert Lané weg is nie, maar dit voel soos drie maande. Om meer as een rede wens sy die tyd vurig om.

				Sondagoggend word Olivia douvoordag wakker. Uit ondervinding weet sy dit sal nie help om te bly lê bloot omdat dit naweek is nie. Sy is uitgeslaap en die lêery sal haar net ongedurig maak.

				Dis nog heeltemal te vroeg om te begin regmaak vir kerk, dus trek sy drafklere aan en val in die pad. Sy is al amper by die hospitaal toe sy besef waar sy is. Sy kan net so wel nou haar pligsbesoek agter die rug kry. Sy het vergeet om te vra wanneer Jo se ouers hom oor naweke besoek, maar hulle sal darem seker nie sesuur op ’n Sondagoggend langs sy bed wees nie. Die feit dat dit nie besoektyd is nie, is gelukkig ook nie ’n probleem nie, want Jo se geliefdes het spesiale vergunning om hom enige tyd te besoek.

				Soos soveel kere tevore gaan sit sy op die bankie langs sy bed.

				“Môre, Jo.”

				Gefrustreerd staar sy na sy uitdrukkinglose gesig. Sy wens sy kon hom aan sy skouers vat en skud tot hy wakker word! Die afgelope tyd het sy gewoonlik iets saamgebring waarmee sy oor sy vel gestreel het; ’n gladde spoelklippie, growwe skuurpapier of sommer enigiets wat sy in haar motor se paneelkissie kon vind, maar nou sit sy met leë hande langs hom.

				Sy vertel hom hoe ’n mooi nuwe dag dit is en dat die saailinge wat sy die vorige naweek in die pottuintjie op die woonstelbalkon geplant het, gister begin blom het.

				Maar vanoggend laat die eenrigtinggesprek haar frustrasievlak styg. Hoor hy haar ooit, of maak sy haar belaglik?

				Sy vat sy hand en druk haar lippe teen sy oop palm.

				“Jo, maak oop jou oë ... asseblief?”

				’n Vreemde dringendheid in haar maak dat sy op die kant van die bed gaan sit en sy vingers een vir een oopvou. Sy sit sy hand teen haar wang en laat sy oop hand oor haar gesig gly.

				“Dis ek, Jo – Lané,” fluister sy. “Onthou jy my?”

				Hoendervel slaan oor haar uit terwyl sy sy hand oor haar gesig beweeg. Sy blaas haar warm asem oor sy palm, asof sy lewe in hom wil inblaas. Haar hele lyf is lam en haar hart gaan teen ’n mal spoed te kere toe sy sy hand teen haar nek opstoot en in haar hare druk.

				“Voel my hare. Onthou jy hoe lank was dit?” Haar stem klink skor in haar ore. “Ek het dit afgesny. Ek hoop jy hou daarvan, Jo ...?”

				Haar hart trap twee keer uit pas, want die vingers onder haar hand het vanself beweeg. Geskok ruk sy haar hand weg. In die kort oomblik voor sy hand op die bed neerplof, voel sy hoe hy tevergeefs ’n greep om haar nek probeer kry. ’n Diep sug vibreer deur sy bors en hy draai sy kop moeisaam in haar rigting.

				“Lané ... liefie ... waar’s jou ... ring?”

				Toe is daar skielik weer niks, net die roerlose gestalte wat voor haar lê.

				Olivia staar verlam na hom. Het dit regtig gebeur? Het Jo met haar gepraat? En wat is dit van ’n ring?

				“En nou, as jy só sit?”

				Sy vlieg met wydgesperde oë op. Dit was suster Nel wat so skielik in die deuropening gepraat het.

				“Hy’t gepraat ...” sê sy verdwaas. “Jo het met my gepraat.”

				Die suster kyk ongelowig na haar. “Wanneer?”

				“Nou net ... ek ... hy ...” Sy staan op en wys dom na hom.

				Die suster stap nader en vat haar ferm aan haar skouers. “Is jy seker?”

				Olivia knik haar kop heftig. “Doodseker.”

				Sy laat haar so vinnig los dat Olivia amper haar balans verloor. Verdwaas sien sy hoe die vrou die noodklokkie druk voor sy die monitors haastig begin nagaan.

				Binne sekondes staan ’n verpleegster in die deur.

				“Bel dokter Engelbrecht,” beveel die suster kortaf. “En meneer Roos se ouers.”

				“Wat is ...”

				Die suster vlieg om en gluur die verpleegster aan. “Watter deel van die opdrag verstaan jy nie, Pelser?”

				By die aanhoor van die Roose se van skrik Olivia haar nugter. Sy kan nie hier wees wanneer hulle kom nie! Sonder om oor die wysheid daarvan te besin glip sy stil-stil uit die kamer.

				Toe sy buite kom, begin sy hardloop. Haar bors brand naderhand so dat sy haar pas teen wil en dank moet verslap. Deurentyd maal net een gedagte deur haar kop: Sy moet vir Lané bel. Lané moet terugkom. Onmiddellik!

				Sy klap die woonsteldeur agter haar toe en pyl op haar selfoon af. Lané se foon lui en lui en gaan dan op stempos oor. Olivia druk die foon met ’n verwensing dood en bel weer. Sy gil amper van verligting toe Lané uiteindelik antwoord.

				“Ons is in die middel van ’n repetisie, ek kan nie nou ...”

				“Jo kom uit die koma,” val sy haar suster uitasem in die rede.

				“Hy wát?”

				“Hy begin sy bewussyn herwin. Ek was vanoggend vroeg by hom, en toe sit ek sy hand in my hare, want die suster het gesê ek moet hom aan dinge laat vat wat vir hom bekend is. Toe voel ek sy vingers roer. Toe skrik ek, en ek vat my hand weg, en toe ...” Skielik is die oomblik vir haar so groot dat sy eers moet sluk om haar emosies onder beheer te kry. “Toe gryp hy na my. En hy vra waar is my ring. Van watse ring praat hy, Lané?”

				Daar is ’n lang, suisende stilte. “My verloofring,” antwoord Lané in ’n klein stemmetjie.

				Olivia se bene gee onder haar pad en sy gaan sit sommer op die koffietafel. “Jou wát?”

				“Jy’t my gehoor. Ek en Jo is verloof.”

				“Wat! Hoekom hoor ek nou eers daarvan?” vra Olivia skril.

				“Dis nie nodig om so te kere te gaan nie, Olivia,” sê Lané teregwysend. “En ek kan jou nie nou vertel nie, dis ’n lang storie. Ek sal vanaand vir jou ’n e-mail stuur en alles verduidelik. Die oproep kos jou seker ’n fortuin.”

				“Dit maak nie saak nie!” roep Olivia na aan histerie uit. “Ek moet weet wat aangaan. En jy moet dadelik terugkom.”

				“Dis onmoontlik. Verstaan tog, Olivia. Ek kan nie die mense net so in die steek laat nie. Hulle sal my vir kontrakbreuk dagvaar. Jy sal maar net vir my moet instaan, dis darem nie meer so lank nie. Verskoon my, ek moet nou regtig gaan. Almal wag net vir my.”

				Olivia staar verslae na die dooie selfoon. Lané en Jo is verloof. Wanneer het dit gebeur, en hoekom het Lané haar niks daarvan vertel nie? Dis nie hoe haar suster is nie. Lané is soos ’n drukpot; sy kan niks vir haarself hou nie, sy sal van frustrasie ontplof. Hoekom sou sy stilbly as sy aan een van die beroemdste rugbyspelers in die land verloof is? Iewers is daar ’n baie groot skroef los.

				Toe Olivia later die oggend van die kerk af terugkom, word haar wêreld vir ’n tweede keer tot in sy reeds brose fondamente geskud. Want sy het skaars haar motortjie onder die afdak geparkeer toe die deure van ’n swart Prado ’n ent verder in die parkeerterrein oopgaan en die Roos-gesin uitklim. Sy wag hulle lamgeslaan in.

				“Hallo, Lané. Kan ons jou dalk ’n oomblik spreek?” vra Joseph.

				“Hoe’t julle geweet waar ek bly?” vra Olivia floutjies.

				“Ek en Jo het jou mos eenkeer ná ’n wedstryd kom aflaai, onthou?” vra Amalia.

				“O ja, ja ... Ek onthou.” Olivia kyk vinnig na Vera, maar haar oë is weggesteek agter ’n gitswart ontwerpersonbril en haar mond is ’n onvriendelike lyn.

				“Kom binne,” nooi sy gelate.

				Haar oë vee senuweeagtig oor die sitkamer toe sy die voordeur oopsluit. Gelukkig het sy die woonstel opgeruim voor sy kerk toe is. Ten minste sal Vera Roos nie fout kan vind met die netheid daarvan nie, al is die funksionele meubels seker minderwaardig in haar oë.

				“Tee?” vra sy halfhartig toe hulle sit.

				“Nee, dankie,” besluit Vera namens almal. Sy stoot haar sonbril op haar hare. “Ons het net kom hoor wat het vanoggend by die hospitaal gebeur.”

				Op die man af, dink Olivia. Wel, sy kan ook so wees. Sy vertel kortliks wat gebeur het.

				“Maar wat het Jo gesê?” vra Amalia toe sy stilbly.

				Olivia slaan haar oë neer. “Hy ... hy’t gevra waar is my ring.”

				Toe sy dit waag om op te kyk is daar soveel konsternasie op die gesigte voor haar dat sy ’n giggel moet onderdruk.

				“Watse ring?” vra Vera afgemete.

				“My verloofring, Mevrou,” erken sy ongemak-lik.

				’n Oomblik is dit onheilspellend stil, toe bars Vera uit: “Jou wát?”

				Die vrou se openlike afkeer maak dat Olivia haar stadigaan begin vererg. “My verloofring,” sê sy koel. “Ek en Jo is verloof.”

				“Maar dis die eerste woord ... Hoekom weet ons nie daarvan nie?” vra Amalia verstom.

				“Want dit was ’n verwikkeling kort voor die ongeluk,” besluit Olivia vinnig en verwens haar suster in die stilligheid. As dit nie so is nie, gaan sy die storie met nog meer leuens moet regkonkel.

				“Hoe weet ons dis die waarheid?” vra Vera. “En waar is die sogenaamde ring nou? Hoekom dra jy dit dan nie?”

				“Dis in my laai,” stamel Olivia, nou weer skoon verbouereerd. Wat gaan sy doen as die aaklige vrou aandring om die ring te sien?

				Joseph sit sy hand op sy vrou se arm. “Wag nou, Vera.” Hy kyk na Olivia. “Ons probeer jou nie in ’n hoek dryf nie, Lané. Allermins.” Hy kyk streng na sy vrou. “Eintlik het ons net kom hoor wat gebeur het. En kom dankie sê.”

				Olivia kyk verbaas na hom. Vir ’n sogenaamde slaprug gedra Joseph Roos hom darem baie dapper. Skielik sit die trane vlak. “Waarvoor? Ek het niks gedoen nie. Ek was maar net toevallig daar toe hy sy oë oopmaak.”

				“Wat ek nie verstaan nie, is hoekom jy weggehardloop het,” kry Vera blitsig ’n steek in.

				Olivia staar verslae na haar maar voor sy kan reageer, gryp Joseph weer in. Hy staan vinnig op. “Jy moet my vrou asseblief verskoon, Lané. Sy is skoon oorstuur. Al die weke van tevergeefs wag, en nou skielik ...” Hy bly aangedaan stil.

				“Wat sê die dokters? Gaan Jo ...” Olivia is te bang om die vraag te voltooi.

				“Dit lyk asof dit die begin van sy herstelpad is, ja. Maar dis natuurlik onmoontlik om te voorspel hoe gou – en tot watter mate – hy gaan herstel. Hulle is nou besig met ’n klomp toetse. Ons sal môre meer weet.”

				“Is daar iets wat ek kan doen om hom te help?”

				“Moenie ophou om hom te besoek nie, en doen maar net wat jy die afgelope paar weke gedoen het. Suster Nel sê jy het ure langs sy bed gesit. Ons waardeer jou toewyding geweldig baie.”

				Dis duidelik dat Vera Roos nie van plan is om dieselfde erkentlikheid te openbaar nie. Met toegeknypte lippe staan sy op en gaan staan by die voordeur. Amalia volg haar onseker.

				Joseph sit sy hand op Olivia se skouer. “Ons sal mekaar seker by die hospitaal sien.”

				Beslis nie as ek dit kan verhelp nie, antwoord sy in haar gedagtes.

				Toe die voordeur agter hulle toegaan, begin sy soos ’n ingehokte dier op en af loop. Sy is lus om haar hare een vir een uit haar kop te trek. Wat het haar besiel om by Lané se mal plan in te val? Sy moes geweet het daar sal die een of ander komplikasie wees waarvan haar suster “vergeet het” om haar in te lig. En hoe kon sy so kortsigtig wees om nie die moontlikheid te voorsien dat Jo uit die koma kan ontwaak nie?

				Sy voel lus om op die balkon te gaan staan en haar frustrasie teen die geboue uit te gil. ’n Sniklaggie spring uit haar keel. Asof dit iets aan die absurde situasie sal verander! Jo het sy bewussyn herwin, Lané is oorsee, en sy is die instaanmeisie. Wat intussen opgegradeer het tot die instaanverloofde. ’n Verloofde sonder ’n ring.

				Deur die loop van die dag loer Olivia kort-kort na haar e-posse, maar eers laatnag kom daar ’n boodskap van Lané in.

				Sussa

				Ai, ek kan nie vir jou sê hoe ontsettend bly ek is dat Jo uit die koma is nie. Ek het bitter min hoop gehad. En jammer vir die gemors waarin jy nou is. Ek sou jou nooit gevra het om vir my in te staan as ek gedink het hy sal sy bewussyn herwin terwyl ek weg is nie. Om die waarheid te sê, ek sou nooit eens weggegaan het as ek gedink het dit gaan gebeur nie. Maar nou is ek hier en ons sal maar net die beste van ’n slegte saak moet maak.

				Olivia se wenkbroue wip op. Nè? Sover sy kan sien, is daar net een “ons” in die pond, en dis sy wat Olivia is.

				Wat die verlowing betref, ons het die aand toe Jo die ongeluk gemaak het, verloof geraak. Terwyl die onthaal ná die wedstryd aan die gang was, het hy my na die verlate rugbyveld gevat en onder die pale gevra om verloof te raak. Dis eerlikwaar die laaste ding wat ek verwag het. Ek weet klaar wat jy gaan sê: Ons is te haastig. Maar of jy dit nou goedkeur of nie, ek het ja gesê. Ek bedoel, wie sê nee vir ’n huweliksaanbod van Jo Roos?

				Ek het voorheen vir jou gesê dat ek vroeër huis toe gekom het omdat ek ’n hoofpyn gehad het. Die waarheid is dat ek en Jo baklei het. Ja, op ons verlowingsaand. Dis ’n lang storie, maar kortliks kom dit daarop neer dat hy onnodig jaloers was en ’n scene gemaak het. Anyway, ek het my vererg en besluit om huis toe te gaan. Jy het al geslaap toe ek by die woonstel kom, dus kon ek jou niks vertel nie. In die vroeë oggendure het Lukas my wakker gebel en van die ongeluk vertel.

				Ek weet nie hoekom ek toe besluit het om die ring weg te bêre en niks te sê nie. Miskien omdat ek nog kwaad was vir Jo, of dalk was ek te geskok om logies te dink. Maar aangesien Jo nou sy bewussyn herwin het en nie van die verlowing vergeet het nie, sal jy maar die ring moet dra. Dis in ’n rooi fluweeldosie in my spieëlkas se boonste laai. Ek hoop dit pas.

				Olivia staar peinsend na die muur. Lané se verduideliking beantwoord nie die helfte van haar vrae nie. Sy kan met ’n stok aanvoel dat haar sussie iets wegsteek. Lané het al ’n hele paar jaloerse kêrels die trekpas gegee, waarom was sy bereid om dit by Jo oor te sien? Omdat sy regtig lief is vir hom? Of was sy geld en aansien die trekpleister? Was dit genoeg motivering om verloof te bly aan ’n jaloerse man in ’n koma, ’n man wie se ouers geen ooghare vir haar het nie?

				Opgewerk kliek sy op die reply-ikoon en tik ’n enkele sin.

				Verduidelik asseblief vir my hoekom op aarde jy aan ’n man verloof wil bly as hy al op julle verlowingsaand met jou baklei en sy familie jou nie kan verdra nie.

				Sy klap die rekenaar ongeduldig toe en stap na Lané se kamer. Sy moet rondkrap voor sy die dosie in die deurmekaar laai vind. Anders as wat sy verwag het, is die diamant nie yslik groot nie. Dis ’n smaakvolle ring van platinum met ’n enkele druppelvormige diamant.

				Sy glip die koel metaal oor haar vinger en strek haar arm uit om dit te bekyk. Dit pas perfek. Met ’n sug gaan sit sy op die bed en draai die ring om en om haar vinger. Dis een ding om langs ’n bewustelose man se bed te sit en die omstanders te oortuig dat sy sy verloofde is. Maar dis ’n perd van ’n heel ander kleur as daardie man by sy bewussyn is. Hulle gaan uitgevang word, sy weet dit. En met Lané oorsee, is sy die enigste sondebok; sy sal die blaam moet dra.

				Die volgende middag moet Olivia haarself behoorlik dwing om hospitaal toe te ry. Sy steek verbaas vas toe sy Jo sien. Hy lê dan net so stil soos die vorige dae! Sy streel verslae oor sy arm.

				“Jo?”

				Sy ooglede flikker en hy draai sy kop effens in haar rigting, maar hy maak nie sy oë oop nie. Sou hy slaap?

				Sy bly besluiteloos langs sy bed staan. Moet sy bly, of moet sy liewer loop?

				Sy kyk bekommerd op toe suster Nel inkom. Hierdie keer is daar ’n effense glimlag op die vrou se streng gesig.

				“Hy toon al hoe meer tekens dat hy sy bewussyn begin herwin. Die dokters is baie tevrede met sy vordering.”

				“O, ek dag ...”

				“Jy’t gedink hy gaan regop sit en jou omhels wanneer jy instap, nè? Ongelukkig is dit nie so eenvoudig nie. Daar lê nog ’n lang, moeilike pad vir hom voor. Een ligpunt is darem dat die voorlopige toetse toon hy het geen permanente breinskade opgedoen nie. Maar hy sal waarskynlik probleme met sy geheue ondervind, veral aan die begin, en van die lang lêery is sy spiere baie verswak. Hy sal van voor af moet leer om die basiese goed te doen.”

				Toe die suster loop, gaan sit Olivia ingedagte op die bankie. Om Jo te help om weer beheer oor sy spiere te kry, behoort nie te moeilik te wees nie. Maar hoe help sy ’n man onthou as sy nie deel van sy verlede was nie? En eintlik wil sy nie sy geheue prikkel nie. Hoe minder hy onthou, hoe kleiner is die kans dat hy sal agterkom sy is nie Lané nie.

				Ongevraag spring die herinnering aan Jo en Lané se eerste ontmoeting in haar gedagtes. Sy onthou nog hoe Lané daardie aand met sterre in haar oë huis toe gekom het.

				“Onthou jy nog hoe ons ontmoet het, Jo?” vra sy teësinnig. “Dit was by my vriendin Amri en Willem se verlowingspartytjie. Jy was genooi omdat jy en Willem ou universiteitsvriende is. Ek het nie eens geweet wie jy is nie, tot Willem my aan jou voorgestel het. Ek was saam met my kêrel Heinrich, dus het ek my nie te veel aan jou gesteur nie.” Sy gee ’n spotlaggie. “Ek kan net dink hoe dit jou ego geknou het. Iemand sê ’nee dankie’ vir Jo Roos se attensies.”

				Sy bly gespanne stil toe sy mondhoeke effens pluk en sy hand oor die duvet begin soek-soek. Sy gryp sy hand en klou dit byna krampagtig vas. Haar hart klop wild in haar keel. Wat gaan sy doen as hy nou sy oë oopmaak? Moet sy hom soen?

				Sy skrik toe ’n man skielik in die deuropening verskyn.

				“Hallo, Lané.”

				Onmiddellik is Olivia dankbaar dat sy haar huiswerk gedoen het. Henry van Schalkwyk, een van Jo se spanmaats, se groot gestalte staan in die deur.

				“Hi, Henry, dis ’n verrassing,” groet sy vriendelik.

				Tot haar verbasing beantwoord Henry nie haar glimlag nie. “Hoe gaan dit hier?” vra hy koel. “Ek hoor by tannie Vera Jo begin tekens toon dat hy uit die koma kom.”

				Olivia knik, ongemaklik oor sy hovaardige houding. “Ja, daar is elke dag meer reaksie.” Sy staan op. “Kom sit gerus, ek was in elk geval op pad.”

				Voor sy by die deur uitstap, kyk sy vlugtig om, net betyds om te sien hoe Henry sy hande om Jo s’n vou en sy kop daarop laat sak.

				Sy bestuur ingedagte huis toe. Dis vir haar vreemd dat Jo se mense haar so afsydig behandel. Dis nie hoe Lané deur die lewe gaan nie. Oral waar sy gaan, is sy gewild, en almal wil haar ken. Sou hulle dink sy is nie goed genoeg vir Jo nie?

				Sy het skaars haar handsak in die woonstel neergesit toe die deurklokkie lui. Jacques staan met ’n wit kartonhouer voor die deur.

				“Ek weet ek mag jou nie uitvra nie, maar ons mag darem seker by ’n siek kollega gaan koffie drink?”

				Olivia lag. “Ek neem aan jy praat van Marelize? Sy’s nie siek nie, hoor.”

				Jacques grinnik. “Wel, sy’s immobiel, en dis amper erger. Ek het vir ons ’n melktert gekoop. Toe, wat sê jy, sal ons haar dag gaan opkikker?”

				“Hoekom nie?” besluit sy roekeloos. Sy het die skyn van normaliteit broodnodig.

				Marelize is inderdaad baie bly om hulle te sien. Hulle kuier heerlik en dis al donker toe Jacques weer voor haar woonstel stilhou.

				“Dankie, dit was ’n lekker middag,” sê sy opreg.

				Jacques kyk diep in haar oë. “Vir my ook. Sal ons volgende week weer so maak?”

				“Marelize is darem nie verlam nie,” probeer sy met ’n laggie uitkoms soek. Sy is heeltemal vrou genoeg om die boodskap in sy oë te verstaan.

				“Maar sy sal geselskap waardeer,” weerlê hy. Voor sy besef wat hy beoog, leun hy oor en soen haar lig op die mond. “Sien jou môre by die skool, juffrou Myburg.”

				Sy staan hom soos ’n zombie en agternakyk toe hy wegry. In die woonstel gaan sit sy stadig op die bank en raak aan haar lippe waar Jacques se soen nog tintel. Wat ’n gemors! Wat ’n lieflike, liederlike gemors.

				

			

		

	
		
			
				Ses

				SES

				Dinsdagmiddag hou ’n hokkieoefening Olivia besig sodat sy eers weer Woensdag kans kry om Jo te besoek. Hy lê met sy oë wyd oop teen die kussings en sy gesig verhelder in ’n glimlag toe hy haar sien.

				“Lané!” Sy stem is effens skor, soos iemand wat lank nie gepraat het nie.

				Sy stap met ’n naar kol op haar maag nader.

				“Hallo, Jo.”

				“Is dit hoe jy jou verloofde groet?” vra hy moeisaam.

				Haar hart klop woes toe sy oorleun om hom ’n piksoentjie te gee.

				Hy grinnik. “As ek sterk genoeg was, het ek jou nou styf vasgedruk en jou gesoen tot jou asem opraak.”

				Die vooruitsig laat haar in ’n reeks gloede uitbars. “Kom ons bêre dit tot jy beter is,” sê sy senuweeagtig en gaan sit op die bankie langs die bed. Jo kyk so stip na haar dat sy ongemaklik raak.

				“En nou?”

				“Ek kyk maar net hoe mooi jy is. En ek hou van jou nuwe haarstyl; dis baie sexy.”

				Olivia se hand glip selfbewus na haar hare. “Dankie. Ek was sommer net lus vir ’n verandering.”

				“Solank dit al is wat verander het.” Hy sluit sy oë ’n oomblik en haal diep asem. “Ek hoop jy voel nog ... dieselfde ... oor my.”

				“Natuurlik,” verseker sy hom terwyl die gloede in hernieude vlae oor haar gesig spoel.

				Hy kyk geamuseerd na haar. “Jy is anders, weet jy?”

				Sy word koud tot in haar murg.

				“Hoe ... Wat bedoel jy?”

				“Jy het nooit so maklik gebloos nie.”

				Sy blaas haar asem stadig uit. “Wel, jy het my nooit so ongemaklik laat voel nie.”

				Sy hand skuif soekend oor die duvet. Sy sit haar hand in syne en voel hoe min krag daar in sy greep is. Sy duim streel oor haar ring.

				“Ek sien jy dra jou ring.”

				“Ek het gedink jy het van ons verlowing vergeet,” waag sy. “Suster Nel sê jy sal dalk nie alles kan onthou nie.”

				“Nooit,” sê hy met meer vuur. “Daar is baie goed wat ek seker nie kan onthou nie. Maar ek onthou presies hoe dit gevoel het toe ek daardie ring aan jou vinger steek. Jy is myne, Lané, vir ewig, en niks kan dit verander nie.”

				Sy woorde laat haar ongemaklik voel. Lané het gesê Jo is onnodig jaloers, en nou klink hy amper sieklik besitlik.

				Sy trek haar hand uit syne. “Wat onthou jy van die ongeluk?”

				Hy frons. “Niks. Eintlik kan ek nie eens onthou hoekom ons nie saam daar weg is nie. Wat het gebeur?”

				“Ek het ’n hoofpyn gehad, en ... e ... jy wou nog bly om julle oorwinning te vier. Toe bel ek maar ’n taxi.” Sy dink vinnig aan die koerantberigte. “Hoe die ongeluk gebeur het, kan ons maar net raai. Daar was geen ooggetuies nie. Aan die remmerke op die pad lyk dit asof jy vir iets uitgeswaai het, miskien ’n rondloperhond.” Of ’n donkerkop meisie, tref die gedagte haar vir die eerste keer.

				Sy byt peinsend op haar onderlip. Dis hoogs onwaarskynlik. Wat maak ’n meisie in die middel van die nag op die hoofweg? En iemand wat toevallig oor die pad stap en ’n ongeluk veroorsaak, sal tog nie eenvoudig padgee nie. Of sal sy? Dalk was sy so geskok dat sy nie logies kon dink nie, en het sy instinktief gevlug. Of dalk wou sy nie hê die wêreld moet weet sy was saam met Jo in die motor nie.

				Die gedagte krap haar van voor af om sodat sy kortaf vervolg: “Jy was ongelooflik gelukkig. Jou kar is heeltemal afgeskryf, maar behalwe vir die kopbeserings en ’n paar snye het jy net drie ribbes gekraak wat gelukkig intussen aangegroei het.”

				Tot haar verbasing reageer hy glad nie op die feite van die ongeluk nie. “Dit was baie onbedagsaam van my om jou alleen huis toe te stuur,” sê hy moeisaam.

				Sy trek haar skouers op. “Dit maak nie saak nie. Ek verstaan. Rugby is baie belangrik vir jou.”

				“Nie belangriker as jy nie, liefie.”

				Sy kyk ongemaklik weg. “Ek dink ek moet nou gaan. Jy lyk moeg.”

				Hy maak sy oë toe en knik. “Ek is.” Sy bruin oë is baie donker toe hy dit weer oopmaak. “Kom jy môre weer?”

				Sy skud haar kop. “Ongelukkig nie. Ek het ... e ... ’n oudisie.”

				Hy glimlag simpatiek. “Het jy nog nie jou groot rol losgeslaan nie?”

				“Nog nie.” As hy maar kon weet dat sy op die oomblik die grootste rol van haar lewe vertolk, dink sy skuldig. Sy bly sit tot sy ooglede toegaan en sy asemhaling verdiep voor sy stil uit die kamer stap. In die parkeerterrein wil sy net in haar kar klim toe sy iemand na Lané hoor roep. Amalia kom haastig nader.

				“Hoe gaan dit met Jo?”

				Olivia onderdruk haar verbasing. Sy het nie gedink Amalia sou met haar praatjies maak nie. “Baie goed. Ek kan nie glo dis dieselfde mens nie. Ons het sowaar ’n hele gesprek gevoer. Maar hy slaap nou,” sê sy verskonend. “Jammer, as ek geweet het jy kom kuier, sou ek hom vroeër stilgemaak het.”

				Amalia haal haar skouers op. “Dis seker met jou wat hy die graagste wil gesels.”

				Olivia kan nie besluit of dit ’n verwyt is nie.

				“Dit lyk darem of hy heeltemal sal herstel,” sê sy ongemaklik. “Ek is so dankbaar daar is geen breinskade nie.”

				Amalia se oë word kil. “Sou dit ’n verskil aan jou maak as die diagnose anders was?”

				“Ek ... nee, natuurlik nie,” stamel sy, onkant gevang deur die meisie se aggressie.

				“Ek vra maar net,” sê sy, maar daar is ’n duidelike waarskuwing in haar stem.

				Olivia kyk haar verward agterna. Sy kan wraggies eenhonderd persent insien hoekom Lané nie ooghare vir die spul Roose het nie. Hulle het ’n besonder lae dunk van haar suster. Maar hoekom? Lané kan nogal moedswillig wees as sy die dag lus is. Sy hoop tog nie sy het iets aangevang om hierdie mense se houding jeens haar te verdien nie.

				Die volgende middag hou ’n konsertoefening haar by die hospitaal weg. Sy is die aand vry, maar sy oorweeg dit nie eens om Jo te besoek nie, uit vrees dat sy die Roose daar sal raakloop.

				Sy voel ongedurig ná sy haar nasienwerk afgehandel het. Daar is niks op televisie waarna sy wil kyk nie en die storieboek waarmee sy besig is, verveel haar. Sy stuur ’n boodskap vir Lané om oor Jo se vordering te rapporteer en onthou toe dat haar suster nooit geantwoord het op haar vraag oor hoekom sy so vasbeslote is om aan Jo verloof te bly nie. Sy haal haar skouers op. Eintlik gee sy nie meer om nie. As Lané haar kop wil stamp, moet sy dit maar doen. Sy het haar genoeg gewaarsku.

				Sy dwaal rusteloos deur die woonstel en eindig in Lané se slaapkamer, waar sy kruisbeen op die dubbelbed gaan sit. Kopskuddend kyk sy na die deurmekaarspul. Serpies en gordels en ’n flaminkpienk vereboa lê in ’n bondel oor die speëlkasstoeltjie. Bottels parfuum en ’n magdom skoonheidsprodukte ding mee vir staanplek op die spieëlkas. Daar is ’n duisternis glaspotjies en juwelekissies, maar die helfte van die juwele lê sommer op die spieëlkas rond.

				Die chaos laat Olivia se regpakvingers jeuk en sy spring aan die werk. Lané sal dit waardeer. Dis ’n takie wat sy dikwels vir haar slordige sussie verrig.

				Toe sy klaar is met die spieëlkas maak sy ’n kasdeur oop en deins terug vir die wanorde wat haar begroet. Sy gooi summier alles op die vloer uit en begin die klere sorteer. ’n Bondeltjie dieprooi materiaal trek haar aandag en sy tel dit nuuskierig op. Dis ’n pragtige chiffontoppie met dun veterbandjies. Sy onthou nog die dag toe Lané dit gekoop het. Dit was op een van hulle Saterdag-inkopietogte en alhoewel Lané soos gewoonlik platsak was, wou sy dadelik die toppie hê toe sy dit sien. Olivia het gedink dis te kaal, maar toe Lané dit eers aanhet, moes sy erken dit lyk sensasioneel. Nie dat sy wat Olivia is ooit so iets sou aantrek nie, die hals is heeltemal te laag. Maar dis die soort uitrusting wat eenhonderd persent by Lané pas. En waaroor Jo dol was, volgens haar suster. Hy kon blykbaar nie sy oë of hande van haar afhou nie. Sy skud die kledingstukkie onnodig driftig uit en hang dit op.

				Dis nog donker in die kamer toe die gelui van haar selfoon Olivia Maandagoggend wakker maak. Deur die slaap gryp sy na die luiende instrument.

				“Olivia! Hy’t my gebel.”

				Olivia se hart gaan staan byna.

				“Wie? Jo?”

				“Natuurlik Jo, wie anders? Gelukkig het ek kop gehou en nie geantwoord nie. Wat gaan ons doen?”

				“Ek sal ’n plan maak,” antwoord Olivia kortaf.

				Sy bly nog ’n ruk in die bed lê nadat hulle tot siens gesê het. Dis maklik om te sê sy sal ’n plan maak, maar wat is daardie plan? Lané is duisende kilometer van haar af, dis nie asof hulle net gou fone kan ruil nie. Haar mond trek wrang. Sy sal haar moet loslieg, dis wat. Sy sug. Nog ’n skakel in die ketting leuens sal seker nie ’n verskil maak nie.

				Jo lyk omgekrap toe sy ná skool by sy kamer instap.

				“Hoekom antwoord jy nie jou foon nie?” vra hy nog voor sy kan groet.

				“Ek sal as jy my bel,” sê sy met ’n ligte laggie en gaan sit op die bankie langs die bed. “Hallo, Jo.”

				“Ek het jou vandag seker honderd keer probeer bel, maar jou foon lui en lui net.”

				Olivia sit haar hand teen haar voorkop asof ’n vreeslike gedagte haar tref.

				“Ek het skoon vergeet ek het ’n nuwe nommer. Ek het van ’n pre-paid oorgeskakel na ’n kontrakfoon en ek kon nie my ou nommer behou nie.”

				Die frons op sy gesig gee effens skiet. “O, ek dag jy wil nie met my praat nie.”

				“Hoekom sal ek dit nou nie wil doen nie?”

				Hy glimlag tergend. “Ag, jy is mos maar vol nukke.”

				Olivia moet haar inhou om hom nie reg te help nie. Hy is natuurlik reg. Lané is nes die wind waai.

				“Waarmee het jy jou heeldag besig gehou?” verander sy die onderwerp.

				Hy wys na die televisiestel wat van die plafon af hang.

				“Ek kyk na my vorige wedstryde. Die dokter sê dit sal help om my geheue te stimuleer. Verder was die fisioterapeut hier vir ’n martelsessie, en ’n verpleegster het kort-kort my bloeddruk en polsslag kom meet. En jy?” vra hy en hou sy hand vir haar uit. Sy sit haar hand teësinnig in syne.

				“Ag, nie veel nie. Ek ... e ... het die woonstel skoongemaak en wasgoed gewas.”

				“Jý?” sê hy geamuseerd. “Wie probeer jy bluf, juffrou Myburg?”

				Te laat onthou sy dat skoonmaak die laaste ding is waarmee Lané ledige tyd sal verwyl. Sy sal liewer slaap of voor die televisie lê.

				“Ek is darem nie heeltemal so lui soos jy dink nie,” sê sy verdedigend. “Om die waarheid te sê, ek het selfs leer kook.”

				“Jy het so gesê, ja.”

				Sy kyk verbaas na hom. “Ek het dit vir jou vertel terwyl jy nog in die koma was. Wil jy vir my sê jy het alles gehoor?” Ongemaklik wonder sy of hy ook die impulsiewe soen tydens haar eerste besoek onthou.

				“Ek weet nie,” sê hy peinsend. “Soms as iemand iets sê, onthou ek dat ek dit al iewers gehoor het.”

				Hulle sit ’n rukkie in stilte. Olivia is oorbewus van haar hand in syne.

				“Kom ek sit my nuwe nommer op jou foon,” bied sy aan. Dit gee haar ’n verskoning om haar hand te bevry. Sy trek die bedkassie se laai oop en haal die selfoon uit. Dit sukkel maar om Lané se nommer sonder haar leesbril op te spoor en na haar eie nommer te verander. Toe sy opkyk, lê Jo stip na haar en kyk.

				“Wat doen jy vanaand?”

				“Niks besonders nie,” antwoord sy senuweeagtig. Waarom kyk hy so na haar? Sien hy iets wat hom laat wonder of sy regtig Lané is? “Ek sal seker maar televisie kyk.”

				“Jy word ’n regte huishen,” terg hy. “Hoe het dit toe nou die dag met die oudisie gegaan?”

				“Die ... oudisie?” Sy soek ylings deur haar gedagtes en onthou toe van die noodleuentjie. “O, daai oudisie. Ek het toe nie die rol gekry nie.”

				“Dis jammer.” Hy lig sy hand moeisaam en druk ’n haarsliert wat oor haar wang gegly het, agter haar oor in. “Dink jy nie jy moet tydelik ’n ander werk kry nie? Net totdat die groot rol oor jou pad kom.”

				Olivia sukkel om haar aandag by sy woorde te bepaal. Haar vel tintel waar hy die sagte plekkie agter haar oor aangeraak het. “Ek waitress mos darem by Mike’s,” sê sy floutjies.

				“H’m, en die manne lê seker almal by jou aan.”

				Sy wil-wil haar vererg. Liewe aarde, maar die man is besitlik! Of terg hy haar? Sy staan op. “Ek moet ry.”

				Hy vang haar hand vas. “Agge nee. Nou al?”

				Sy het ’n hokkieoefening, maar dit kan sy natuurlik nie vir hom sê nie. “Ek ... ontmoet ’n vriendin vir koffie.”

				“Is jy seker dis ’n vriendin?” korswel hy.

				“Jy’s baie jaloers,” sê sy skerp.

				Hy grinnik. “Ek het rede. Met so ’n mooi meisie moet ’n ou heeltyd keer.”

				“Waarvoor?” vererg Olivia haar en ruk haar hand uit syne. “Watse soort meisie dink jy is ek?”

				“Hei, ontspan, liefie. Ek speel net.”

				“Regtig?” vra sy sarkasties.

				Sy is al by die deur toe Jo haar terugroep. Sy draai om en kyk met haar wenkbroue omhoog na hom. “Ja?”

				“Kry ek nie ’n totsienssoen nie?”

				“Ek dink nie so nie,” sê sy koel en stap vinnig by die deur uit.

				Die volgende week is Olivia pouses saam met Jacques op terreindiens. Hulle gesels heerlik en sy is elke keer spyt wanneer die klok lui. Meer as een keer wonder sy wat sou gebeur het as Lané nie juis nou oorsee moes gaan nie. Sy is seker hulle sou al ’n paartjie gewees het.

				Vrydagmiddag stop sy eers by die hospitaal op pad woonstel toe. Sy hoop vurig Jo is alleen. Gister het die spanafrigter, Douw, en ’n paar van sy spanmaats onaangekondig opgedaag terwyl sy daar was. Gelukkig boer sy deesdae so op die internet dat sy almal op hul name kon groet, maar sy was doodbang sy sê die verkeerde ding. Tot haar verligting was almal behalwe Henry van Schalkwyk gaaf met haar, wat haar laat besluit het dat sy haar nie verder aan hom gaan steur nie.

				Terwyl sy in die gang afstap, voel sy hoe die spanning in haar opbou. Partykeer wens sy wraggies Jo was nog in ’n koma. Dit raak al hoe moeiliker om sy attensies te vermy. Tot dusver het dit darem net by piksoentjies en handevashou gebly, maar selfs dít was genoeg om haar totaal en al te verlam. Jo Roos se aantrekkingskrag is regtig skrikwekkend. Sy wil liewer nie weet wat sal gebeur as hy haar teen sy bors druk en haar met daai mooi mond soen nie.

				Haar moed sak in haar skoene toe sy instap en sien dat hy regop teen die kussings sit. Hy glimlag opgetoë en hou sy arms uitnodigend oop. Olivia het nie ’n keuse nie, sy moet in sy omhelsing inloop. Sy trek haar lippe op ’n preutse knoppie, maar dit skrik Jo nie af nie. Hy druk sagte, warm soene al oor haar mond, en toe sy haar weer kom kry, blom haar lippe gewillig onder sy bedrewe aanslag oop. Hy soen haar tydsaam, en sy tong delf diep en intiem in die sagtheid van haar mond. Haar knieë is so lam dat sy half bo-oor hom val toe hy haar laat gaan.

				Hy lag en hou haar stywer vas. “Ek sal natuurlik baie in my skik wees, maar ek weet nie of suster Nel so baie van ’n meisie in my bed gaan hou nie.”

				Sy wikkel haar los en gaan sit op die verste punt van die bankie. Haar gesig gloei koorsig en dit voel asof haar lippe klop.

				“Jy sal maak dat ek jou weer soen as jy so sexy bloos,” terg hy.

				Sy slaan haar koel hande verskrik oor haar wange. “Ek bloos nie,” stry sy hees.

				Hy lag. “Jy’s ’n vrot aktrise, Lané Myburg. Geen wonder jy sukkel om ’n rol te kry. Kom sit hier naby my, dan vertel jy my wat het jy vandag alles gedoen.”

				Olivia skuif gespanne nader. Dis die moeilikste deel van alles, om ’n klomp leuens te versin oor wat sy kastig elke dag doen.

				“Ek het vanoggend by Mike’s gewerk,” jok sy, “dus is ek vanaand vry.”

				“Wonderlik! Dan kan jy vanaand weer vir my kom kuier.”

				“Nee,” keer sy vinnig. “Dis jou ouers se beurt.”

				“Jy kan mos saam met hulle kom.”

				“Ek ... Nee. Hulle het ook alleentyd saam met jou nodig, Jo.”

				Hy sug. “Kom julle nog steeds nie oor die weg nie?”

				“Nie regtig nie,” sê Olivia ontwykend.

				Sy mond word ’n koppige lyn. “Wel, hulle sal jou maar net moet aanvaar. Ek gaan met jou trou, Lané, ongeag wat wie ook al sê.”

				Ongemaklik wonder Olivia wat hy daarby bedoel. Dit klink asof daar ’n hele spul mense is wat hom afraai om met haar suster te trou.

				“Wat sê die dokter, wanneer gaan jy huis toe?” soek sy na ’n veiliger onderwerp.

				“Hy sal na die naweek besluit.”

				“Dink hy jy sal weer rugby kan speel?”

				“Dit hang van my af, nie van hom nie.”

				Olivia frons. “Miskien moet jy liewer die dokter se raad volg, Jo.”

				“Jy ken my maar sleg as jy dink ek gaan vir ’n dokter luister. Hulle is die helfte van die tyd verkeerd en die ander helfte raai hulle. Ek glo my lyf sal vir my sê of ek weer kan speel of nie.” Hy vat haar hand. “Dit help nie ons loop dinge vooruit nie. Vertel my liewer wat het die afgelope tyd in die nuus gebeur.”

				“Die nuus?” vra Olivia verbaas. Dis die laaste onderwerp waaroor sy verwag het Jo sou uitvra.

				Hy grinnik. “O ja, ek het vergeet jy kyk nie na die nuus nie. Dis mos ‘boring’. Sal jy kyk of jy vir my ’n paar ou koerante in die hande kan kry, asseblief?”

				“Eintlik is ek nogal op die hoogte van die jongste verwikkelinge,” waag Olivia. “Ek is deesdae so dikwels tuis dat ek baie televisie kyk.” Sy weet dis heeltemal uit pas met Lané se karakter, maar sy is eenvoudig te nuuskierig om Jo se opinie te hoor.

				“Nou toe, beïndruk my,” sê Jo verras.

				Olivia gee ’n kort opsomming van die afgelope tyd se nuusgebeure, en Jo vra vrae. Hulle gesels so lekker dat Olivia skrik toe sy sien dat sy al langer as ’n uur kuier. Jo vang haar hand teen sy bors vas toe sy opstaan. “Wanneer kom jy weer?”

				“Ek sal môreoggend vroeg kom inloer,” belowe sy.

				Hy kyk diep in haar oë en druk ’n soen op haar pols. Warm towerprikkels dwarrel deur haar lyf en sy trek haar hand vinnig uit syne.

				“Ek ... moet ry. Tot siens, Jo.”

				In die gang blaas sy haar asem hard uit. Hoe op aarde gaan sy die volgende paar weke oorleef as Jo haar elke keer so soen? Nee, genade, haar hart sal dit mos nooit hou nie! Sy is darem al ’n paar keer in haar lewe vuurwarm gesoen, maar Jo Roos is ’n onbetwiste soenkampioen. Hy laat haar goeters aanvang wat sy nooit beplan het nie. Haar lippe maak net wat hulle wil, om nie van haar hande te praat wat sommer vanself om sy nek kruip nie!

				En dis nie net sy sex appeal wat dit moeilik maak om afsydig te bly nie. Eintlik is Jo nogal ’n oulike ou ... Wel, ouliker as wat sy verwag het. Sy het gedink hy sal ’n lewensgroot ego hê, dat hy ongeduldig en veeleisend sou wees. En ... ook ’n bietjie dom. Sy het nog altyd geglo brein en spierkrag kom nie in dieselfde pakket nie. Maar blykbaar is daar tog uitsonderings op die reël. Jo is gaaf en bedagsaam, en sy wêreld draai beslis nie net om rugby nie. Hy toon veel dieper insig in die politiek en ekonomie as die gemiddelde man.

				Sy byt bekommerd op haar lip. Sy sal moet kophou. Jo Roos het haar klaar halfpad in die sak. Wat sal Lané daarvan sê? Praat van wolf skaapwagter maak!

				By die woonstel bel sy Marelize en nooi haar vir ’n fliek. Die arme vrou is seker al uitgehonger vir ’n sosiale uitstappie. Sy self ook. Dis nie maklik om aand na aand in die woonstel te sit terwyl die hele stad om haar jol nie.

				Toe die fliek uitkom, stel Olivia voor dat hulle na ’n koffiekroeg toe gaan. Hoe later sy in die bed kom, hoe beter is die kans dat sy dadelik aan die slaap sal raak. Dis deesdae ’n luukse.

				“Wat gaan jy die vakansie doen?” vra Marelize toe hulle elkeen met ’n sny koek voor hulle sit.

				Olivia trek haar skouers op. “Ek sal seker maar weer by my ouers op die plaas gaan kuier. En jy?”

				“My planne is net so onopwindend soos joune. Ek gaan by my sussie en haar man in Krugersdorp kuier. Sy kom my oormôre haal. Dit help tog nie om hier rond te sit tot die vakansie nie; ek is heeltemal gestrand.”

				Sy beduie skielik met haar koekvurkie na Olivia. “Hoe gaan dit met jou en Jacques?”

				“Daar is nie ’n ek en Jacques nie,” skerm Olivia. “Ons is net vriende.”

				“Maar jy sou graag wou hê daar moet meer wees?” vis Marelize onbeskaamd.

				Sou ek? wonder Olivia. Sy het gedink sy sou dié vraag maklik kon beantwoord, nou wonder sy skielik. Jacques is ’n gawe vriend en lekker geselskap, maar hy jaag nie haar hormone op hol nie. Nie soos Jo nie.

				Sy skrik haar skoon nugter.

				“Ek hou baie van Jacques,” verseker sy Marelize haastig. “Maar die tyd sal leer of dinge tussen ons verder as vriendskap gaan vorder.”

				“Voor jy jou oë uitvee, het iemand anders hom voor jou neus weggeraap,” vermaan Marelize. “Ek sien hoeka Alida loer met sulke lang oë vir hom.”

				“Dan is ons seker nie vir mekaar bedoel nie,” sê Olivia koel. “Hou nou op Cupido speel. Ek kan self my hartsake reël.”

				Kan jy? koggel ’n stemmetjie toe sy laatnag nog rondrol. Hoekom kan jy dan skaars onthou hoe Jacques se lippe op joune gevoel het, terwyl die blote gedagte aan Jo se soen jou in vulkaniese gloede laat uitbars?

				Dis ’n onwillekeurige reaksie, verseker sy haarself. Net ’n ysberg sal onaangeraak staan teenoor so ’n bedrewe minnaar. Sy is dalk ’n bloukous, maar sy is steeds net ’n mens!

				SEWE

				Ten spyte van die min slaap is Olivia Saterdagoggend douvoordag wakker. Sy trek oefenklere aan en draf hospitaal toe. Toe sy by Jo se kamer instap, sit hy na sy selfoon en staar.

				“Hierdie foto’s van jou ...” sê hy toe hy haar sien. “Ek weet nie, daar is net iets ... Dit voel asof ek na iemand anders kyk.”

				Olivia voel hoe die bloed uit haar gesig dreineer. Al weer dáárdie onderwerp!

				Sy gaan sit op die bankie en vat die foon by hom. Op die skerm lag Lané vir haar. Dit lyk presies soos Olivia, behalwe vir haar lang hare.

				“Natuurlik lyk ek nie dieselfde nie,” sê sy ongeduldig. “Ek het dan my hare afgesny. Onthou, jou geheue is aangetas. Die dokter ...” Sy skrik die res van haar redenasie skoon weg toe Joseph, Vera en Amalia by die kamer instap.

				“Dis nou ’n verrassing!” sê Jo bly. “Ek dag ek sien julle vanaand eers.”

				“Pa se gholfmaat het griep,” verduidelik Vera. “Toe besluit ons om vir jou te kom kuier.”

				Amalia kom sit langs Olivia en kyk haar verbaas op en af. “Moenie vir my sê jy het hiernatoe gedraf nie. Ek dag jy hou nie van oefening nie.”

				Nog ’n fout in die Lané-maskerade, besef Olivia met ’n sinkende gevoel. “Enigiemand kan ’n nuwe blaadjie omslaan,” verweer sy halfhartig.

				“Dis goeie nuus,” sê Vera met koel sarkasme oorkant die bed. Sy sit haar hande weerskante van Jo se gesig. “Môre, my seun. Genade, maar jy voel soos ’n turksvy. Het die susters jou nog nie kom skeer nie?”

				“Hulle was hier, maar ek het gesê Lané sal dit sommer doen, nè, liefie?”

				“E ... suster Nel het gesê ons moet jou met so min as moontlik take help,” skerm Olivia. Sy sien beslis nie kans vir so ’n intieme werkie nie.

				Jo lag, vat haar hand en druk ’n soen op die kneukels. Olivia se oë vlieg na die vrou oorkant die bed wat hulle wrewelrig dophou en sy trek haar hand weg.

				“Noudat almal bymekaar is, dink ek dis ’n gulde geleentheid om my ontslag te bespreek,” sê Jo.

				“Kan jy dan al huis toe kom?” vra Amalia opgewonde.

				“Die dokter het gesê hy sal Maandag besluit, maar ek is seker hy sal my ontslaan, en dan moet ons planne reeds reg wees. Ek het ’n voorstel om te maak, maar dit hang alles af wat Lané daarvan dink.” Hy kyk beurtelings na die mense om die bed en eindig met sy oë op Olivia. “My ouers wil hê ek moet my woonstel verhuur en by hulle intrek tot ek heeltemal gesond is. Daar is ’n tweeslaapkamerwoonstel agteraan die huis wat soms vir gaste gebruik word waarin ek kan bly. Maar ek het iemand nodig om my te help met my oefeninge, en ek het gewonder of jy daarvoor kans sien, Lané? Jy het mos in elk geval nie op die oomblik regtig enige vaste verpligtinge nie.”

				Oral om die bed word asems ingetrek. Olivia kyk verskrik na Vera en Joseph. Hy lyk ’n bietjie onkant gevang, maar openlike afkeer staan oor Vera se gesig geskryf.

				“Ek ... Jo, nee. Dit sal nie werk nie,” keer Olivia benoud.

				“Hoekom nie?” vra hy verbaas. “Ek dink dis perfek. Ons sal heeltemal op ons eie wees, as dit is waarvoor jy bang is.”

				Haar gesig word vuurwarm en sy waag dit liewer nie om in Vera se rigting te kyk nie. “Dis nie dít nie, Jo,” sê sy styf.

				“Nou wat is dan die probleem?”

				“Miskien sien sy nie kans vir die verantwoordelikheid nie,” stel Vera snedig voor.

				“Dis ook nie dit nie,” keer Olivia vinnig.

				Jo se wenkbroue lig vraend. “Of wil jy nie so baie by my wees nie?”

				“Ek ... nee,” sug Olivia moedeloos. “Ek bedoel, natuurlik wil ek by jou wees.”

				“Dan is dit mos ’n wen-wen-situasie,” sê hy oorredend. “Jy kan my met my oefeninge help, en ons kan al die verlore tyd inhaal.”

				Paniek druk Olivia se keel toe. Dis juis die deel waarvoor sy bang is. Jo Roos is blykbaar ’n passievolle man, en hy het ’n hele paar maande se verlore tyd om met sy “verloofde” in te haal.

				“Los dit, Jo. Sy sien nie kans nie,” sê Vera kwetsend asof Olivia glad nie daar is nie. “Nie dat ek enigiets anders verwag het nie.”

				Olivia vererg haar tot in haar draftekkies. “Natuurlik sien ek kans,” sê sy verontwaardig. Sy maak vinnig somme in haar kop. Die skool sluit Dinsdag vir die vakansie, dus sal sy ’n tydjie lank vry wees om die rol van Lané te vertolk. Teen die tyd dat die skole begin, behoort Jo gesond genoeg te wees om op sy eie reg te kom en dan is dit net ’n paar dae voor Lané terug is om haar plek in te neem. “Maar ek sal eers ’n dag of wat kennis moet werk by Mike’s. Ek kan hulle nie sommer net so in die steek laat nie.”

				Sy kyk net betyds na Vera om te sien hoe sy haar oë rol voor sy gelate op die bankie gaan sit.

				“As jy daarvoor kans sien, Lané, dink ek dis ’n baie goeie voorstel,” praat Joseph vir die eerste keer. “Gelukkig is dit ’n oopplanwoonstel, en Jo behoort maklik met ’n rolstoel oor die weg te kom. Ek sal met die fisioterapeut praat en seker maak die gimnasium in die tuin is met die regte apparaat toegerus. Al wat kortkom, is ’n oprit by die stoep, en dit laat ons sommer gou aanbou. Jy sal natuurlik opleiding moet kry sodat jy presies weet hoe om hom te help.”

				“Ek sal dit sommer netnou met die fisioterapeut reël wanneer sy kom,” sê Jo. “Dankie, Pa, ek waardeer die ekstra moeite.” Hy trek Olivia nader en gee haar ’n luide klapsoen. “Sjoe, ek kan nie wag nie!”

				So gou as wat sy kan, verskoon Olivia haar. Sy hardloop huis toe asof ’n swerm moordbye haar jaag. Sy gaan nóú vir Lané bel; sy moet onmiddellik huis toe kom en klaar. Die understudy wat haar rol saam met haar instudeer het, sal maar net vir haar moet instaan. Lané sal wel weer later ’n geleentheid kry om naam te maak. Sy sien sowaar nie kans om vier en twintig uur saam met Jo in dieselfde woonstel te bly nie.

				Maar Lané se selfoon gaan dadelik op stempos oor. Olivia probeer nog vier keer voor sy moed opgee. Dan moet sy maar ’n e-pos stuur. Sy kyk misnoeg na die foto van haar en Lané op die skutskerm voor sy die program oopmaak.

				Nee, hel, Lané, ek sien nie meer kans vir hierdie klug nie. Jy moet dadelik terugkom. Jo het nou met die briljante voorstel gekom dat ek by hom in die woonstel by sy ouerhuis moet intrek om hom met sy oefeninge te help. Natuurlik het ek geweier, maar toe Vera aanhou met haar sarkastiese aanmerkings oor jou wat kwansuis nie sou kans sien vir die verantwoordelikheid nie, het ek kop verloor en ingestem. Ek kon tog nie toelaat dat die vrou jou so beledig nie! Ek weet dis vir jou ’n groot teleurstelling, maar jy sal net eenvoudig moet terugkom. Ek sien wragtag nie kans om so lank saam met Jo onder een dak te bly nie.

				Effens meer getroos skakel sy die rekenaar af en gaan bad. Toe trek sy haar mooi aan, sit ’n hoed en ’n sonbril op en durf die winkels aan. Sy glimlag wrang oor die “vermomming”. Miskien is Lané nie die enigste een wat ’n dramatiese streep weg het nie! Maar dis beter om voorsorg te tref. As die onwaarskynlike gebeur en sy deur ’n joernalis raakgesien word, knak sy sweerlik en blaker die hele verneukspul uit.

				Toe sy laatmiddag sonder voorval met haar inkopies terugkeer, is daar ’n boodskap van Lané.

				Ai, Olivia, jy laat my so skuldig voel. Glo my, ek sou jou nooit in hierdie situasie laat beland het as ek enigsins gedink het dis hoe dinge gaan verloop nie.

				Olivia sug hardop. Lané is seker reg. Niemand kon tog voorspel wanneer Jo sy bewussyn sou herwin nie. Maar dit verander niks aan die feit dat sy vir haar oor die verlowing gejok het nie. Lané het goed geweet dat sy nooit sou saamspeel as sy daarvan geweet het nie.

				Ek kan nie glo jy het ingestem om by die Roose in te trek nie! Het jy mal geword, of wat? Selfs ék sien nie daarvoor kans nie, al beteken dit ook dat ek 24/7 by Jo kan wees. Maar jy het nou eenmaal ja gesê, en nou sal jy moet deurdruk, anders gaan Die Koei net weer dink ek is onbetroubaar. Gelukkig het jy vakansie, anders weet ek nie hoe jy jou sou loslieg nie.

				Ek het met Edward gepraat oor die moontlikheid om my te onttrek, en hy het amper stuipe gekry. Hy sê ek gaan ’n reputasie kry dat ek onbetroubaar is, en boonop gaan ek my baie diep in die skuld dompel omdat ek sonder enige goeie rede kontrak breek. Dus, as ek nog ’n loopbaan as aktrise wil hê, is daardie deurtjie toe.

				Ek verstaan ook nie mooi jou issue om vir Jo te help nie. Hy is tog ’n nice ou, of is hy befoeterd noudat hy hulp nodig het? Verdra hom maar. Hy sou jou nooit gevra het as hy dit nie regtig nodig gehad het nie. Shame, die arme, patetiese man.

				Ek hoop jy sal die regte ding doen. Sterkte.

				Olivia staar verontwaardig na die skerm. Verbeel jou! Die regte ding, nogal. Asof Lané bekend is vir haar verantwoordelike keuses. Het haar suster enige idee wat sy van haar verwag? Besef sy dat Jo allermins ’n patetiese, hulpelose man is? Hy is ’n uitgehongerde ... warmbloedige ... vryerige ... Casanova!

				’n Oomblik oorweeg sy dit om vir Lané in presiese detail te laat weet waartoe haar “patetiese” verloofde alles in staat is, toe verwerp sy die gedagte. Wat het Jo nou eintlik gedoen wat haar so op hol het? Hy het haar een maal gesoen dat sy die aarde kon voel skud, maar dis al. Dis nie asof hy haar betas het of iets nie. Die blote gedagte aan sy groot hande op haar kurwes laat haar asem skielik jaag en veroorsaak kloppings op allerhande intieme plekke in haar lyf.

				Ontsteld spring sy op en gaan staan voor die venster. Buite in die straat staan die motors buffer teen buffer en dit wemel van voetgangers op die sypaadjie. Waarheen sou almal op pad wees?

				Toe besef sy dat die meeste mense blou hemde dra. Natuurlik. Daar is seker vandag weer ’n Blou Bul-wedstryd op Loftus en hulle woonstel is naby die stadion. As Jo gespeel het, sou sy weer die televisie skelm aangesit het.

				Dié besef dwing haar tot introspeksie. Watse vreemde beheptheid het sy met Jo Roos?

				Dis nie beheptheid nie, korrigeer sy haarself ferm. Dis besorgdheid. As eersgeborene het sy nog altyd verantwoordelik gevoel vir Lané, en net ’n baie naïewe – of ’n baie verliefde – meisie sal ’n man soos Jo Roos vertrou. Beroemde, aantreklike rugbyspelers soos hy is meisiemagnete. Sy het al gesien hoe skaamteloos party meisies hulself kan aanbied. Enige man sal die een of ander tyd voor die versoeking swig, en al moet sy erken sy het Jo dalk effens verkeerd opgesom, bly hy net ’n man. En soos dit vir haar lyk, het hy reeds geswig. Dis darem net te toevallig dat ’n vreemde meisie laatnag saam met hom in sy kar betrap word terwyl Lané ewe gerieflik vroeg huis toe is. Dit boonop op hulle verlowingsaand! En terwyl sy nou op daardie onderwerp is, kon hy wraggies nie aan ’n oorspronkliker plek vir ’n verlowing gedink het as die rugbyveld nie?

				Hoe meer sy oor die situasie nadink, hoe minder sien sy kans om met die maskerade voort te gaan. Die hospitaalbesoeke was al senutergend genoeg; om ’n woonstel te deel sal onhoudbaar wees. Sy byt haar lip peinsend vas. Daar is nog tyd om met die waarheid uit te kom. Lané sal natuurlik woedend wees, maar dis hoog tyd dat sy haar eie kastaiings uit die vuur begin krap. En dis boonop ’n uitstekende toets vir die haastige verlowing. As dit hierdie krisis oorleef, sal sy aanvaar Jo en Lané is regtig vir mekaar bedoel.

				Met die vaste voorneme om ’n einde aan die gekkespul te maak, staan Olivia die volgende oggend vroeg op en ry na die hospitaal. Jo se kamerdeur is toe en sy lig haar hand huiwerig om te klop. Sy skrik haar kaduks toe die deur skielik oopgaan. Voor haar staan ’n man met ’n kamera met so ’n allemintige lens om sy nek dat sy onmiddellik weet hy moet ’n joernalis wees.

				“Nou toe nou, is dit nie my lucky day nie?” Hy gryp haar hand en skud dit entoesiasties. “Lané, as ek dit nie mis het nie, nè? Aangename kennis, ek is Abe Wilkins van die Vryspraak.”

				Olivia se oë soek verbouereerd verby die man na Jo wat dood op sy gemak in die bed sit en boonop vir haar knipoog.

				“Kom in, liefie. Abe het nou net klaar met my gesels.”

				Met loodvoete stap Olivia nader en gaan staan soos ’n lappop langs die bed.

				“A nee a! Hoekom word ek vanmôre so afgeskeep?” terg Jo en trek haar nader vir ’n behoorlike soen. ’n Flits ontplof in haar gesig sodat sy haar oë vinnig moet toeknyp. Toe sy weer kan fokus, staan Abe Wilkins soos iemand wat ’n skaars spesie onder skoot het na hulle en kyk, sy kamera skouerhoog, slaggereed vir enige onverwagse meevallertjies. Olivia gaan met lam bene sit.

				“Jo sê vir my dat jy by hom gaan intrek om hom met sy behandeling te help. Dis baie edel van jou.”

				“E ... wel, ja. Dis seker die minste wat ek kan doen.”

				“Terwyl ons nou praat oor hoeveel ’n mens vir iemand kan doen ...” Abe maak kastig taktvol keel skoon. “Tydens Jo se koma was daar gerugte dat jy ... wel, dat jy skynbaar belangstelling verloor het en hom nie so gereeld besoek het nie. Is dit waar?”

				Die aantyging is genoeg om Olivia se veggees te laat opvlam. “Hoe betroubaar is jou bron wat sulke skinderstories versprei?” vra sy kil. Uit die hoek van haar oog sien sy hoe Jo ’n geamuseerde glimlag wegsteek.

				“Ek neem aan dis dan nie waar nie,” paai Abe haastig. “Sê my, wanneer trek jy by Jo in?”

				“Oormôre,” sê Olivia kortaf. “En ek trek nie by Jo in nie, ek trek by sy ouerhuis in. Let wel, elkeen in sy eie kamer. Sal jy omgee om ons nou alleen te laat? Ek kan nie te lank bly nie. Ek wil nog kerk toe gaan ook.”

				“Seker,” kwispel Abe kruiperig. “Net nog een versoekie, asseblief? Jo sê julle het in die geheim verloof geraak. Kan ek jou ring afneem?”

				“Nee!” antwoord sy verskrik.

				Die mans kyk verbaas na haar.

				“Hoekom nie, liefie?” vra Jo.

				“Want ... Kom ons wag tot jy sterker is, dan vier ons dit behoorlik. Met ’n groot partytjie of so iets. Ek sal jou eksklusief uitnooi as jy belowe om dit stil te hou tot dan,” gooi sy ’n desperate troefkaart voor Abe.

				“Deal,” sê hy dadelik en steek sy hand uit. Olivia skud sy hand met wrewel in haar hart.

				“Van wanneer af gaan jy kerk toe?” vra Jo verbaas toe Abe uitstap.

				Olivia word yskoud. Lané het nooit ’n geheim daarvan gemaak dat sy ’n Sondag veel beter kan spandeer as “saam met ’n klomp skynheiliges” in ’n kerk nie.

				“Miskien was ek verkeerd,” sê sy verbouereerd. “Oor die kerk, bedoel ek. Ek het besluit om dit weer ’n kans te gee.”

				“Dis die beste nuus wat ek in ’n lang tyd gehoor het,” sê Jo ingenome. “Sodra ek alleen op hierdie twee bene kan staan, gaan ek en jy saam kerk toe.”

				Olivia moet keer of haar mond val oop. Sy het gedink rugbyspelers lê Sondae hul partytjieroes en afslaap. Miskien is Jo Roos tog nie so ’n swak keuse vir ’n huweliksmaat nie. Wie weet, dalk is hy net die man om haar sussie te tem.

				Daardie nag maak Olivia skaars ’n oog toe. Want kort voor slaaptyd het dit haar soos ’n dwarsklap getref: Abe Wilkins het dalk nie haar ring afgeneem nie, maar hy het steeds ’n steelfoto van hulle op sy kamera. Sy het nooit gevra dat hy nie daardie foto moet gebruik nie. Hoe kon sy so agtelosig wees?

				Haar senuwees is gedaan en daar is donker kringe onder haar oë toe sy vroeër as gewoonlik opstaan. Op pad skool toe hou sy by die naaste kafee stil om die koerant te koop. Haar maag ruk toe sy die sportblad oopmaak. Sy moet geweet het die vervlakste joernalis sou die foto gebruik! Sy knyp haar oë styf toe en wens die foto weg. Maar toe sy haar oë oopmaak, is die foto natuurlik steeds daar, en hierdie keer sien sy dat net haar blonde kroontjie sigbaar is soos sy oor Jo buk, en Jo se voorkop. Sy lees vinnig deur die berig. Ten minste het Abe woord gehou; nêrens word daar melding gemaak van die verlowing nie.

				Duiselig van verligting ry sy skool toe. Die berig is darem nie op die voorblad nie, troos sy haarself. En haar ouers koop net af en toe die koerant as hulle dorp toe gaan. Met ’n bietjie geluk vind hulle nooit eens van die berig uit nie.

				Maar pouse het sy skaars haar selfoon aangeskakel, of dit lui. Haar maag keer om toe sy sien dis haar ma.

				“Het jy die koerant gesien, Olivia?” vra sy ontsteld.

				“Nee, watter koerant?” jok Olivia. “Hoekom?”

				“Die Vryspraak. Ek sien hulle sê Lané gaan by daai rugbyspelerkêrel van haar intrek. Jou pa is op die punt om ’n beroerte te kry!”

				“Ag, dis seker ’n desperate joernalis wat ou nuus probeer opwarm,” sê Olivia neerhalend. “Die nuus dat Jo uit sy koma ontwaak het, was lankal in die koerante.”

				“Dit weet ons, Olivia. Maar wat van die storie dat Lané by die man gaan intrek. Waar kom hulle daaraan?” dring haar ma aan.

				“Nugter weet,” forseer Olivia ’n laggie uit. “Sy is dan oorsee!”

				“Presies!” roep haar ma triomfantelik uit. “Dis wat ek ook vir jou pa sê. Hy is so opgewerk, hy wou skoon stad toe ry. Hy het vanoggend al tien keer probeer om jou sussie te bel, maar haar foon is af. Waar is sy?”

				“Sy slaap seker nog,” antwoord Olivia. “Sy het gisteraand tot laat gewerk. Ek sal kyk of ek haar in die hande kry en haar vra om terug te bel. Sê intussen vir Pa hy kan maar ontspan, die storie is beslis uit ’n desperate joernalis se duim gesuig.”

				“Ek hoop so. Maar waar sou hulle aan die foto kom?” hou haar ma aan karring.

				“Dis seker ’n ou foto wat gemanipuleer is,” sê Olivia oorredend. “Hulle kan deesdae enige ding met ’n foto doen. Ma weet hoe hulle die waarheid kan verdraai.”

				Niks beter as jy nie, koggel haar gewete toe sy die foon dooddruk en sy met bewende vingers na Lané se naam op die kontaklys soek. Haar senuwees is gedaan. Die Vader alleen weet waar hierdie ding gaan eindig.

				Soos gewoonlik word sy deur Lané se stempos begroet. Met ’n verwensing stuur sy ’n SMS dat Lané dringend huis toe moet bel. Die duiwel is los, skryf sy. Foto van “jou” en Jo in koerant met nuus dat jy by hom gaan intrek. Ek het gesê dis ’n liegstorie en dis ’n ou, gemanipuleerde foto. Pa woedend. Bel hom dringend!

				Toe sy ná skool weer haar selfoon aanskakel, is daar ’n SMS van Lané. Chill, sus, ek het met Pa gepraat. Als o.k.

				Ontsteld smyt Olivia die selfoon in haar mandjie. Sy wil nie chill nie. Allesbehalwe. Sy wil eerder gil. Of weghardloop. Al wat nou nog moet gebeur, is dat Lané besluit om die berig op die internet te lees. Miskien sal dit goed wees, dink sy nukkerig. Die foto laat haar dalk net besluit om met die eerste vlug huis toe te kom.

				Toe die skool die volgende dag om tienuur sluit, ry Olivia reguit woonstel toe om in te pak. Sy kyk fronsend na die klere in die tas. Die spul denims, los katoenbroeke en blomrokkies sal nie deug nie. Lané is bekend vir haar sexy boetieksmaak. Met ’n sug stap sy na haar suster se kamer en gaan soek ’n paar kledingstukke uit wat die maskerade meer geloofwaardig sal maak. Net voor sy die kasdeur toemaak, val haar oog op die rooi sjiffontoppie.

				Sy ruk dit humeurig van die hanger af en gooi dit bo in haar tas. Sy voel soos ’n kat met ’n vrees vir sy mandjie, wat ’n lang reis moet aanpak. Die blote gedagte aan haar en Jo alleen in ’n woonstel is genoeg om haar te laat hiperventileer. Hoe op aarde gaan sy haar afstand handhaaf sonder om agterdog te wek?

				Gisteraand het Lané per e-pos laat weet dat die stuk op Broadway geopen het, en dat hulle staande applous gekry het. Sy het haar koel gelukgewens. Blykbaar het Lané nie daaraan gedink om te vra wanneer sy by Jo intrek nie. Sy was nog besig om oor haar suster se onbedagsaamheid te broei, toe spring haar ma haar voor en bel om te vra wanneer sy plaas toe kom. Sy moes nog ’n kitsskakel in haar leuenketting uitdink en het sommer gesê dat sy op ’n hokkietoer gaan.

				“Die hele vakansie?” het haar ma verontwaardig gevra. “Hulle buit julle onderwysers darem maar uit.”

				Genadiglik het haar ma so aangegaan oor haar werklas en skamele salaris dat sy nie ’n woord ingekry het nie.

				Sy laai haar bagasie in Lané se motor en ry volgens die instruksies van die GPS na die adres wat sy verskaf het. Sommer al by die sekuriteitshek sien sy dat Eagle’s Nest ’n spog-gholflandgoed is. Sy verstrek haar naam en wag dat die hekwag ’n oproep na Jo maak voor hy haar inlaat. Terwyl sy stadig met die geplaveide pad tot voor die Roose se huis ry, verkyk sy haar aan die huise. Sy herken die sandsteenkleurige huis, halftoegerank onder loof, van die foto wat Lané gestuur het. Voor die huis parkeer sy Lané se beskeie motortjie en klim oorweldig uit. Die yslike voordeur gaan oop en Jo kom in ’n rolstoel uit.

				“Ek kan dit amper nie glo nie,” sê hy uitgelate toe hy haar sien. “Jy’s hier!”

				“Ek is,” sê Olivia floutjies en gee ’n gilletjie toe hy haar op sy skoot neertrek.

				“Wag nou, Jo! Jy sal ons laat val.”

				Hy lag en karnuffel haar met sy neus in haar nek. Olivia word so lam, sy smelt eintlik in sy skoot weg. Sy is hoendervleis en haar borste punt opgewonde teen haar bloesie. Tot haar verleentheid kom ’n jongerige vrou by die voordeur uitgestap.

				“Jy is seker Lané?” vra sy geamuseerd.

				Olivia spring blosend op en stryk haar klere glad.

				“Ekskuus. Ja. Hallo, ek’s Lané Myburg.”

				“Julia Visser, Jo se fisioterapeut.”

				Jo raak lig aan Olivia se hand. “Los maar jou sleutels in die kar, liefie. Peter sal jou bagasie woonstel toe vat en jou kar in die garage trek.”

				Olivia se oë rek toe sy die binnekant van die huis sien. Dit kan sowaar nie die yskoue Vera Roos se huis wees nie! Soos sy verwag het, is die dekor luuks. Tog is dit warm en gesellig. Waarskynlik ’n peperduur binneversierder se werk, besluit sy katterig. Sy hou haar kakebeen met moeite in posisie terwyl sy agter Jo se rolstoel aanstap. Die vertrekke lyk nou wel bedrieglik huislik, maar sy ken ’n Persiese mat as sy een sien, en daar lê heelwat daarvan op die glimmende houtvloere. Oorspronklike, outydse oregon, as sy haar lekeoog kan vertrou. Die skilderye is van bekende Suid-Afrikaanse kunstenaars en die sitkamerbanke lyk knus en gemaklik, heeltemal die teenoorgestelde van die regop Victoriaanse stoele wat sy verwag het. Lané het nou wel gesê die huis is pragtig, maar sy het haar eerlikwaar nie dié gesellige prentjie voorgestel nie.

				Sy val byna oor Jo se rolstoel toe hy onverwags voor ’n toe deur in die hoek van die televisiekamer tot stilstand kom.

				“Hier is die deur na ons woonstel,” verduidelik hy. “Maar ná vandag sluit ons dit en gebruik ons net die stoepdeur aan die ander kant. Soos ek gesê het, ons is heeltemal op ons eie.”

				Agter Jo se rug maak Julia veelseggend groot oë vir haar en Olivia se ore slaan bottoe.

				Die deur maak in ’n gang oop wat in ’n ruim leefvertrek uitloop. In die een hoek is ’n sitkamer met twee groot rusbanke, ’n koffietafel en ’n plat televisieskerm teen die muur. In die teenoorgestelde hoek is die kombuis met wit kaste en swart marmerblaaie. ’n Klein eetkamertafel met vier stoele en ’n paar abstrakte skilderye voltooi die aantreklike dekor.

				Jo trek die sitkamergordyne weg en maak die glasdeure oop sodat ’n stoep met rottangmeubels sigbaar word. ’n Bediende in ’n donkerblou uniform klim teen die trappe op met Olivia se bagasie.

				“Thank you, Peter. You can put the luggage in the room on the right,” sê Jo.

				Olivia se wenkbroue wip. Engelse bediendes, nogal. Die mense is omtrent belangrik.

				Toe Peter weer uit die slaapkamer kom, keer Jo hom voor.

				“Do you still remember Lané, Peter? She is my fiancée now.”

				Die man glimlag breed en maak ’n effense buiging. “Of course I remember the beautiful lady. Welcome back to Eagle’s Nest, Miss.”

				“Thank you, Peter,” sê sy en glimlag senuweeagtig.

				“Nou toe, laat ons begin,” jaag Julia hulle aan. “Ek moet oor ’n uur weer by die hospitaal wees.”

				Jo stuur sy rolstoel met die twee vroue agterna by die stoep af na die gimnasium in die tuin. Julia neem hulle eerste na ’n smal bedjie, amper soos die ondersoekbed wat dokters in hul spreekkamers gebruik. Sy laat Jo op sy rug lê en demonstreer ’n reeks oefening met duidelike instruksies aan Olivia oor hoe om hom by te staan.

				Daarna help hulle hom tot by die trapmeul. Julia maak seker dat Jo stewig staan voor sy die masjien op ’n stadige spoed aanskakel en hom met haar hande om sy bobene help om op die rolband te loop. Ná ’n minuut ruk sy lyf van die inspanning en die sweet stroom teen sy slape af.

				“Ek kan nie glo ek is so swak nie,” sê hy bekommerd toe hulle hom weer in die rolstoel het.

				“Toe maar, oor ’n paar weke sal jy nie kan glo jy was so swak nie,” troos Julia. “As jy jou oefeninge toegewy doen, en dit beteken ’n uur in die oggend en ’n uur laatmiddag, sal jy vinnig die resultate sien.”

				“Maak dit tweeuursessies,” sê Jo vasberade. “Hoe gouer ek terug is op die rugbyveld, hoe beter.”

				“Vergeet van rugby hierdie seisoen, meneer,” sê Julia streng. “Volgende jaar miskien, maar beslis nie hierdie jaar nie. En jy kan nou maar jou eie kop volg as jy wil,” lees sy sy gedagtes, “maar jy gaan net ’n besering opdoen as jy dinge oordoen, en dan sit jy in elk geval uit. Jy kan maar na my luister, ek weet waarvan ek praat.”

				Toe hulle klaar is in die gimnasium verskuif hulle na die swembad. Julia staan buite op die houtdek en hou aan ’n stoel vas terwyl sy die beenoefeninge demonstreer.

				“Wanneer jy klaar is met die oefeninge en jy sien kans, kan jy lengtes probeer swem, Jo,” beveel sy. “Dit oefen sommer al jou spiere, en in die water is dit amper onmoontlik om ’n besering op te doen. Begin met ’n breedte elke dag en kyk hoe gou jy dit tot tien lengtes kan vermeerder.”

				“Sjoe, dit klink of ons hard gaan werk,” kan Olivia nie help om te sê nie.

				Jo vang haar hand vas. “Gedink jy gaan kom rus?” terg hy.

				“Beslis nie,” sê sy ironies. Daarvoor sal sy te veel op haar hoede wees.

				“Nou ja, dis dan alles,” sê Julia opgewek. “Sal jy regkom, Lané?”

				Olivia knik onseker. “Ja, dankie. Maar jy kom darem seker weer inloer?”

				“Natuurlik. Ek sal gereeld kom kyk hoe Jo vorder.”

				“Jy lyk moeg,” sê Olivia vir Jo toe Julia se motor wegry.

				“Ek is gedaan,” erken hy verleë.

				“Mooi. Dan gaan jy nou slaap terwyl ek my tasse uitpak.”

				Sy stoot sy rolstoel kamer toe, help hom op die dubbelbed en gooi hom met ’n ligte deken toe. Byna onmiddellik val sy oë toe en hy raak met ’n moeë trek om sy mond aan die slaap.

				Olivia kan haar nie sover kry om dadelik te loop nie. Sy staar na die slapende man. Op hierdie oomblik lyk hy inderdaad so hulpbehoewend en weerloos soos Lané glo hy is. Haar oë gly oor sy aantreklike gesig. Wie is Jo Roos regtig? Hy het al ’n paar van haar vooroordele in die stof laat byt. En ná vandag besef sy dat roem nie sommer in sy skoot geval het nie. Jo is ’n harde, toegewyde werker. Sy begin dink dat haar suster reg is: Jo Roos is ’n vangs.

				Behalwe vir sy obsessiewe jaloesie, herinner sy haarself gou. En die raaisel van die meisie in sy motor wat ’n vraagteken oor sy getrouheid aan Lané laat hang.

				Met ’n suggie trek sy die deur toe en stap na haar kamer. Dis onnodig om so diep te delf. Wat in Jo se siel aangaan, het niks met haar te doen nie. Sy is hier ter wille van haar suster se reputasie, vir niks anders nie.

				Haar slaapkamer is weer eens ’n aangename verrassing. Die meubels is definitief uit Wetherlys en die spierwit duvet is so opgepof soos ’n haelwolk. Groot houtraamvensters bied ’n uitsig op die lieflike tuin wat na die gholfbaan oorvloei. In die ruim badkamer met sy vloer-tot-plafon-spieëls is daar dik handdoeke en luukse badsoute en olies op die rak bokant die bad.

				Sy pak haar klere in die kaste en sit die boeke wat sy saamgebring het in die boekrak bokant die skryftafel. Haar skootrekenaar sit sy op die lessenaar neer. Sy sit haar bril op, skakel die rekenaar aan en tik die wagwoord wat sy gisteraand opgestel het in voor sy gou na haar e-posse loer, maar daar is niks van Lané af nie. Sy het ook die vorige aand die foto van haar en haar suster van die skutskerm afgehaal. Al weet Jo Lané het ’n tweelingsuster, is dit onnodig om hom daaraan te herinner.

				Toe sy klaar is, stap sy kombuis toe om met die middagete te begin. Die dieetkundige het ’n volledig dieet vir Jo saamgestuur. Jo het ewe diplomaties voorgestel dat die kok sy maaltye voorberei, maar sy het hom verseker dat sy dit self kan doen. Sy is van plan om die groot huis sover as moontlik te vermy.

				Toe die ete gereed is, gaan sit sy met ’n tydskrif op die stoep, maar die omgewing is so mooi dat sy dit gou neersit. Buitendien sukkel sy om sonder haar bril te lees, want sy durf nie die kans waag om dit hier buite op te sit nie. Dus geniet sy maar die mooi uitsig en die soel lug wat na vars gesnyde gras en blomme ruik. Sy is byna spyt toe sy later moet opstaan om Jo wakker te maak.

				“Jo, word wakker.”

				Hy kreun en roer in sy slaap, maar maak nie sy oë oop nie.

				“Jo! Kom jong, jy slaap die dag om.”

				Toe sy verder oorbuk, vou sy hand om haar pols en hy trek haar nader. Dit gebeur so onverwags dat sy van balans af betrap word en sy bo-oor hom val.

				“H’m, lê ’n rukkie by my, toe?” Hy druk haar kop in sy skouerholte en nestel genoeglik teen haar aan.

				Sy bly stokstyf lê en haal skaars asem, maar kan nie help om sy naskeermiddel te ruik nie. Seker ’n peperduur produk, en volgepomp met feromone of iets, want sy is al weer aan die gloei ... Sy wil wegruk toe sy sy lippe teen haar slaap voel roer, maar sy hand gly om haar agterkop en hy trek haar loom nader. Die soen begin sag en stadig, maar binne sekondes kry dit wegholmomentum, en gly haar hande vanself om sy nek.

				“Lané ... liefling ...”

				Sy passievolle kreun ruk haar tot haar sinne. Liewe hemel, sy het skaars ingetrek en hier lê sy klaar met haar suster se verloofde en vry! Waar gaan dit eindig? Sy ruk haar los en rol na die oorkant van die bed. Vinniger as wat ’n verkleurmannetjie sy tong kan uitskiet, is sy op haar voete en hark sy haar hare gejaagd netjies.

				Jo staar verbaas na haar. “En nou?”

				“Jy moet opstaan,” sê sy uitasem. “En kom eet. Die kos word onsmaaklik.”

				Hy trek ’n stoutseuntjiegesig. “Kan ons nie net nog so ’n paar minuutjies lê nie?”

				“Nee,” sê sy ferm. “Toe kom, sit regop dat ek jou in jou rolstoel kan help. Ons moet gaan eet en dan gaan swem. Die tyd stap aan.”

				Om Jo in die swembad te kry, gee aanvanklik ’n yslike gesukkel af. Gelukkig sien Peter die gespartel van iewers uit die huis en hy kom sit hand by. Ná kort beraadslaging besluit hulle dat Peter vir Jo onder sy arms sal vashou terwyl Olivia in die swembad by die leertjie gaan staan om hom te stut terwyl hy inklim.

				“Hoe lekker om vir ’n slag heeltemal op my eie te staan,” sê Jo waarderend toe sy voete die bodem vind.

				“Kom hier na die kant toe,” beveel Olivia. “Hou aan die rand vas, en dan lig jy jou been stadig sywaarts. Só.” Sy gaan staan langs hom sodat hulle die oefening saam kan doen. Ná tien bewegings beveel sy hom om om te draai en sy swem om hom sodat sy weer aan die ander kant langs hom staan. Hulle herhaal die proses ’n paar keer voor hulle ’n klompie stelle ander oefeninge doen. Toe Olivia uiteindelik halt roep, sit hy sy arms op die rand van die swembad en laat sy kop uitgeput daarop sak.

				Skielik kry sy hom jammer. “Moenie moedeloos raak nie, Jo,” sê sy sag en sit haar hand op sy nek.

				Hy kyk om. “Met jou in die omtrek? Nooit.” Daar is soveel emosie in sy sagte bruin oë dat sy liewer wegswem en op die trappies gaan sit.

				“Probeer ’n breedte hier in die vlak kant swem,” beveel sy vanuit haar veilige vesting.

				Hy val dadelik met borsslag weg maar net verby die halfpadmerk gaan hy uitasem staan.

				“Ek ... kan nie,” kry hy dit hortend uit.

				“Dis oukei,” sê sy paaiend. “Môre probeer jy weer. Kom na die leertjie toe, dan help ek jou uit.”

				Weer klim Jo treetjie vir treetjie boontoe terwyl sy hom ondersteun. Toe hy op die boonste trappie staan, spring sy rats uit en help hom tot in die rolstoel.

				“En nou, slawedrywer? Wat doen ons twee nou?”

				“Nou sit ons in die son tot ons droog is, dan gaan ons terug woonstel toe sodat jy ’n rukkie kan rus voor aandete.”

				Aanvanklik sit hulle in stilte. Olivia waag dit om sydelings na Jo te kyk. Hy sit met sy oë toe en sy kop agteroor, en sy kan behoorlik sien hoe hy die sonskyn indrink.

				Waaraan dink hy? wonder sy. En voor sy kan keer, het sy dit hardop gevra.

				“Aan hoe gelukkig ek is om te leef,” antwoord hy eenvoudig.

				Sy moet onverwags teen die trane veg.

				“Jy wás baie gelukkig,” beaam sy toe sy haar stem weer onder beheer het.

				“Vertel vir my wat die aand van die ongeluk gebeur het.”

				Dit laat haar skoon haar tranerigheid wegskrik. “Ons het mos al daaroor gepraat, Jo.”

				“Ek weet, maar daar is nog so baie wat ek nie kan herroep nie. Ek onthou ons het die wedstryd gewen, en die onthaal daarna. Ons het ’n paar drankies gedrink, geëet en gedans. En toe het ek jou gevra om saam met my na die rugbyveld te stap. Op die presiese plek waar ek vroeër die dag ’n drie gedruk het, het ek jou gesoen. Die maan was so ’n goue skerpioenstertjie agter jou rug, en ek het dit vir jou gewys. Toe jy omdraai om daarna te kyk, het ek op my knie gesak soos ’n wafferse ridder en die ring uit my sak gehaal.”

				Dit voel vir Olivia asof sy nie asem kry nie. Wat het haar ooit laat dink dat dit onromanties was?

				“Wat onthou jy nog?” vra sy hees, haar oë vasgenael op sy mooi mond.

				Hy grinnik. “Hoe woes jy op en af gespring het. Jy’t amper my kakebeen met jou kop afgeslaan!”

				Olivia lag. Hoe tipies van Lané om so te kere te gaan.

				“Ek kan onthou ons het teruggestap na die restaurant waar die partytjie al hoe vroliker begin raak het. Net voor ons wou ingaan, het jy gesê jy wil toilet toe gaan. Ek het solank teruggestap. En dis tot waar ek onthou.”

				Olivia byt op haar onderlip. Sy brand om hom uit te vra oor die gerugte van die meisie op die ongelukstoneel. As sy saam met hom in sy motor was, was sy dalk ook op die onthaal. Of dalk het hy haar op pad na sy woonstel toe opgelaai. Lané is nou wel bereid om ’n blinde oog te draai, maar sy sal nie rus voor sy die waarheid weet nie.

				“Kan jy onthou of jy alleen in die kar was?”

				“Natuurlik,” antwoord hy verstom. “Waarom vra jy dit?”

				“Ek probeer maar net jou geheue strek,” skerm sy haastig. Wat het haar besiel om so iets te vra? “Wat onthou jy nog?”

				Hy dink ’n oomblik na. “Die geluid van ’n ambulanssirene, en iemand wat sê: ‘Hy behoort enige oomblik sy bewussyn te herwin.’”

				“Wat jy toe nie het nie,” sê sy ironies. “Jy het ons twee maande lank laat worry.”

				“Maar nou is daar niks meer om oor te bekommer nie,” sê hy lighartig en tel haar hand op om ’n soen op haar ring te druk. “Behalwe natuurlik hoe gou ek sterk genoeg sal wees om voor die kansel te kan staan.”

				Olivia word eers vuurwarm en toe yskoud. Sy kan darem wraggies nie ’n troudatum namens haar suster vasstel nie! Gelukkig kom Peter, vergesel van ’n kort, stewig geboude man met ’n bles uit die huis. Die man steek sy hand met ’n breë glimlag eers na Olivia en dan na Jo uit.

				“Jo! Jy lyk goed my ou maat,” sê hy terwyl hy hom op die skouer klop. Hy knipoog vir Olivia. “Lyk my liefde bly maar die beste medisyne.”

				Jo lag en wys na ’n stoel. “Sit, Douw. Ja, as die hart reg is, volg die lyf sommer vanself. Hoe lyk dinge by die klub?”

				Olivia sit stil en luister terwyl die mans gesels. Sy het Douw twee keer by die hospitaal raakgeloop, en dit was van die begin af vir haar duidelik dat hy meer as net ’n afrigter is vir Jo. Om die een of ander rede het dit haar meer van die man laat hou. Om die waarheid te sê, die meeste van Jo se spanlede is nogal aangename mense. Dalk is rugbyspelers tog nie so ’n rowwe, onbeskofte klomp soos sy haar altyd voorgestel het nie.

				“Koffie?” vra sy toe daar ’n effense stilte in die gesprek kom. “Of is julle lus vir iets koels?”

				Die mans bestel koffie en sy stap huis toe om die bestelling in die kombuis te gaan afgee.

				’n Uur later staan Douw traag op. “Ai, ek sit nou so lekker, ek bly sommer heeldag hier.”

				“Jy kan altyd saam met Jo ’n slapie kom vat,” terg Olivia. “Ek sal jou mooi intuck.”

				“En sy maak nog lekkerder wakker,” korswel Jo en lag tevrede toe sy bloos.

				Daardie aand wag Olivia tot Jo, uitgeput van die bedrywige dag, in die bed is voor sy haar kamerdeur agter haar sluit. Sy skakel die rekenaar aan en tik ’n e-pos vir Lané waarin sy vertel hoe sy en Jo die dag spandeer het.

				Jo wou weer vandag by my weet wat presies die aand van die ongeluk gebeur het. Ek weet jy het ’n taxi huis toe geneem omdat julle stry gekry het, maar ek het meer detail nodig, ingeval hy my weer daaroor uitvra.

				Ek is bly jy geniet die toneelspel so baie. Stuur groete vir Heinrich.

				Toe sy klaar is, skakel sy die rekenaar af en sit ’n oomblik deur die venster en staar. Lané se glanswêreld voel skielik ligjare ver. Wat maak roem en bekendheid saak? Wat tel, is dat sý ’n man terughelp na die lewe.

				Sy kry lag vir haarself. Wie is nou die drama queen in die gesin?

				

			

		

	
		
			
				Nege

				NEGE

				Toe Olivia se wekker die volgende oggend om sesuur afgaan, staan sy dadelik op. Gisteraand het sy en Jo saam op ’n roetine vir die dag besluit. Hulle sal afskop met koffie en gesondheidsbeskuit op die stoep, waarna ’n uur lange sessie in die gimnasium sal volg. Daarna eet hulle ontbyt, en dan volg die swemoefening. Daarna moet Jo vir ten minste twee uur rus, volgens Julia se instruksies. Die dag sal afgesluit word met ’n laaste oefensessie in die gimnasium. En ’n skemerkelkie saam met sy ouers op die houtdek langs die swembad, het Jo haar ingelig. Olivia het op haar tande gebyt en ingestem. Dis tog hoekom sy hier is, om “Lané” se verhouding met die Roose te probeer verbeter.

				Hulle het pas klaar koffie gedrink toe Joseph en Vera om die hoek van die huis kom. Olivia sit met haar mond vol tande en luister hoe hulle ’n rukkie met Jo gesels voor hulle werk toe ry.

				Soos gister doen Jo sy oefeninge vasberade en toegewy. Binne ’n paar minute is sy hemp deurnat van die sweet, maar hy voltooi die hele roetine sonder ’n enkele klagte. By die woonstel help Olivia hom om op die bank te gaan lê. Sy hou hom bekommerd dop terwyl sy die ontbyt voorberei.

				“Is die pas nie te straf vir jou nie?” vra sy versigtig toe hulle vir die ete aansit.

				“As jy daar is om my hand vas te hou, sien ek kans,” terg hy en hou sy hand vir haar uit. Tot haar verbasing begin hy met ’n tafelgebed en sy moet haar oë vinnig toemaak.

				Toe hulle ’n ruk later by die swembad kom, wag Amalia hulle met ’n handdoek om haar nek in.

				“Is dit oukei as ek saamswem?”

				Seker om te kyk of ek my werk doen, dink Olivia nydig. Amalia hou hulle inderdaad dop, maar ná ’n ruk is sy blykbaar tevrede en sê sy dat sy stad toe gaan om ’n vriendin vir middagete te ontmoet.

				Toe hulle klaar is, is Jo so moeg dat Olivia al haar krag moet gebruik om hom op die bed te help. Sy sluit haar kamerdeur en gaan sit met ’n boek voor een van die groot vensters. Ná ’n ruk staan sy op om middagete te maak en Jo wakker te maak.

				Ná ete maak Jo geen aanstaltes om in te gaan nie. Olivia dek af en kom sit weer by hom op die stoep.

				“Weet jy wat het ek nou die dag besef?” vra hy nadenkend.

				Sy skud haar kop behoedsaam. “Nee.”

				“Dat ons mekaar eintlik nie baie goed ken nie. Daar was nooit tyd vir gesels – regtig gesels – nie. Ek was altyd by ’n oefening, of ’n oefenkamp, of ’n wedstryd, en jy was op die paviljoen by die ander vrouens. Dis net by die onthale waar ons regtig saam was, en dan wou al wat ’n man is altyd met jou dans. Of ons ouens het by die kroeg saamgekoek om die wedstryd te dissekteer. Maar nou het ons die wêreld se tyd. Vertel my van jouself.”

				“Wat wil jy weet?” vra Olivia senuweeagtig.

				“Alles. Begin by jou kindertyd. Ek weet nie eens waar was jy op skool nie.”

				Gelukkig is dit ’n onderwerp waaroor sy maklik kan praat. Al wat sy hoef te doen, is om ’n paar van Lané se kaskenades tussenin te gooi om die vertelling geloofwaardig te maak. Sy verkyk haar aan Jo elke keer as hy vir haar staaltjies lag. Genade, maar die man is mooi! Toe sy haar oë uitvee, is dit tyd vir die laaste oefensessie.

				“Ek is bevrees ons gaan nie veel van ’n sosiale lewe hê nie,” sê Jo toe hulle ’n uur later uit die gimnasium kom. “Ek is al weer kapot.”

				“Dis oukei,” verseker Olivia hom. Die laaste ding waarvoor sy lus is, is om uit te gaan.

				“Maar ons sal nie die drankie saam met my ouers kan vryspring nie,” herinner hy haar. “Dis ’n instelling in ons gesin, en eintlik ook een waarop ek gesteld is. Dis so maklik om by mekaar verby te leef.”

				Dis ’n redenasie waarmee Olivia in beginsel saamstem, maar die gedagte aan Vera se afkeurende oë is genoeg om haar bors te laat toetrek.

				“Natuurlik, ek het mos gesê dis reg,” verseker sy hom. “Ek sal sesuur klaar wees.”

				Die kuiertjie is inderdaad ’n beproewing. Ek kon net so wel nie hier gewees het nie, dink Olivia. Die Roos-gesin gesels heerlik met mekaar, maar spreek haar net een of twee keer direk aan. As dit Jo pla, wys hy dit nie. Hy lag en gesels met almal en hou Olivia se hand openlik vas.

				Vyf dae gaan verby en Olivia begin ’n klein bietjie ontspan. Jo is ’n maklike pasiënt wat meer as sy kant bring, en sy is verbaas oor hoeveel bevrediging sy uit sy vordering put. Eintlik is hy ’n maklike mens; gaaf en eerlik met ’n heerlike humorsin en baie toegewy. Nie net aan sy loopbaan nie, maar ook aan sy gesin. ’n Goeie seun, soos haar pa sou sê, en eintlik hoegenaamd nie Lané se tipe nie. Veel eerder die soort man wat haar sou aantrek, al sou sy nooit daardie karaktereienskappe by iemand wat soos hy lyk, verwag het nie.

				Maar toe sy Saterdagaand laat haar rekenaar agter ’n geslote deur aanskakel, ruk Lané se e-pos haar wreed na die werklikheid terug.

				Sorry ek vat so lank om te skryf, maar dit gaan dol hier. Ek is doodmoeg. Ons doen twee shows op ’n dag, en jy kan nie glo hoe uitputtend dit is nie. Vergeet maar van ’n naweek om te rus; ons het net van Sondagaand ná die show tot Dinsdagoggend vry. Wanneer ek terug is in Suid-Afrika gaan ek ’n week lank slaap!

				Ek kan regtig nie veel meer byvoeg as wat ek jou reeds vertel het oor die aand van die ongeluk nie. Dit was maar ’n gewone rugbypaartie. Ons het in die klubrestaurant langs die kroeg geëet, Douw het ’n speech gemaak en daarna het ons gekuier en ’n bietjie gedans. Henry van Schalkwyk en sy vrou Nicci, en Lukas Fourie en sy nuwe meisietjie (of moet ek sê: muisietjie – sy sê nie boe of ba nie) het aan ons tafel gesit. Daai is nou ’n romanse wat nie lank gaan hou nie. Lukas is gorgeous, en hy hoef net sy vingers te klap, dan spring die meisies. Al die girls soek sy lyf. Die laaste ding wat hy nodig het, is so ’n verskrikte muis.

				Anyway, ek dwaal af. In ’n stadium het Jo my met ’n slenter rugbyveld toe gelok waar hy my gevra het om verloof te raak. Op pad terug na die onthaalsaal het ek by die toilet ingegaan, en Jo het teruggestap kroeg toe. Toe ek uitkom, het Lukas daar buite rondgestaan, en ons het oor die wedstryd begin gesels. Jy weet tog hoe is ek; ek ken almal en gesels met enigiemand. Blykbaar het ek te lank weggebly, want Jo het na my kom soek, en hy het ontplof. Volgens hom het Lukas te na aan my gestaan en nog ’n hele klomp onsmaaklike goed. Toe ek weer sien, toe slaan hy vir Lukas dat die bloed spat. Ek het weggehardloop en ’n taxi uit die parkeerterrein gebel.

				Olivia staar geskok na die skerm. Vergete is al die goeie eienskappe wat sy in die stilligheid aan Jo begin toedig het. Hy is ’n sieklik jaloerse boelie, en die feit dat sy op die oomblik hier is as “Lané” beteken dat sy haar suster net vaster in sy besitlike web spin. As sy enige verstand het, sal sy nou haar tasse pak en stil-stil padgee.

				Sy verwerp die gedagte onmiddellik. Ongesiens wegsluip is nie haar styl nie. Nee, sy sal môreoggend vir Jo vertel wie sy regtig is, en dan sal sy weggaan en hierdie paar weke uit haar geheue vee.

				Maar wie sal hom dan met sy oefeninge help?

				Sy skud haar skouers ongeduldig. Dis regtig nie haar probleem nie. Buitendien het die Roose genoeg geld om tien voltydse terapeute aan te stel. Sy kliek aggressief op die reply-ikoon.

				Lané

				Die spreekwoord wat sê die liefde is blind, is beslis waar. Liewe hemel, sus, hoe kan jy aan so ’n vent verloof bly?

				Vent? Die woord wil nie pas nie. Die Jo wat sy leer ken het, was tot dusver ’n ware gentleman, maar blykbaar is dit nie sy ware kleure nie. Sy vee nietemin die woord uit en vervang dit met “man”.

				Gelukkig is jou verstandige ousus hier om kop te hou. Ek gaan môre vir Jo vertel wie ek regtig is. Jy sal dalk nie nou met my saamstem nie, maar ek glo jy sal my later innig dankbaar wees. Ek dink jy staar jou vas teen Jo se aantreklike uiterlike.

				Sy is nie die enigste een nie, dink sy omgekrap toe sy die rekenaar toemaak. Jo hoef maar net terloops oor haar arm te vee of aan haar hand te raak, en sy is die ene hoendervleis. Sy staan op en haal haar tas uit die kas. Des te meer rede om so gou as moontlik hier pad te gee.

				Sondagoggend word Olivia wakker nog voor die wekker lui. Sy lê lank na die skemer tuin en staar voor sy opstaan en swaarmoedig kombuis toe stap. Dis nog te vroeg om Jo wakker te maak en sy gaan sit sommer op die stoeptrap met haar koffie. Sy staar na die verlate gholfbaan. Hoe georden lyk alles nie, die netjies gesnyde gras en die byna vlymskerp kante van die sandputte. So anders as haar chaotiese gedagtes.

				Sy skrik toe Amalia om die hoek van die huis kom. Sy het ’n sweetpakbroek met ’n stywe oefentoppie aan en haar hare is in ’n poniestert vasgemaak.

				“Jy’s vroeg op,” sê sy verras toe sy Olivia sien.

				“Ek kan dieselfde van jou sê,” sê Olivia, verbaas oor haar vriendelikheid. “Kom jy in die gym oefen?”

				“Draf,” antwoord Amalia kopskuddend. “Wil jy saamkom?”

				Olivia kyk weifelend na haar. Ironies genoeg is dit juis wat sy vanoggend nodig het: strawwe oefening.

				“Wel ...”

				“Toe, man, my broer slaap seker nog,” por Amalia.

				Olivia staan op. “Nou maar goed ... dankie,” sê sy onseker. “Ek gaan trek gou aan en los vir Jo ’n briefie, ingeval hy wakker word en wonder waar ek is.”

				Toe sy minute later buite kom, wag Amalia steeds vir haar. Sy het so half en half verwag dat die meisie haar intussen bedink en padgegee het.

				Hulle val in stilte langs mekaar in. Olivia laat toe dat Amalia die pas aangee en so die roete aandui. ’n Swerm hadidas wei stywebeen op een van die putjies en ’n ent verder staan ’n trop tarentale koulik op ’n bondel. Aanvanklik is die atmosfeer stram, maar die omgewing is so mooi dat Olivia geleidelik ontspan en die oefening geniet. Eers ná ’n lang ruk verbreek Amalia die stilte.

				“Ons is baie dankbaar oor wat jy vir Jo doen.”

				Olivia is sprakeloos. Erkentlikheid is die laaste ding wat sy van enige van die Roose verwag het. Voor sy kan besluit hoe om te reageer, vervolg Amalia: “Miskien het ons jou onderskat.”

				Amper struikel Olivia oor haar eie voete.

				“Hoe so?”

				“Ag, partykeer oordeel ’n mens mos te vinnig. Almal maak foute, en jy is ook geregtig op joune. Maar ek glo Jo se ongeluk het jou volwasse gemaak.”

				Olivia kan haar ore nie glo nie. Impliseer die meisiekind – jonger as sy en Lané – dat haar suster kinderagtig is? En wat is die sogenaamde foute wat Lané gemaak het? ’n Mens sou sweer Jo is perfek! Maar sy durf nie vra sonder om agterdog te wek nie. Buitendien, wat maak dit saak wat Amalia of enige van die Roose van haar suster dink? Oor ’n paar uur is sy finaal uit hulle lewe.

				“Dankie,” sê sy sarkasties, maar die intonasie gaan Amalia blykbaar verby. Hulle draf in stilte tot by die huis. Toe Olivia wil wegdraai na die woonstel, keer Amalia haar.

				“Dit was ’n instelling dat Jo Sondae by die huis kom eet toe hy nog in sy stadswoonstel gebly het. Gisteraand het ons gewonder of julle weer by die reëling gaan inval.”

				“Ek sal by Jo hoor,” sê Olivia ontwykend.

				“Ons sal dit baie waardeer as julle kom,” sê Amalia voor sy die voordeur oopstoot. “Regtig.”

				Olivia voel omgekrap toe sy woonstel toe stap. ’n Uitnodiging na die groot huis is die laaste ding wat sy nodig het om hierdie dag nog meer te kompliseer.

				Toe sy by Jo se kamer inloer, sit hy op die rand van die bed met sy elmboë op sy knieë. Hy lyk manlik en ontstellend sexy met sy deurmekaargeslaapte hare en kaal bolyf. Sy bly skigtig in die deur staan. “Jy’s vroeg op?”

				“Jy ook,” sê hy en voor sy kan hand bysit, het hy op sy voete gekom en die twee tree tot by die rolstoel gegee.

				“Lekker gedraf?” vra hy met ’n glimlag wat haar mond van voor af kurkdroog maak. Sy moet haar self streng herinner aan wie hy is: ’n onredelik jaloerse geweldenaar.

				“Ja, dankie,” antwoord sy kortaf. “Ek gaan net gou stort, dan kom maak ek koffie.”

				Sy bly onnodig lank onder die stort staan terwyl sy uitpluis wat om te doen. Sal sy voor of ná ontbyt met Jo praat? Of moet sy maar saam met hom by sy ouers gaan eet en haar aankondiging ná die ete voor die hele gesin maak? Sodoende kan daar geen misverstande wees nie.

				Die vooruitsig aan Vera se reaksie laat haar maag omkeer. Die vrou gaan woedend wees, en met reg. Nee. Sy sal Jo met sy oefeninge help, vir hom ontbyt maak en daarna met hom praat.

				Terug in die kamer skakel sy die rekenaar aan en is verras om te sien daar is so gou al ’n e-pos van Lané af.

				Olivia

				Asseblief, asseblief, moenie vir Jo die waarheid vertel nie, ek smeek jou! Hy sal my nooit vergewe nie, en dit sal my hart breek as hy my moet los. Asseblief, sussa, ek weet dis vir jou moeilik, maar jy moet my net uithelp! Ek kan verstaan dat die storie oor Lukas jou omgekrap het, maar dit klink erger as wat dit is. Dis moeilik om te verduidelik. Wanneer ek terug is, sal ons praat. Jo is eintlik baie ordentlik, hy het daardie aand net kop verloor. Ek wil regtig graag met hom trou.

				Olivia staar oorbluf na die skerm. Nou toe nou. Eers is Jo onsmaaklik jaloers, en dan is hy skielik ordentlik. Sy sal haar suster nooit verstaan nie. Tog moet sy erken dat sy verlig is. Die ontboeseming het soos ’n berg voor haar gelê.

				Toe sy uit haar kamer kom, sit Jo in sy rolstoel op die stoep en koerant lees. Op die tafel staan ’n skinkbord met twee bekers koffie en ’n bakkie beskuit.

				“Dit lyk my jy het my nie meer nodig nie,” sê Olivia toe sy oorkant hom gaan sit.

				“O ja, ek het,” sê hy beslis. “Baie nodiger as wat jy dink. Moenie eens daaraan dink om weg te gaan nie.”

				Die middagete by die Roose verloop geselliger as wat Olivia verwag het. Vera kyk darem nie meer na haar asof sy saam met die vullislorrie hier aangekom het nie, maar sy gesels ook nie juis met haar nie. Anders as Joseph wat skielik alles van haar wil weet: waar sy drama studeer het, hoe dit werk om vir oudisies in aanmerking te kom en watse soort rolle sy hoop om los te slaan. Dit kos bontstaan om al sy vrae te beantwoord en sy is so op haar senuwees dat sy skaars die smaaklike kos geniet. Sy is dankbaar toe die ete verby is en sy Jo se middagslapie kan gebruik as ’n verskoning om weg te kom.

				By die woonstel stoot sy sy rolstoel tot langs die bed en trek die rem vas. Toe hy op die bed lê, vra hy: “Kom sit gou hier by my, toe? Ek wil iets vir jou sê.”

				Sy gehoorsaam teësinnig.

				Hy kyk diep in haar oë voor hy sê: “Ek kan sien dat jy deesdae moeite doen om met my ouers oor die weg te kom, Lané, en ek wil net sê ek waardeer dit.”

				“En as jy tussen my en hulle moes kies?” troef Olivia moedwillig.

				“Dan sou ek jou kies,” antwoord Jo sonder huiwering. “Dis ’n Bybelse voorskrif dat die man sy ouers moet verlaat en sy vrou aankleef. Maar ek sou natuurlik verkies dat ek nie daardie keuse hoef te maak nie. Julle is almal vir my belangrik.”

				Olivia kyk verward na hom. Sy is nie heeltemal verbaas dat Jo die Bybel as standaard gebruik nie. Sy het al agtergekom dat hy vaste waardes het. Maar is dit die regte Jo? Hoe versoen ’n mens so ’n man met iemand wat sy spanmaat uit jaloesie met die vuiste toetakel?

				“Wat hét jou ma teen my?” vra sy voor sy kan keer.

				Hy trek sy skouers op. “Ek wens ek het geweet. Sy noem dit vroulike intuïsie.”

				Olivia snork. “Miskien is haar sogenaamde intuïsie net ’n verskoning om nie haar seun aan ’n ander vrou af te staan nie.”

				In een flinke beweging het hy haar aan haar polse nader getrek sodat sy bo-op sy bors lê. “Sê jy miskien ek is ’n mamma-se-seuntjie, h’m?” terg hy. Sy staar na sy mond wat sentimeters van hare af is, oorbewus van die heerlike sensasie van haar borste wat teen hom druk.

				“Nee,” antwoord sy hees. Sy lyf teen hare voel allermins soos ’n seuntjie s’n.

				Hy lig sy kop van die kussing af op. Haar oë bly gehipnotiseerd op sy mond wat al hoe nader kom en sonder dat sy beheer daaroor het, gaan haar lippe afwagtend oop. Hy suig liggies aan haar onderlip voor sy tong passievol die geheimenisse van haar mond plunder. Haar asem jaag en haar hart klop wild teen syne toe hy haar laat gaan.

				“Weet jy hoe lief is ek vir jou, Lané Myburg?”

				Hoor jy, Olivia, dis Lané met wie hy praat! probeer sy haarself tot besinning ruk. Al hierdie emosie is nie vir jou bedoel nie, dis jou suster se deel. Met koorsige wange skud sy haar kop heen en weer.

				Hy kelk haar gesig in sy hande. “Ek dink nie ek het self regtig geweet nie.” Sy duime streel oor haar slape. “Of dalk het ek dit net vergeet. Maar daar is by my geen twyfel meer nie: Jy is alles wat ek in ’n vrou wil hê. Ek moet erken, vroeër het ek soms gedink jy is ’n bietjie ligsinnig en onverantwoordelik.” Hy lag. “En te veel van ’n party animal. Maar ek het gehoop jy sal verander, en jy het. Stiller geword, ernstiger. En ek hou daarvan ... baie.” Sy hande gly sensueel oor haar rug en skulp besitlik om haar sitvlak. “En as bonus is jy ongelooflik mooi ...” hy soen haar talmend, “en verskriklik sexy. Ek kan nie wag om jou my vrou te maak nie.”

				Dit voel vir Olivia asof sy nie asem kry nie. Sy weet die woorde is vir Lané bedoel, tog draai haar kop. Nog nooit het ’n man haar so onbeskaamd begeer nie. En sy vir hom. Skielik wil sy meer hê as net soene wat die bloed wild deur haar are jaag. Sy wil sy klere afruk en sy naakte lyf teen hare voel; vel teen vel, begeerte teen begeerte. Sy wil hoor hoe hy haar naam in hartstog kreun. Háár naam, nie haar suster s’n nie.

				Naar van skok spring sy op.

				“Toe, nou moet jy rus, anders het jy netnou nie krag vir jou oefeninge nie.”

				Sy vlug by die kamer uit. Met haar hand teen haar bonsende hart leun sy teen die gangmuur. Sy het nie net uit die bus geval nie, die ding is sommer bo-oor haar! Waar de duiwel kom hierdie gevoelens vandaan? Dis totaal en al ongewens, sy wil nie – durf nie – so voel nie! Want nie net is sy besig met hoogverraad teen haar eie suster nie, sy verloën haarself net so skandelik.

				

			

		

	
		
			
				Tien

				TIEN

				Olivia lê heelnag so met haar gewete en stoei dat sy tam en ongewoon humeurig opstaan. Sy het net die ontbytworsies in ’n pan gesit, toe haar selfoon lui. Sy skrik haar kaduks toe sy Jacques Vermeer se naam op die skermpie sien. Dit ook nog! Jo volg die oggendnuus op die televisie en hy kyk verbaas na haar toe sy net versteen na die luiende foon bly staar.

				“Gaan jy nie antwoord nie?”

				“Ja, natuurlik.” Sy gryp die foon, druk die antwoordknoppie en stap op die stoep uit.

				“Ek het gewonder of ek by jou kan kom koffie drink, aangesien ons toe nooit by Marelize uitgekom het nie,” sê Jacques. “Dit het maar rof gegaan met die eksamen en die uitdunne vir die krieketspan voor die vakansie.”

				Sy loer vinnig oor haar skouer. Jo kyk nuuskierig deur die glasdeur na haar. Sy stap ’n entjie verder weg.

				“Ek ... is op die plaas, by my ouers,” jok sy en verwens haar suster vir die soveelste keer oor al die leuens wat sy genoodsaak is om te vertel.

				“O,” sê hy teleurgesteld. “Wat maak jy alles?”

				Eers vyf minute later groet Jacques uiteindelik. Dit voel asof die skuld lewensgroot oor haar gesig geskryf staan toe sy terugstap woonstel toe.

				“Het jy ’n skelmpie dat jy nie voor my wil praat nie?” terg Jo en sy vererg haar gruwelik.

				“Ek begin nou dik raak vir jou jaloesie, Jo.”

				“Hokaai nou, liefie,” verweer hy verbaas. “Dit was net ’n grap. Jy weet mos ek vertrou jou.”

				Sy woorde is soos ’n vuishou in haar wind. Sonder ’n verdere gedagte aan die worsies op die stoof, stap sy kamer toe. Toe sy die deur agter haar toemaak, sien sy haarself in die spieël. Skielik verag sy haarself. Nooit weer nie, neem sy haar vurig voor. Maak nie saak wat Lané se nood is nie, dis die heel laaste keer dat sy vir haar suster instaan. Jo gaan woedend wees as hy die dag uitvind presies hoe erg hy bedrieg is, en tereg ook. Sy moet maar net hoop en bid sy is nie naby wanneer dit gebeur nie.

				Sy stap badkamer toe en spoel haar warm gesig af. Ten minste begin sy van een ding oortuig raak – dat Jo regtig lief is vir Lané. Om daardie rede is dit seker die moeite werd om met die bedrogspul voort te gaan. Buitendien is sy by omdraai verby.

				Bedruk stap sy terug kombuis toe. Sy skrik toe sy Jo voor die stoof sien staan, besig om die worsies om te draai.

				“Ag, Vader, ek het skoon van die kos vergeet! Gee vir my.”

				Sonder ’n woord laat hy toe dat sy die braaitang by hom afneem en hom tot by sy rolstoel help. Sy bly met haar rug na hom werskaf, maar sy kan voel hoe hy elke beweging dophou. Eers toe sy opgeskep het, draai sy met die borde in haar hande om en sit dit op die plekmatjies neer.

				“Daar’s hy. Ons kan maar eet.”

				Jo doen ’n tafelgebed, maar anders as ander oggende toe hy soos ’n honger wolf weggeval het, sit hy nou net na haar en kyk. Selfbewus dwing Olivia haarself om ’n happie roosterbrood af te byt. Toe sy opkyk, rus sy bruin oë ongelukkig op haar.

				“Kan ek iets vir jou vra, Lané?”

				Sy knik onwillig.

				“Jy weet daar is dinge wat ek nie onthou nie, daarom vra ek jou nou reguit: Was ek in die verlede lelik jaloers?”

				Olivia se hart klop met swaar slae.

				“Ek ... hoekom vra jy?”

				“Elke keer as vertroue ter sprake kom, wip jy jou verskriklik.”

				Sy slaan haar oë neer. “Jammer, ek is seker onnodig liggeraak.”

				Hy sit sy hand onder haar ken en dwing haar om op te kyk.

				“Jy ontwyk my vraag, Lané. Iets het verander tussen ons. Voorheen het jy met jou hart op jou mou rondgeloop, nou moet ek raai wat in jou kop aangaan. Jy gesels oor alles onder die son, maar jy sê nooit meer hoe jy voel nie.”

				Olivia se oë spartel desperaat in syne. Ek durf nie, wil sy vir hom sê. Al ken ek my suster so goed dat ek amper weet wat sy dink, weet ek nie meer wat om vir jou te sê nie. Want jou sagte bruin oë maak my kop deurmekaar en jou harde manslyf maak dat ek myself nie meer vertrou nie.

				Sy dwing haar om te fokus. Nou is ’n gulde geleentheid om Jo se jaloesie aan te spreek. Sy draai haar gesig uit sy greep.

				“Nou maar goed, Jo. As jy dan aandring op die waarheid. Ja, jy was in die verlede onaangenaam jaloers. Veral ... veral op Lukas.”

				’n Diep, donker emosie gooi momenteel ’n skadu in sy oë, toe vou sy hand om hare.

				“Dan vra ek om verskoning, Lané. Dis ’n gruwelike belediging teenoor jou. Jy is ’n meisie uit een stuk. Vergewe my, asseblief?”

				Wie kan nee sê vir daardie berouvolle oë? Olivia byt op haar tande en knik.

				“Natuurlik. Maar as dit weer gebeur, is dit verby tussen ons.” Sy haat dit om die laaste deel by te voeg, maar sy doen dit ter wille van Lané. Haar sussie, vermoed sy, is heeltemal te verblind deur hierdie mansmens om ultimatums te stel.

				Hy druk haar hand. “Akkoord. En as ek dalk weer afdwaal, sal ek dit waardeer as jy my reghelp.”

				Hulle eet in stilte, maar Olivia kan nie die stemmetjie in haar kop stilkry nie. Jo se reaksie op haar teregwysing was beslis nie dié van ’n kompulsief jaloerse man nie. Sulke mense kan nie insien dat hulle gedrag verkeerd is nie. Vir die eerste keer begin sy wonder of Jo dalk rede gehad het om jaloers te wees. Lané is ’n gebore flirt. Sy het van kleins af haar rokkie geswaai en haar wimpers gefladder om haar sin te kry. Het sy die speletjie dalk te ver gevoer?

				Die volgende dag kom lê Julia besoek af. Sy is baie tevrede met Jo se vordering en sy vermeerder summier sy oefeninge. Jo is so in sy skik met die positiewe verslag, hy dring aan dat hulle dit met ’n melkskommel gaan vier.

				“’n Milkshake?” vra Olivia geamuseerd. “Ek dag rugbyspelers drink net bier?”

				Jo kyk verbaas na haar. “Dit lyk my jý het ’n hou teen die kop weg. Jy weet mos ek sal my siel verkoop vir ’n groen milkshake!”

				Olivia se maag ruk. “Natuurlik onthou ek,” sê sy haastig. “Ek terg jou maar net.”

				Jo grinnik ondeund. “Nie dat ’n koue biertjie op sy tyd te versmaai is nie. Dis net dat wafels en room soveel beter afgaan saam met ’n milkshake.”

				Olivia rol haar oë. “Ek het so ’n gevoel jou dieetkundige sal nie beïndruk wees nie, maar nou goed dan. Ek moet in elk geval ’n slag by die winkels uitkom om groente te koop.” Sy frons. “Maar ons het een probleem. Jou rolstoel sal nie in my kar se bagasiebak pas nie.”

				“Dan ry ons met die Prado.”

				Sy lig haar hande afwerend op. “Noways, Jo. Ek gaan nie iemand anders se kar bestuur nie. Netnou stamp ek die peperduur ding en moet ek die res van my lewe daaraan afbetaal.”

				“Jinne, maar jy ís ’n drama queen,” terg hy en druk ’n paar knoppies op sy selfoon. “Pa, hoe gaan dit?”

				Olivia sien hoe hy na sy pa se antwoord luister. “Luister, Pa, ek en Lané wil winkels toe, maar my rolstoel pas nie in haar visblikkie nie. Nou is sy te bang om die Prado te bestuur. Sê tog vir haar sy het Pa se toestemming.”

				Olivia beduie verwoed dat sy nie met Joseph wil praat nie, maar sy het nie juis ’n keuse toe Jo die foon met ’n onskuldige glimlag na haar uithou nie.

				“Meneer Roos?” sê sy in die foon terwyl sy Jo probeer doodkyk.

				“Hallo, Lané. Natuurlik mag jy met enige van die voertuie wat in die motorhuis staan, ry. Wat ons s’n is, is Jo s’n. Geniet die uitstappie.”

				Voor sy iets kan uitkry, het hy die verbinding verbreek.

				“Julle Roose loop oor ’n mens,” sê sy verontwaardig en stap kamer toe om haar handsak te gaan haal. Terwyl sy grimeer, hoor sy hoe Jo vir Peter oor die interkom vra om die Prado uit die motorhuis te trek. Toe sy klaar is, staan sy ’n oomblik besluiteloos na haar hand en kyk voor sy haar verloofring afhaal en dit in die spieëlkaslaai bêre.

				“Het ek al vanoggend vir jou gesê jy lyk mooi?” flikflooi Jo toe sy uit die kamer kom.

				“Vleitaal sal jou nêrens bring nie,” sê sy kamma kwaai.

				“Dis nie vleitaal nie, dis die waarheid,” sê hy vroom. “Jy sal goed lyk in ’n motgevrete koshuisgordyn, of daarsonder ...”

				Olivia bloos tot onder haar toonnaels. “Kom,” sê sy streng en swaai Jo se rolstoel om. “Kom ek gaan koop vir jou ’n koue milkshake dat jy kan afkoel.”

				By die winkelsentrum stoot sy Jo se rolstoel eerste na die moderne groentemark. Die vrugte en groente lyk vars en aanloklik en sy geniet dit om die trollie vol te pak. Terwyl sy ’n glansende eiervrug vir kneusplekke ondersoek, gly twee kinderarmpies skielik van agter af om haar middel.

				“Hallo, Juffrou!”

				Sy skrik haar yskoud en kyk vinnig rond. Gelukkig is Jo ’n ent verder by die vleistoonbank waar hy na die steaks kyk. Sy stuur die kind haastig tussen die rakke in.

				“Hallo, Tasha,” groet sy gedemp. “Hou jy lekker vakansie?”

				Die dogtertjie knik en begin entoesiasties uitwei oor haar doen en late, maar Olivia knip haar kort.

				“Ekskuus, jong, Juffrou is vandag ’n bietjie haastig. Ons gesels anderdag weer. Tot siens, hoor.”

				Sy voel skuldig toe sy omkyk en die dogtertjie afgehaal sien staan. Sy kan egter niks daaraan doen nie, want Jo is klaar op pad na haar toe.

				“Juffrou?” sê hy verbaas toe hy by haar kom.

				Haar hart ruk in haar bors. Sy het gedink hy is te ver om te hoor. Sy lag senuweeagtig.

				“My ... my tweelingsuster is mos ’n onderwyseres,” verduidelik sy benoud. Weet hy dit ooit? “Die kind het my met haar verwar. Sy was so in haar skik om haar juffrou te sien, dat ek dit nie oor my hart kon kry om haar te ontnugter nie, toe maak ek maar of ek Olivia is.”

				Hy glimlag en vleg sy vingers deur hare. “A, my meisie met die sagte hart.”

				Sy woorde is gloeiende kole op haar skuldige hoof. Sy draai haar rug op hom en ruk ’n plastiese sakkie van die rol af. Blindweg pak sy die eerste, beste ding wat sy raakvat in die sakkie – ’n spul radyse. Toe sy klaar is, stoot sy die trollie na die betaalpunt sonder om te kyk of Jo volg. Sy soek nog in haar handsak na haar beursie, toe hy van agter af verby haar strek en ’n goue kaart vir die kassier aangee. Die meisie se mond val oop toe sy hom herken. Blosend neem sy die kaart en trek dit met onhandige vingers deur die masjien.

				Olivia gaan staan eenkant terwyl hulle aankope verpak word. Sy sien hoe Jo met die meisie gesels en is nie verbaas toe sy ’n papiertjie opdiep sodat hy sy handtekening daarop kan maak nie.

				“Ek kon ook betaal het,” sê sy kortaf toe hy by haar aansluit.

				“Dis my kos,” sê hy plaerig.

				“Ek eet ook daarvan,” stry sy.

				“Ek eet twee keer soveel as jy.” Sy hand glip tergend oor haar heup. “Maar jy kan my later betaal, as jy so daarop aandring ...”

				Sy bloos en stoot sy hand vererg weg. “Jo! Wat gaan met jou aan? Die mense kyk vir ons.”

				Die kassier met ’n klein skaretjie om haar hou hulle inderdaad met breë glimlagge dop.

				“Kom ons loop,” mompel Olivia en voeg die daad by die woord. Sy stoot die trollie haastig voor haar uit en verslap eers haar pas toe Jo laggend agter haar aanroep: “Haai! Wat van ons milkshakes? Jy’s al myle verby die restaurant.”

				Sy kom verleë terug. “Ekskuus, ek het skoon vergeet. Wil jy buite sit?”

				Hy knik. “Ja wat. Stoot die trollie net teenaan die reling.”

				Binne sekondes het die vier kelnerinne wat by die deur staan en wag Jo herken en ’n stewig geboude meisie met ’n blonde pennetjieshaarstyl wen die stormlopie.

				“Jo Roos?” adem sy toe sy voor hulle staan.

				Jo glimlag en steek sy hand uit. “Hallo, Esmarie.”

				Die meisie se oë rek en haar gesig word bloedrooi van opwinding. “Hoe ... hoe ken jy my naam?”

				“Jou naamplaatjie,” sê hy sedig en tik speels teen die plaatjie.

				Sy bloos dieper en giggel. “O ja, natuurlik. Is dié tafel reg vir julle?”

				Sy neem hulle bestelling en stap opgewonde terug na die groepie kelnerinne wat hulle fluisterend aanstaar.

				Jo maak keel skoon. “Om terug te kom na jou suster ...” Hy bly stil toe ’n seuntjie aan sy mou pluk.

				“Is jy Jo Roos?”

				Hy glimlag. “Ek is, ja. Wie is jy?”

				Skielik is dit asof ’n byenes oopgegaan het. Toe Olivia weer sien, is daar ’n swerm mense om hulle. Twee tienermeisies kom hang leepoog om sy nek en vra of Olivia ’n foto van hulle met een se selfoon sal neem. ’n Pa en sy seun kom skud blad en deel gratis raad oor skrumtegniek uit. Die kelnerin kom terug met hulle melkskommels, hierdie keer vergesel van ’n groep kollegas wat vir ’n foto en ’n handtekening kom vra. Olivia kyk geamuseerd na die vrypostige meisies wat so openlik hulle flikkers vir Jo gooi. Laat hulle maar kyk, dink sy trots. Jo Roos behoort aan my.

				Sy skrik haar nugter. Jo Roos behoort op geen manier aan jou nie, praat sy streng met haarself. Jy is net die instaanmeisie.

				Jo staan nog ’n paar minute aan sy bewonderaars af, toe raak hy ferm maar vriendelik van hulle ontslae: “Dit was heerlik om met julle te gesels, maar nou wil ons graag ons milkshakes drink voor dit warm word.”

				Toe is dit asof hulle haar die eerste keer regtig raaksien, maar Jo knip hul pogings tot gesprek maklik kort en die skaretjie verdwyn.

				Hy kyk so aandagtig na haar dat Olivia ongemaklik vra: “En nou?”

				“Jy’s anders.”

				“Jy het al so gesê,” sê sy ontmoedigend.

				“Ek weet, maar dit bly my opval. Die ou Lané sou nie so stil eenkant gesit het nie.”

				“Selfs die ou Lané het soms ’n af dag gehad,” sê sy skerp. “Jy kom dit net nou agter omdat ons heeltyd in mekaar se geselskap is.”

				Hy vat haar hand. “Pla dit jou om heeltyd by my te wees?”

				“Nee,” antwoord sy eerlik. “Glad nie.”

				“Ek is bly, want ek is nog lank nie verveeld met jou nie.” Hy druk ’n soen op haar hand en kyk verbaas na haar ringlose vinger. “Waar is jou ring?”

				“Ek ... het vergeet om dit aan te sit ná die swemmery.”

				Hy laat nie weer haar hand los nie, en sy drink haar melkskommel met ’n warm gevoel in haar binneste klaar.

				In die motor begin sy net ontspan, toe hy weer oor haar tweelingsuster begin karring.

				“Ek het al amper vergeet jy het ’n tweelingsuster. Hoekom het ek haar nog nie ontmoet nie?”

				Met haar oë op die pad sê Olivia ongeërg: “Sy’s ’n regte bloukous. En sy hou nie van rugby nie. Ek het haar hoeveel keer na jou wedstryde toe genooi, maar sy wou nooit saamkom nie.”

				Jo hark ’n stringetjie hare agter haar oor in en streel met die rugkant van sy vinger teen haar nek af. “As sy soos jy lyk, behoort sy ’n baie interessante bloukous te wees ...”

				Olivia het moeite om die voertuig op die pad te hou. Haar vel gloei waar hy aan haar geraak het. Vir ’n sogenaamde bloukous het sy darem besonder warmbloedige reaksies.

				By die woonstel help Peter om die inkopies af te pak. Jo sê dat hy ’n rukkie gaan rus en ry kamer toe met sy rolstoel. Dit gee Olivia genoeg kans om die inkopies in die kaste te pak en met die middagete te begin, en belangrikste van alles, om haarself tot orde te roep.

				Jy, herinner sy haarself terwyl sy die slaaiblare met woeste gebare opskeur, is die instaanmeisie. Nét die instaanmeisie.

				En tog, sy kan nie help om te wonder nie. As Jo soveel van die nuwe, stiller “Lané” hou, is haar suster ooit die regte vrou vir hom?

				

			

		

	
		
			
				Elf

				ELF

				’n Week later is Jo soveel sterker dat hy sy rolstoel vir krukke kan verruil. Vrydagoggend dring hy daarop aan om sonder enige ondersteuning op die trapmeul te stap. Olivia staan langs hom en hou die tydskerm met ingehoue asem dop. Toe die syfertjies drie minute aandui, druk sy die stopknoppie beslis. Jo bly kop onderstebo met sy elmboë op die handvatsels staan.

				Sy sit haar hand op sy natgeswete rug. “Jy doen fantasties, Jo,” fluister sy.

				Hy lig sy kop. Met ’n moeë glimlag hou hy sy hand in ’n high five op. Sy sit haar hand plegtig teen syne. Sy vingers glip tussen hare deur en vou haar hand toe.

				“Jy pas my soos ’n handskoen, Lané.”

				“En jy vir my,” sê sy hees.

				Jy maak droog, sê sy vir haarself toe hy haar nader trek en soen.

				“Ek dink ons het iets om te vier,” sê hy toe hy sy kop lig. “Kom ons gaan eet vanaand iewers. Op voorwaarde dat jy daai rooi toppie van jou aantrek.”

				Olivia se oë rek. “Die ... die rooi toppie?”

				“Moenie maak asof jy nie weet waarvan ek praat nie,” sê hy geamuseerd. “Of het my skrik-vir-niks-meisie skielik skaam geword?”

				“Eerder bang,” mompel Olivia en draai weg.

				“Ekskuus?”

				Sy gooi vir hom ’n handdoek. “Ek vra hoe laat moet ek reg wees.”

				“Sewe-uur, asseblief. En probeer vir ’n slag betyds wees, sal jy?”

				Olivia kan haarself nie sover kry om uit die kamer te kom nie. Dis al kwart oor sewe en steeds draai sy voor die spieël rond. Die rooi toppie lyk toe nie net fantasties aan Lané nie, maar ook aan haar. Wat seker nie vreemd is nie, want hulle dra dieselfde nommer rok. Maar dis te kaal. Hopeloos. En te sexy. Sy het nie gedink sy sal ooit sexy kan lyk nie, maar sy was verkeerd. In hierdie uitrusting sal sy enige man twee keer laat kyk.

				Sy skrik toe Jo aan die deur klop. “Kom, juffrou Myburg, ek wag al weer vir jou!”

				“Ek kom!” roep Olivia. Sy krap gejaagd deur haar smuktassie en sug van verligting toe sy die stringe granaatrooi kristalkrale raakvat. Dit behoort haar borsgleufie darem ietwat te verdoesel. Sy het dit pas vasgeknip toe Jo die deur sonder uitnodiging oopdraai.

				“Wow!” sê hy bewonderend. “Rooikappie lyk mooi genoeg vir Wolf om haar op te vreet.”

				Met drie lang tree oorbrug hy die afstand tussen hulle. Sy krukke kletter op die mat neer toe sy hande onder haar hare inglip en om haar gesig vou. Sy maak haar oë toe en adem sy geur talmend in, tot haar kop daarvan draai. Sy voel hoe sy sagte, warm lippe haar slape en die kurwe van haar wangbeen liefkoos, hoe hy proe aan die valleitjie waar neus en wang ontmoet. Toe vind sy mond hare. Sy tong begin ’n stadige liefdesdans, tart en lok haar om meer te waag, meer te gee, tot sy roekeloos, totaal en al onbeskaamd sy boodskap van begeerte eggo.

				’n Vulkaan ontplof in haar bekken en stoot gloeiende lawavingers deur haar lyf. Sy kreun en skuur haar borste tartend teen hom. Sy hande vou om haar sitvlak en hy kneus haar teen hom vas. Met twee kort treetjies dwing hy haar agteruit. Die matras in die waai van haar bene skok haar tot nugterheid. Met bomenslike selfbeheersing maak sy haar vingers uit sy hare los en druk hom weg.

				“Jo ... nee.”

				Sy moet die woorde herhaal voor hy traag reageer. Sy wimpers hang swaar oor sy bedwelmde oë toe hy byna smekend na haar kyk.

				“Lané ...”

				“Nee, Jo. Hou op. Ons gaan te ver.”

				Sy sien aan die verheldering van sy oë hoe hy stadig tot die werklikheid terugkeer. Met ’n kreun gaan sit hy op die bed en vee radeloos deur sy hare.

				“Ek weet. Dis net ... Jy maak my mal. Ek het altyd gespog met my selfbeheersing, maar deesdae ...” Hy kyk op. “Ek wil met jou trou, Lané, en flippen gou ook. Anders weet ek nie hoe ek my langer by my belofte gaan hou nie.”

				Olivia staar verbouereerd na hom. Wat moet sy daarop antwoord? Van watse belofte praat hy?

				“Ekskuus, ek wou jou nie verskrik nie.” Hy staan met wankelrige bene op en sy tree haastig nader om sy krukke op te tel.

				“Ek skrik nie so maklik nie,” verseker sy hom, maar haar oë vermy syne. Sy hét geskrik, nie vir hom nie, maar vir haarself. Vir een gekke, roekelose oomblik was sy bereid om haar aan haar suster se verloofde te gee.

				Die hele aand tob Olivia oor die belofte waarna Jo verwys het. Sou dit wees om nie seks te hê voor sy huwelik met Lané nie? In die lig van wat so amper tussen hulle gebeur het, is dit die enigste logiese afleiding wat sy kan maak.

				Sy kan nie help om die moontlikheid met skeptisisme te bejeën nie. ’n Man soos Jo Roos kan onmoontlik nog ’n maagd wees. En Lané sou beslis nie net tevrede wees met soentjies en drukkies nie. Olivia moes al menige Saterdagoggend omvlieg as sy ’n halfkaal, slaapdronk man in hul kombuis aantref.

				Teen die tyd dat hulle terugkeer van die restaurant het Olivia ’n yslike hoofpyn. Sy help Jo in die bed voor sy vir haar ’n beker tee maak en daarmee op die stoeptrap gaan sit.

				Sy besef maar te goed dat die ys waarop sy beweeg, al hoe dunner begin raak. Jo se geheue verbeter by die dag, en dit gebeur al hoe meer dat sy onkundig is oor iets waarvan Lané behoort te weet. Soos Jo se liefde vir groen melkskommels, en natuurlik die belofte wat hy volgens hom al hoe moeiliker vind om te hou. Sy sal Lané daarna moet vra, maar hoe doen sy dit sonder om agterdog te wek? Hoe verduidelik sy hoe die belofte ter sprake gekom het sonder om te sê dat Jo se passie vir sy “verloofde” dreig om handuit te ruk?

				Sy drink die tee swaarmoedig klaar voor sy opstaan en kamer toe stap. Sy sal haar vraag maar net versigtig moet bewoord, dis al.

				Maar toe sy voor die rekenaar sit, ontwyk die regte woorde haar steeds. Sy begin aarselend tik.

				Hallo, sus.

				Onmiddellik voel sy skuldig. Hoe durf sy so doodgewoon en ewe liefdevol met Lané praat terwyl sy en Jo ... Sy stuit die gedagte voor dit met haar weghol. Van môre af sal sy alles in haar vermoë doen om sulke intieme omhelsings te vermy. Sy gesels oor ditjies en datjies en vra uit oor die toneelstuk.

				Ek hoop nie jy dink ek krap in jou privaat lewe nie, maar soos jy weet, kom daar kort-kort dinge ter sprake waarvan ek niks weet nie. Het jy en Jo ooit saamgeslaap?

				Voor sy haar kan bedink, stuur sy die boodskap weg.

				Toe Olivia die volgende oggend opstaan, skakel sy die rekenaar dadelik aan. Sy kan behoorlik die agterdog in Lané se kortaf antwoord voel: Hoekom vra jy?

				Sy dink lank na voor sy begin tik.

				Ons het oor julle voorgenome troue gepraat, toe sê Jo iets van ’n belofte wat hy gemaak het. Ek kon nie agterkom waaroor dit gaan sonder om direk te vra nie. Die enigste logiese afleiding wat ek kon maak, is dat julle mekaar belowe het om met seks te wag tot jul troudag. Ek vra maar net sodat ek nie die verkeerde ding sê nie. Jy het geen idee hoe senutergend dit is om die hele tyd ’n wag voor jou mond te hou nie.

				Dis met trae treë dat sy kombuis toe stap om die ketel aan te sit. Sy kan maar net hoop haar suster aanvaar die verduideliking. En hoekom sou sy nie? Sy het so erg teen Jo te velde getrek dat Lané haar verloofde houtgerus in haar tweelingsuster se hande gelaat het.

				Skielik wens sy innig dat sy met die bekers koffie op Jo se bed kan gaan sit en oor alles bieg. Maar sy weet dis ’n vergesogte wens. As Lané nog ’n toekoms saam met Jo wil hê, sal sy haar rol enduit moet speel. Want as Jo van hulle bedrog uitvind, sal dit neusie verby wees vir haar suster.

				Die gedagte aan Jo en Lané saam is soos ’n vuishou teen haar sternum; dit veroorsaak fisieke pyn. Sy kan haar al hul troudag voorstel, sy waarskynlik as strooimeisie saam met haar stralende suster voor die kansel. En dan die doopdae wat die familie sal moet bywoon. Natuurlik sal sy gevra word om peetma te speel. In haar gedagtes sien sy haarself met Jo en Lané se baba op die kerktrap poseer, hoe sy op die gesiggie afkyk en wens hy was hare.

				Die wete sypel verlammend deur haar: Dis die heilige waarheid. Daar is niks wat sy meer begeer as om met Jo Roos te trou en sy kinders te kry nie.

				Sy ruk haar met mening reg toe sy Jo se kamerdeur hoor oopgaan.

				“Môre!” groet hy vrolik. Sy glimlag verander in ’n bekommerde frons toe hy haar sien. “En as jy so bleek is?”

				“Nee wat, ek’s piekfyn,” verseker sy hom met ’n swaai van haar hand. “Gaan solank stoep toe, ek bring die koffie.”

				“Ek het soveel energie,” sê Jo ná sy eerste hap beskuit. “Kom ons gaan doen vandag iets lekkers, toe?”

				Olivia kyk na sy aantreklike gesig met die homp beskuit in sy kies en haar hart krimp. Meer tyd saam met Jo is die allerlaaste ding wat sy nodig het. Sy moet wegkom, haar kop probeer skoonkry.

				“Jammer, nie vandag nie. Ek moet dringend by die haarkapper uitkom,” bedink sy haastig ’n verskoning.

				“Jou hare lyk vir my piekfyn,” sê hy verbaas.

				“Wel, ek sukkel om dit droog te blaas,” hou Olivia vol. “Die punte is droog en moet gesny word.”

				Sy haal haar selfoon uit en skakel die haarkapper se nommer. Tot haar verligting is daar ’n kansellasie om twaalfuur en sy maak ’n afspraak. Sy kan sien Jo is nie gelukkig nie, maar sy ignoreer dit. Hulle drink nog hulle koffie in ’n effens krapperige stilte, toe Vera en Joseph om die hoek van die huis kom.

				“Dit lyk gesellig,” sê Joseph en kom sit ongenooid. Vera bly staan.

				“Sit, Mevrou,” nooi Olivia teësinnig. “Ek gaan maak nog koffie.”

				“Ons is eintlik op pad ...” begin Vera, maar Joseph val haar in die rede: “Ag, ons kan maar ’n paar minute later ry, skat. Die verkeer is baie stiller vandat die skole gesluit het.”

				Vera kom sit met ’n stywe rug. Toe Olivia minute later met vars koffie terugkeer, sit die drie heerlik en gesels. Vir die eerste keer pla dit haar om uitgesluit te wees. Eintlik is die Roose aangename mense, en ’n hegte gesin. Vera maak geen geheim van haar liefde vir haar seun nie, tog meng sy nie in sy verhouding in nie. Daarvoor verdien sy krediet, veral omdat sy nie van Lané hou nie. En sy sit definitief nie op haar man se kop nie. Eintlik vermoed sy dat die vrou ’n baie lekker skoonma kan wees.

				Sy skrik so vir die gedagte dat sy melk stort toe sy die bekertjie vir Joseph aangee. Verbouereerd maak sy verskoning en stap kombuis toe om ’n lap te gaan haal. Sy vee die vloer selfbewus skoon, en toe sy orent kom, betrap sy Vera se peinsende oë op haar.

				Die oefeninge geskied vanoggend in ’n ongemaklike stilte. Toe hulle na die woonstel toe terugstap, vra Jo uit die bloute: “Kan ek nie saamkom nie?”

				“Haarkapper toe?” vra sy verbaas. “Ek gaan ure daar wees, jy sal jou tot die dood verveel. Buitendien moet jy rus.”

				“Ek is moeg gerus,” sê hy brommerig. “Dis al wat ek in die hospitaal gedoen het.”

				Hy lyk so knorrig dat sy vermurwe. Sy sit haar hande teen sy natgeswete borskas. “Moet nou nie moeilik wees nie, Jo,” sê sy geamuseerd. “Ek het gedink jy is ’n maklike mens.”

				Hy vang haar hande teen sy bors vas.

				“Dis jy,” sê hy beskuldigend. “Ek kan by die dag voel hoe jy jou onttrek. Ek kan nie eens onthou wanneer laas jy gesê het jy is lief vir my nie. Het ek onwetend iets gesondig, of wat?”

				Sy kyk in sy ongelukkige oë en skud haar kop stadig heen en weer.

				“Glad nie. Inteendeel. En ek is lief vir jou, Jo. Jy het geen idee hoeveel nie.”

				Dis so ’n verligting om dit uiteindelik te sê dat haar lyf soos gaskoeldrank bruis. Hy het nie nodig om haar nader te trek nie, sy tree self nader. ’n Lang ruk hou hy haar net styf teen hom vas, toe maak sy haar onwillig uit sy arms los.

				“Ek moet gaan klaarmaak.”

				In die kamer gaan sit sy op die bed. Sy het elke woord bedoel toe sy gesê het sy het Jo lief. Lankal al. Daardie dag toe hy sy hemp onder die rugbypale uitgetrek het, het sy al haar hart verloor. Dis waarom sy nie na sy rugbywedstryde wou gaan kyk nie, en hoekom sy nie kans gesien het om vir Lané in te staan terwyl sy oorsee is nie. Dit het niks te doen gehad met ’n oordrewe regverdigheidsin of integriteit nie.

				Eintlik was sy bang vir haarself.

				Vol selfverwyt staar sy na haar beeld in die spieël. Watse soort suster is jy? vra sy haar af. Hoe op aarde gaan jy Lané weer in die oë kyk?

				Eers toe sy ’n halfuur later by die haarsalon in die wasbak terugleun, begin sy effens bedaar. As sy net met iemand kon praat, sou dinge al draagliker wees. Maar met wie?

				Beslis nie met haar ma nie, sy sal iets oorkom as sy moet weet waarmee is haar dogters besig. Skielik dink sy aan Jacques. Wat sou hy sê as hy moet weet hoe vals sy eintlik is? Met ’n skok besef sy dat sy nie regtig omgee nie. Wat Jacques Vermeer van haar dink, is heeltemal irrelevant. Dis net Jo wat saak maak, en sy het ’n baie goeie idee hoe hy sal reageer as hy haar bedrog moet ontdek. Jo Roos is nie die soort man met wie ’n mens speletjies speel nie.

				Die rukkie alleentyd help tog, want toe sy later terugry, sien sy amper weer kans vir Jo en die mense van Eagle’s Nest.

				Toe sy die woonstel binnestap, tref die doodse stilte haar. Sou Jo dalk slaap? Bekommerd gaan loer sy in sy kamer, maar die deken lê netjies opgevou op die bed. Totaal sonder rede pak paniek haar beet. Sê nou net hy het besluit om alleen te gaan swem, en hy het ’n spierkramp in die water gekry? Met ’n kloppende hart drafstap sy buitentoe, maar ook by die swembad is daar geen teken van hom nie.

				Buite haarself van vrees hardloop sy om die huis. Sy steek uitasem vas. Jo en Peter staan op die gholfbaan onder ’n groot maroelaboom met twee seilstoele agter hulle. Sy is so verlig om hom te sien dat sy op hom afstorm en haar arms om sy nek gooi.

				“Jo!”

				“Goeie genade! Dís mos hoe ’n man gegroet moet word,” sê hy met ’n oorblufte laggie.

				Olivia maak haar verleë uit sy arms los.

				“Ek was so bekommerd toe ek jou nie by die woonstel kry nie.” Sy kyk kwaai na hom. “Mag jy gholf speel?”

				Hy grinnik. “Ek speel nie, liefie. Dis net ’n paar onskuldige oefenhoutjies. Kyk, selfs die balletjies is van ligte plastiek. Geen kans dat ek ’n spier of iets kan verrek nie.” Hy hou die stok na haar toe uit. “Toe, toets self.”

				Olivia se geheue hardloop soos ’n dobbelmasjien se binnegoed. “Ek ... weet nie hoe nie,” erken sy gespanne. Sê nou net Jo het Lané al voorheen touwys gemaak? Sy kan nie onthou dat sy ooit van so iets gepraat het nie. Aan die ander kant, sy het haar altyd doelbewus afgesluit wanneer Lané oor Jo gepraat het.

				“Dis eintlik doodmaklik,” sê hy terwyl hy agter haar kom staan en sy arms oor hare sit. “Die groot geheim is dat jy moet ontspan. Kyk, jou pinkie haak tussen dié twee vingers in. Só.”

				Sy hoor nie ’n woord wat hy sê nie. Sy groot lyf half bo-oor hare, die geur van sy naskeermiddel en sy warm asem in haar nek is ’n bedwelmende kombinasie. Om te ontspan is die laaste ding waartoe sy in staat is.

				“En dan trek jy agtertoe, en swaai gemaklik deur. Moet dit nie forseer nie, ontspan net.”

				Tot haar verstomming trek die balletjie deur die lug en hop ’n ent verder op die gras. Jo lag ingenome teen haar oor.

				“Kom, ons probeer nog ’n keer.”

				“Anderdag,” sê sy kortasem en draai haar uit sy arms. Met lam bene gaan sit sy op een van die seilstoele.

				“Jy’s lui, né?” terg hy terwyl hy ook kom sit. “Maar ek sal jou nog leer. Dit sal lekker wees as ons saam kan speel.” Hy hou die gholfstok na Peter toe uit. “Thank you, Peter, you may take the clubs home now.”

				Toe Peter weg is, sê Jo: “Henry het kom kuier terwyl jy weg was.”

				“O,” sê Olivia floutjies. “Wat sê hy alles?”

				“Ag, dis maar meesal rugbypraatjies. Hy en Nicci het ons genooi om môreaand by hulle te kom eet.”

				“Jy’t seker ja gesê?” vra Olivia terwyl sy sukkel om nie moedeloos te klink nie.

				Jo vat haar hand. “Ek weet jy is nie mal oor die Van Schalkwyks nie, Lané, maar dalk moet jy hulle net beter leer ken. Hulle is regtig wonderlike mense.”

				Olivia onderdruk ’n sug. “Geen probleem nie,” sê sy kalm. “Ek sal sorg dat ek my beste voetjie voorsit.”

				“En dis juis so ’n verleidelike voetjie,” korswel Jo. Hy trek haar voet uit die insteeksandaal en lig dit op sy skoot. Olivia bly verlam sit terwyl sy duime haar voetsool sensueel begin masseer. Liewe aarde, is daar enige deel van haar lyf wat nie sal smelt onder sy hande nie? Sy trek haar voet weg en staan haastig op.

				“Jy’s seker al blou van die honger? Ek het sommer vir jou ’n pizza gekry.”

				“O, en ek wonder wat my dieetkundige dáárvan sal sê,” pla hy terwyl hy uit die diep stoel opsukkel.

				Olivia help hom aan sy elmboog orent.

				“Wat die oog nie sien nie, maak die hart nie seer nie,” sê sy ironies. “Toe, kry jou krukke, ek sal die stoele bring.”

				

			

		

	
		
			
				Twaalf

				TWAALF

				Soos dit die afgelope paar dae hulle gewoonte geword het, staan Olivia die volgende oggend vroeër op om saam met Amalia te gaan draf. Sy hou al hoe meer van Jo se suster, en sy kry die indruk dis ’n wedersydse gevoel. Selfs Vera het vriendeliker geword, en sy betrek haar nou dikwels by die geselskap.

				Olivia buk af en ruk haar skoenveters onnodig styf vas. Wel, ten minste het sy bereik wat sy wou: om Lané in die Roose se goeie boekies te kry.

				Amalia staan al en wag toe sy buite kom.

				“Sien jy uit na vanaand se ete?” vra sy terwyl hulle met strekoefeninge begin.

				“Ja, wat,” antwoord Olivia onentoesiasties. “Hoekom vra jy?”

				Amalia kyk tersluiks na haar. “Jy en Nicci sit mos nie eintlik langs dieselfde vuur nie.” Sy begin lag toe sy Olivia se suur gesigsuitdrukking sien.

				“Jy moet haar nie te ernstig opneem nie, Lané. Nicci is baie erg oor Jo. Jy moet darem onthou hulle kom al van hul laerskooldae af saam.”

				Dankie vir dáárdie brokkie inligting, dink Olivia wrang.

				“Hoekom hou nie een van Jo se mense van my nie?” vra sy reguit.

				“Ek hou van jou,” erken Amalia. “Veral noudat ek jou beter ken. Eintlik is jy heeltemal anders as wat ek gedink het.”

				Olivia se hart klop skielik vinniger. “En hoe is dit?”

				“Ek ... het net nie gedink jy is die regte vrou vir my broer nie,” antwoord Amalia ontwykend.

				Olivia is soos ’n klein foksterriër. “Hoekom nie?” dring sy aan.

				“Al die mans vrek oor jou,” sê Amalia ná ’n kort huiwering. “Ek wonder net, sal jy vir altyd met Jo tevrede wees?”

				“En al die meisies vrek oor Jo,” kap Olivia verontwaardig terug. “Hoe lank sal hy met my tevrede wees?”

				“Jo is ’n eenvrouman,” verseker Amalia haar beslis.

				En Lané is nie ’n eenmanvrou nie? wonder Olivia kwaad, maar sy sê liewer niks en val langs Amalia in.

				Vanoggend gesels Amalia nie veel nie; Olivia het baie tyd vir haar eie gedagtes. Dis nie vir haar lekker om te hoor hoe ongewild Lané was nie. Sy is lief vir haar suster, presies nes sy is. Die Roose – en skynbaar ’n hele paar van Jo se vriende – verstaan haar heeltemal verkeerd. Flankeer is deel van Lané se persoonlikheid; dis vir haar ’n onskuldige speletjie. Sy sou Jo nooit verkul nie.

				Of sou sy?

				Sy kom eers agter hulle is tuis toe Amalia blasend voor die groot huis tot stilstand kom. Sy skrik toe sy Vera en nog ’n vrou onder ’n sonsambreel langs die swembad sien sit. Ag, Vader, nog iemand wat sy nie weet of sy haar behoort te ken nie! Tot haar misnoeë wink Vera hulle nader.

				Die vrou groet Amalia vriendelik en kyk afwagtend na Olivia.

				“Dis Riana Langenhoven, ’n jare lange vriendin, en dis nou my aanstaande skoondogter, Lané,” stel Vera hulle voor. Olivia val amper op haar rug oor die “skoondogter” maar groet beleefd terug.

				“Lemoensap?” bied Vera tot Olivia se verdere verbasing aan.

				“Net ’n klein glasie, dankie.” Sy gaan sit op die punt van die grys en wit gestreepte stoelkussing.

				“Jy’s ’n aktrise, nie waar nie?” vra Riana.

				Olivia verstyf. Hoe weet die vrou dit? Het sy dit in die koerant gelees? Of het Vera dit vir haar vertel?

				“Ek het drama studeer, ja, maar tot dusver kon ek nog nie ’n rol losslaan nie. Dus is ek seker nog nie ’n aktrise nie,” antwoord sy ligtelik.

				“Dis net ’n kwessie van tyd,” verseker Riana haar. “Daardie pragtige gesig is gemaak vir ’n sepierol.”

				“Wel, dankie,” sê Olivia ongemaklik. Hoekom is almal skielik so gaaf met haar? Sy sluk haar lemoensap weg en staan op. “Verskoon my, asseblief. Jo wag seker al vir my. Tot siens, Riana. Dit was aangenaam om jou te ontmoet.”

				Jo maak in die kombuis koffie toe sy instap.

				“Jammer ek het so lank gevat. Jou ma wou my eers aan ’n vriendin voorstel.”

				“Wie?” vra hy nuuskierig.

				“Riana Langenhoven.”

				“As jy dáárdie toets slaag, is jou kop deur,” sê hy tergend. “My ma heg baie waarde aan Riana se opinie.”

				Skielik vervies Olivia haar. Hoekom moet haar suster die hele tyd goedgekeur word? “Ek gaan stort,” sê sy kortaf.

				In die kamer sit sy die rekenaar aan. Daar is ’n e-pos van Lané, en sy maak dit nuuskierig oop.

				Ai, die vervlakste belofte! Ek het so gehoop jy vind nie daarvan uit nie, maar ek moes geweet het Jo sal dit ophaal. Hy maak so ’n issue daarvan, en eintlik is dit vir my flippen embarrassing.

				Onthou jy vir Amanda wat saam met my in die dansklas was? Ek het jou vertel van die chastity ring wat sy gedra het. Dis mos ’n teken dat sy onderneem om met seks te wag tot sy die dag trou. Nou ja, in Jo se matriekjaar het die een of ander oorywerige pastoor hom ook onder hande gehad, en het hy die sogenaamde purity promise afgelê. En glo dit of nie, hy hou hom steeds aan daardie kinderagtige belofte.

				Kyk, dis alles goed en wel as ’n agtienjarige onderneem om nie rond te slaap nie, maar om dit deur te voer tot Jo se ouderdom, is belaglik. Waar in jou lewe het jy gehoor van ’n ses en twintigjarige virgin, en dít ’n man wat soos Jo lyk? Ek het al begin wonder of hy nie bang is om die ding te doen en nou gerieflik agter ’n belofte skuil nie.

				Maar nou ja, dis Jo. Hy het sy eie idees. Een daarvan is dat sy bruid verkieslik ook ’n virgin moet wees. En voor jy weer preek – ja, ja, ek weet dis verkeerd om te jok. Maar ek het een van twee keuses gehad: Jok, of verloor vir Jo. Buitendien is dit nie heeltemal ’n leuen nie, ek is al amper ses maande selibaat. Ek verkies om daaraan te dink as “reclaiming my virginity”.

				Olivia staar ongelowig na die skerm. Lané is seker nie ernstig nie. Reclaiming my virginity, verbeel jou! Waar sou sy aan dié snert kom? Wat gaan sy doen as Jo die waarheid uitvind op hulle wittebroodsnag? ’n Storie versin oor ’n sportbesering, of wat? Dis tog nie die manier om ’n huwelik af te skop nie!

				’n Tweede gedagte kom lê warm in haar hart: Jo ag die huwelik so hoog dat hy liefdemaak vir sy eerste huweliksnag bêre. Wat ’n ongelooflike standpunt om in vandag se tyd in te neem! Net ’n man met integriteit en sterk geloofsoortuigings kan so iets regkry. Sy skud haar kop. Net jammer dis totaal en al vermors op Lané.

				Sy skakel die rekenaar af en gaan klim in die stort. Die louwarm water spoel sensueel oor haar lyf en dit bring ’n ander gedagte mee: Waar sou Lané aan die belaglike idee kom dat Jo skrikkerig is vir liefdemaak? Dis allermins die indruk wat sy gekry het. Sy is baie seker dat hy met elke greintjie selfbeheersing teen sy vleeslike luste moet stry. Sy staan ’n oomblik botstil onder die waterstrale. Skielik klop haar hart so vinnig dat sy skoon kortasem is. Beteken dit ... Sou dit sý wees wat hom ...

				Sy snuit die opwindende gedagte nog voor dit behoorlik kan vlamvat. Lané is ’n bedrewe verleidster, vol selfvertroue en deeglik geskool in die liefdeskuns. Sy is heeltemal laf om te dink dat ’n bloukous soos sy Jo se selfbeheersing kan beproef. Tog is haar hart skielik veerlig terwyl sy afdroog en aantrek.

				Toe sy in die kombuis kom, pak Jo beskuit in ’n bakkie. Hulle het skaars op die stoep gaan sit toe Joseph en Vera om die hoek van die huis kom.

				“Môre, môre!” groet Jo vrolik toe hy hulle sien. “Dit lyk my dit raak nou ’n gewoonte dat julle saam kom koffie drink. Kom sit, kom sit.”

				Olivia gaan maak dadelik nog twee bekers koffie. Toe sy weer sit, sê Vera: “Riana is baie beïndruk met jou, Lané.”

				“O,” sê Olivia uit die veld geslaan. Die vrou het dan skaars vyf minute met haar gepraat. “Dankie.”

				“Ons is ook,” erken Joseph. “Dit was ’n uitstekende plan om jou hierheen te bring.”

				“Ek stem saam,” sê Jo en vou haar hand in syne toe.

				Olivia sit doodstil en luister hoe Jo en sy pa oor die aandelemark begin gesels. Sy koester haar in sy nabyheid. Binnekort sal dit Lané wees wat so langs hom sit. Die gedagte laat haar ineenkrimp.

				Toe hulle bekers leeg is, staan Joseph op. “Ek sou graag langer wou kuier, maar ek en Albert gaan ’n paar putjies gholf speel.”

				Jo staan ook op en trek Olivia aan haar hand op. Asof hulle dit al jare lank doen, skuif sy onder sy blad in en gly haar hande om sy lyf. “En ons moet gaan oefen.”

				“Geniet julle ete vanaand,” groet Vera vriendelik toe sy en Joseph wegstap.

				Nadat Jo geoefen en geswem het, skop hy skielik vas teen sy middagslapie.

				“Jy het die rus nodig, Jo. Ons gaan vanaand laat in die bed kom,” probeer Olivia hom oorreed. Sy was van plan om die tyd te gebruik om doodseker te maak sy ken al Jo se spanlede se name.

				“Ek sê jou wat, ek sal op die bank lê, want ek wil na die Grand Prix kyk,” sê Jo. “Dan rus ek mos. Op voorwaarde dat jy by my kom sit.”

				“Oukei,” gee sy onwillig toe. “Ek is nou terug.”

				Voor hy kan vra waarheen sy op pad is, stap sy kamer toe en sluit die deur agter haar. Terwyl sy vir die internet wag om te koppel, haal sy haar leesbril uit die lessenaarlaai en druk dit op haar neus. Sy gaan na die Blou Bulle se webwerf wat sy onder “favourites” gestoor het en lees vir die soveelste keer deur die name van Jo se spanmaats en die posisies waarin hulle speel.

				Toe Jo na haar roep, skakel sy die rekenaar af en stap haastig terug sitkamer toe.

				Hy lê uitgestrek op die bank en sy oë rek verbaas toe hy haar sien. “En nou ... dié bril?”

				Olivia se hart gee ’n geweldige ruk. Sy het skoon van haar bril vergeet!

				“Dis ... dis ’n leesbril,” sê sy verbouereerd.

				“Ek sien so, ja,” sê hy geamuseerd. “Hoekom het jy my nooit gesê jy dra ’n bril nie?”

				“Daar is baie dinge wat jy nog nie van my weet nie,” probeer sy ’n grappie maak.

				“Ek kom so agter! Kom sit hier by my dat ek jou mooi kan bekyk. Ek hoop nie jy het dit weggesteek omdat jy skaam is nie, want eintlik lyk jy baie sexy daarmee.”

				Sy gaan sit selfbewus op die kant van die bank, haar hande vroetelend in haar skoot. “Miskien ... is dit ’n teken dat ons nie te haastig moet wees met die troue nie. Ons begin mekaar nou eers regtig ken.”

				In een beweging tol hy haar aan haar skouers om en trek hy haar styf teen hom aan. Haar lyf pas onmiddellik in syne, soos ’n grondboontjie in sy dop, asof haar liggaam voor haar geboorte reeds geboetseer is volgens Jo se vorm.

				“Ek ken jou goed genoeg om te weet ons praat dieselfde taal. Jou hart en siel praat met myne.” Hy lag saggies. “En jou lyf ook.”

				Sy trek haar asem stadig in. Sy kan duidelik sy harde begeerte teen haar sitvlak voel. Verbouereerd probeer sy opstaan, maar hy draai haar op haar rug en kyk diep in haar oë terwyl hy haar bril stadig afhaal.

				Olivia vergeet alles. Sy vergeet dat sy oor ’n paar dae nie meer hier sal wees nie. Sy vergeet sy is die instaanmeisie. Sy smelt in sy arms en teen sy heerlike, harde manslyf.

				“Het ek al gesê ek is lief vir jou?” vra hy toe hy sy kop later lig.

				“Nog nooit,” sê Olivia tergend, maar haar hart pyn. Sy weet die woorde is vir Lané bedoel. Rats skuif sy onder hom uit.

				“Het jy nie gesê jy wil na die Grand Prix kyk nie? Dit het seker al begin.”

				“Jy’s ’n listige vrou,” sê hy grinnikend terwyl hy die televisie se klank harder stel. “Weet net hoe om my te manipuleer.”

				“Jy’s ’n man, dis maklik,” speel sy saam. “Ek hoef net die televisie op die sportkanaal aan te sit en jy verloor belangstelling.”

				“Nie in jou nie,” stry Jo. “Kom sit hier by my, toe?”

				“Ek gaan kry net gou iets om te lees.”

				Met haar bril op haar neus gaan sit sy op die punt van die bank. Sy maak by ’n blokkiesraaisel oop en begin dit invul. Jo druk sy kaal voete met ’n tevrede sug onder haar gekruiste bene in en bepaal hom by die motorresies.

				“Dit lyk gesellig,” sê Amalia skielik in die deur. “Kan ek kom saamkyk?” Sy kyk verbaas na Olivia. “Ek het nie geweet jy dra ’n bril nie?”

				“Dis ’n leesbril,” help Jo haar reg. “En jy kan enige tyd kom saamkyk as jy koffie sal maak.”

				Olivia staan op. “Sies, Jo, Amalia is ons gas. Ek sal gaan maak.”

				Amalia strek haar lankuit op die ander bank en gou is sy en haar broer verdiep in ’n gesprek oor hul gunstelingjaers.

				Op die ou einde kuier Amalia tot Jo haar goedig wegjaag sodat hulle vir hul eteafspraak kan begin regmaak.

				

			

		

	
		
			
				Dertien

				DERTIEN

				“Ek is só bly julle kon kom,” sê Nicci hartlik terwyl sy Jo en Olivia met ’n drukkie verwelkom. “Kom binne, julle.”

				Olivia kyk nuuskierig om haar rond. Sy wil graag iets oor die kleurvolle Marokkaanse dekor sê, maar sy weet nie of dit vanpas sal wees nie. Dalk was Lané al voorheen hier.

				“Kom, ons gaan sit op die patio,” nooi Nicci en staan terug om hulle vooruit te laat stap.

				In die deuropening steek Jo so skielik vas dat Olivia amper in hom vasloop.

				“Nou wat de ...?” sê hy verbaas.

				’n Ellelange, keurig gedekte tafel staan die hele patio vol. Die volgende oomblik borrel ’n skare mense met Henry aan die voorpunt agter die huis uit. Dis ’n gelag en ’n groetery en in die harwar hoop Olivia niemand sien hoe verbouereerd sy is nie. Dit voel asof sy nie ’n enkele naam kan onthou nie!

				“Jy sit op die ereplek,” sê Henry en trek ’n stoel vir Jo aan die kop van die tafel uit. Voor iemand kan sê waar Olivia moet sit, plak sy haar langs hom neer. Die mense moet maar dink wat hulle wil, vanaand klou sy soos klitsgras aan hom. Sy is so dankbaar toe sy die man wat skuins oorkant haar kom sit, herken, dat sy oorentoesiasties groet: “Hallo, Lukas. Sjoe, dis lekker om jóú te sien!”

				Lukas lyk net ’n oomblik onkant gevang. “Sê jy vir my!” antwoord hy verras. “En hoe gaan dit met die sexyste girl in Gauteng?”

				Olivia se glimlag verwelk. “Goed, dankie,” sê sy koel. Sy voel skielik ongemaklik. Lukas is seker aantreklik, maar sy verstaan nie hoekom Lané sê “al die girls soek sy lyf” nie. Sý stel beslis nie belang nie.

				Haar hart ruk toe ’n meisie met lang swart hare agter Lukas se stoel kom staan. Dis dieselfde meisie wat sy in die hospitaal langs Jo se bed betrap het! Asof sy Olivia se oë op haar voel, kyk sy skugter op. “Hallo, Lané.”

				Olivia knik ’n groet en kyk vinnig na Jo. Hy kyk nuuskierig na die meisie, maar toon geen teken dat hy haar herken nie. Sy kyk nie eens in Jo se rigting nie en raak verskonend aan Lukas se skouer. “Waar moet ek sit, Lukas?”

				“Hoe de hel moet ek weet, Sandra?” antwoord Lukas bars oor sy skouer sonder om op te staan. “Vra vir Nicci.”

				Sandra staan nog ’n oomblik onseker agter sy stoel voor sy wegstap, skynbaar om na Nicci te gaan soek.

				Olivia se gedagtes werk teen ’n spoed. Dus is Sandra Lukas se “muisie” waarvan Lané geskryf het. Maar hoekom het Sandra en Jo mekaar nie gegroet nie? Lané het tog gesê dat hulle by die rugbyonthaal aan dieselfde tafel gesit het. Wat steek hulle weg?

				“Wat frons jy so?”

				Sy ruk weg toe Jo oor die fronsplooi tussen haar oë vee. “Hier is te veel mense,” sê sy stug.

				“Pla dit jou?” vra hy verbaas. “Ek het gedink jy is al uitgehonger vir ’n lekker partytjie.”

				Gelukkig kom sit ’n vrou met kort rooi hare langs haar, en sy bly Jo ’n antwoord skuldig. Maar nou het sy ’n nuwe probleem: Sy het geen idee wie die vrou is nie.

				“Hallo, Lané. Hoe gaan dit?”

				“Goed dankie, en met jou?” groet sy gespanne. “Jy lyk pragtig.”

				“Dankie, jy ook. Wanneer het jy jou hare afgesny?”

				“’n Paar weke gelede.”

				“Dit pas jou.”

				“Dankie.”

				Sy sug byna hardop van verligting toe die vrou uiteindelik verby haar leun om Jo te groet.

				“Dalene!” sê hy hartlik. “Maggies, maar dis lekker om julle almal weer te sien. Waar is Manus?”

				Dalene beduie na die verste punt van die tafel waar ’n stewig geboude man met ’n borselkop met Douw staan en gesels.

				“Jy weet mos hoe is Marnus, hy moet eers die rondte van Vader Cloete doen. Hy sal seker netnou kom hallo sê.”

				Olivia is onuitspreeklik dankbaar toe sy die man herken wat ’n stoel langs Dalene uittrek, en groet hom dadelik op sy naam. Teen die tyd dat almal om die tafel plaasgeneem het, draai haar kop soos sy probeer name onthou en paartjies bymekaar pas. Blykbaar sit die paartjies nie langs mekaar nie, en sy wonder wat die mense dink omdat sy haar so ongenooid langs Jo neergeplak het.

				Sy sug innerlik toe Henry op die enigste oop stoel reg oorkant haar kom sit. As die gasheer en Jo se beste vriend is dit seker sy regmatige plek, maar sy sou verkies dat hy aan die verste punt van die tafel sit.

				Almal bly stil toe Douw opstaan, vir stilte vra en ’n toespraak begin maak. Olivia loer onderlangs na die mense om die tafel. Dis duidelik dat Jo geliefd is, want almal kyk met toegeneentheid na hom terwyl Douw vertel hoe dankbaar hulle is oor sy herstel. Toe Douw onder luide applous gaan sit, staan Jo sukkelend op.

				“Dankie, Douw, vir jou mooi woorde. As daar iets is wat my ongeluk my geleer het, is dit dat ons ons seëninge moet tel, daarom wil ek dit vanaand graag doen.” Hy tel sy wynglas op en wys daarmee na Henry en Nicci. “Henry, Nicci, wie kan vir beter vriende as julle vra? Ek wil dankie sê, nie net vir vanaand nie, maar omdat julle nog altyd daar was vir my. Julle gee nuwe betekenis aan die begrip ‘ware vriende’.” Hy kyk op die ry af na die mense om die tafel. “Ek tel elke vriend en vriendin van my wat hier sit as ’n seëning. Ek tel die feit dat ek op my eie bene hier kan staan as niks minder as ’n wonderwerk nie.” Hy sit sy hand op Olivia se skouer en kyk liefdevol na haar toe af. “Maar die hoogste seëning op my telkaart is hierdie wonderlike meisie langs my. Vreemd soos dit dalk kan klink, kan ek vanaand met oortuiging sê my ongeluk was ’n bedekte seën. Lané, ek dink jy sal saamstem dat dit ons net nader aan mekaar gebring het. Laat my toe om vanaand voor almal te sê: Jy is waarlik die lig in my lewe.” Hy knipoog vir Olivia. “Eintlik het ons belowe om hierdie scoop vir ’n sekere joernalis te bêre, maar ek dink vanaand is die perfekte tyd om die goeie nuus met ons vriende te deel: Ek en Lané is verloof.” Hy lig sy glas in haar rigting. “Ek drink op ’n lang en geseënde lewe saam met jou, my liefie.”

				Olivia voel lus om te huil. Wat sal Jo sê as hy moet weet hy het so pas sy siel voor sy vriende ontbloot teenoor ’n valse verloofde? Sy lig haar glas saam met die gaste in erkenning op die heildronk, maar sy mis nie die veelseggende kyke wat tussen ’n hele paar vrouens gewissel word nie. Sy vat ’n groot sluk wyn en sit haar glas met oordrewe presisie bokant haar bord neer. Toe sy opkyk, knipoog Lukas baie fyn vir haar.

				As sy ’n kat was, het haar hare nou gerys en haar rug het kromgetrek. Sy kyk ongemaklik weg.

				Die volgende paar minute word sy en Jo deur gelukwensinge oorval. Toe Lukas oorbuk om haar op die wang te soen, fluister hy intiem in haar oor: “Hoekom antwoord jy nie wanneer ek jou bel nie?” Gelukkig moet hy plek maak vir die volgende persoon wat haar wil gelukwens, en sy bly hom ’n antwoord skuldig.

				Sy is dankbaar toe die voorgereg bedien word en sy haar aandag by die etery kan bepaal. Jo en Henry gesels eenstryk deur en Dalene se aandag word deur die man langs haar in beslag geneem sodat Olivia genadiglik met niemand hoef te gesels nie. Maar dit laat haar met haar eie, verwarde gedagtes.

				Hoekom sou Lukas vir Lané bel? Wat het die twee om met mekaar te bespreek? En as hy haar nie in die hande kry nie, waarom bel hy dan nie net vir Jo nie?

				Toe sy haar mes en vurk neersit, voel sy hoe ’n gekousde voet sensueel in die gaping tussen haar sandaal en voetsool inkruip. Sy verstyf en kyk vinnig na Jo, maar hy is verdiep in sy gesprek met Henry. Met ’n nare voorgevoel draai sy haar kop verder. Die glinstering in Lukas se oë en die vrypostige toon wat skielik hoër teen haar kaal been opklim, laat haar besef dat hy die skuldige is.

				Sy stoot haar stoel met mening terug.

				“En nou, as jy so opvlieg? Is iets fout?” vra Jo verbaas.

				“Ek ... moet badkamer toe gaan,” sê sy gejaagd. Sy stap blindelings die huis in. Twee vroue wat ’n skildery in die televisiekamer staan en bespreek, kyk verbaas na haar.

				“Ek soek ’n badkamer,” sê sy en storm in die gang af sonder om op aanwysings te wag.

				Sy skrik toe sy haarself in die badkamerspieël sien. Haar bors dein op en af en haar oë lyk verwilderd. Geen wonder die twee in die sitkamer het haar so aangestaar nie!

				Dis met die grootste inspanning dat sy haarself tot bedaring dwing. As sy so aangaan, ontmasker sy haarself vanaand eiehandig voor al hierdie mense.

				Gespanne gaan sit sy op die bad se rand. Lukas Fourie het onbeskaamd by haar aangelê, en hy het verwag dat sy sou saamspeel.

				Sy wil dit nie glo nie. Lané sou tog nie met iemand soos Lukas flankeer terwyl Jo in haar lewe is nie? Of sou sy? Sy hoor al haar suster se stem: “Chill tog, Olivia! Dis net ’n speletjie ...”

				Maar is dit?

				Dis beslis nie haar verbeelding dat die meeste vroue net oppervlakkig vriendelik is met haar nie. Miskien is hulle jaloers op Lané, dink sy hoopvol, maar sy weet dis nie waar nie. Lané is mooi, maar daar is vanaand ’n hele paar vroue wat net so mooi en selfs mooier is as sy. Daar kan net een verklaring vir hul antagonisme wees: Hulle voel bedreig deur haar. Omdat sy by hulle mans aan-lê?

				Dis nooit anders nie.

				Skielik begryp sy Vera en Henry se openlike afkeer, en Amalia se skimpe. Maar as dit waar is, hoekom pla dit Jo nie? Sy is doodseker hy sal nooit sulke gedrag van sy verloofde duld nie. Tensy hy nie daarvan weet nie. Of anders het hy daarvan vergeet.

				Sy word yskoud. Alles is skielik vir haar glashelder. Jo het natuurlik op Lané en Lukas se sogenaamde “gesprek” voor die badkamer afgekom en kop verloor. Wat anders dryf ’n beskaafde, redelike man om ’n spanmaat met die vuiste toe te takel? En tipies van Lané hardloop sy weg van die gemors wat sy veroorsaak het, en vertel sy vir niemand van die verlowing nie. Sy wou natuurlik eers wag om te sien of Jo sy bewussyn – en sy geheue – herwin.

				Olivia voel naar. Sy kan maar net hoop en bid dat niks vanaand gebeur wat Jo se herinneringe prikkel nie.

				Toe tref ’n ander, ontstellender gedagte haar: Jo Roos is die laaste een om klippe te gooi. Hoekom anders sou hy en Sandra maak asof hulle mekaar nie ken nie? Daar is by haar geen twyfel dat sy die meisie op die ongelukstoneel was nie.

				Eers toe sy voetstappe en gedempte stemme in die gang hoor, besef sy dat dit onbeskof is om die badkamer so lank te beset. Sy skeur haastig ’n stukkie toiletpapier af en druk haar natgeswete gesig daarmee droog.

				Twee vroue staan in die gang en wag, en sy glimlag verskonend vir hulle. Halfpad op pad uit begin haar selfoon in haar handsak lui. Sy grawe dit uit en kry byna ’n hartstilstand toe sy die naam op die skermpie sien. Dis Lané.

				Sy bly verbouereerd met die foon staan. Moet sy dooddruk, of antwoord? Toe besef sy dat Lané nie sonder ’n goeie rede sal bel nie. Sy sal ’n stil plekkie moet vind om die oproep te beantwoord, en gou ook. Sy loop blindelings by ’n oop deur in. Dis blykbaar die hoofslaapkamer, besef sy ongemaklik toe sy die deur agter haar toedruk en die koningsgrootte bed met sy weelderige linne sien, maar dit kan nou nie anders nie.

				“Sjoe, maar dis goed om weer jou stem te hoor!” groet Lané uitbundig toe sy antwoord. “Jy het geen idee hoeveel ek na jou verlang nie!”

				“Ek ook,” kry Olivia dit met die grootste inspanning uit.

				“Luister, sus, ek moet vinnig praat. Ek bel net om te sê ons vlugplanne het verander. Ons kom nou twee dae vroeër terug. Sal jy my Donderdag op die lughawe kan kom haal? Ek sal die vlugnommer en die tyd vir jou e-mail.”

				“Natuurlik sal ek daar wees,” sê Olivia doods.

				“Wat klink jy so snaaks? En wat raas dit so; waar is jy?”

				“Ons is by Henry en Nicci se huis. Hulle het ’n verrassingspartytjie vir Jo gereël.”

				“Oe, lekker,” sê Lané sarkasties.

				Dis op die punt van Olivia se tong om vir haar te sê dat hulle eintlik aangename mense is, maar sy bedink haar.

				“Dan sien ek jou Donderdag,” sê sy net. “Voorspoedige vlug.”

				Toe Olivia die deur oopmaak, staan Sandra in die gang met ’n geligte hand, asof sy wou klop en haar bedink het. Sy skrik haar yskoud. Hoeveel het die meisie gehoor?

				“Jammer, ek wou jou nie pla nie,” sê Sandra. “Ek ... Jy wonder seker oor my?”

				“Eintlik, ja,” erken Olivia reguit, skielik keelvol vir al die onbeantwoorde vrae.

				Sandra vou haar arms gespanne oor haar bolyf. “Kan ons iewers gesels waar dit privaat is?”

				Saam stap hulle in die gang af tot hulle ’n buitedeur kry wat op ’n stoep agter die huis uitloop. Olivia gaan sit op ’n bankie en kyk afwagtend na Sandra.

				“Dankie dat jy niks gesê het nie,” begin sy huiwerig.

				“Waaroor?” troef Olivia koel. “Dat jy vir Jo in die hospitaal gaan kuier het?”

				Sandra knik senuweeagtig. “Lukas sal woedend wees as hy moet uitvind.”

				“Hoekom?”

				“Want Lukas is verskriklik jaloers. Hy sal nooit glo dit was ’n onskuldige besoek nie.”

				“En was dit?” daag Olivia haar uit.

				“Natuurlik!” sê Sandra ontsteld. “Ek ken Jo skaars. Ons het die aand toe hy die ongeluk gemaak het, vir die eerste keer ontmoet. Ek het net hospitaal toe gegaan omdat ek gehoop het om met hom te praat. Natuurlik het ek geweet hy is in ’n koma, maar ek wou nogtans vir hom vra om nie vir Lukas te sê dat ek saam met hom in die kar was nie. Hulle sê mos mense in ’n koma kan alles hoor. As Lukas moes weet ons was saam, sal hy sy eie, verkeerde afleidings maak. Hy glo ek is met ’n taxi huis toe.”

				“Terwyl jy eintlik saam met Jo was,” sê Olivia beskuldigend. “Op pad waarnatoe? Na sy woonstel?”

				Sandra staar geskok na haar. “Natuurlik nie. Jo sou my by my huis gaan aflaai. Ná die fight was Lukas onmoontlik. Hy het aanhou skoorsoek tot ek naderhand in trane was en sommer die pad gevat het. Dit was natuurlik ’n mal ding om te doen, so laat in die nag. Ek sidder om te dink wat kon gebeur het as Jo my nie by die hek gesien en opgelaai het nie.”

				“O, dáár is julle,” sê ’n stem skielik agter hulle. “Die hoofgereg is al op die tafel, hoor.” Nicci staan in die deur en haar oë is vol vraagtekens.

				“Ekskuus, dit was onbedagsaam van ons om so lank weg te bly.” Olivia staan haastig op. “Kom, Sandra.”

				Hulle stap in stilte agter Nicci aan. Olivia wens sy kon omdraai en wegsluip. Selfs die wete dat Sandra heeltemal onskuldig in Jo se motor was, bring niks meer as ’n bietjie verligting in haar gemoed nie. Jo se reputasie is dalk leliewit, maar skynbaar is haar suster s’n nie. Noudat sy dit weet, sien sy nie kans vir die mense daar buite nie.

				“Waar was jy so lank?” vra Jo toe sy langs hom gaan sit. Sy wonder of dit haar verbeelding is dat hy omgekrap lyk.

				“Ek en Sandra het gesels,” antwoord sy kortaf.

				Die res van die maaltyd is Jo ongewoon stil en sy is dankbaar toe hy ná die nagereg bedien is, sê hy is moeg en wil huis toe gaan.

				Daar heers ’n ongemaklike stilte in die motor terwyl Olivia huis toe bestuur.

				“Waaroor het jy en Sandra alles gesels?” vra Jo skielik uit die donker.

				“Ag, nie veel nie. Sommer vroumensgoed ...”

				Hy vra nie verder uit nie. By die woonstel stap hy stilswyend met sy arm om haar skouers tot by sy kamer en lig net haar ken vir ’n vlugtige nagsoen.

				Olivia lê in die bad tot die water yskoud is. Vrees vreet aan haar. Sy is seker Jo het iets agtergekom. Dank die Vader Lané kom nou twee dae vroeër terug! Sy is op die punt om ineen te stort.

				

			

		

	
		
			
				Veertien

				VEERTIEN

				Olivia bestuur meganies na die lughawe. Die afgelope paar dae was loutere hel. Sy was so gespanne soos ’n vioolsnaar. Sy moes van voor af haar woorde tel, elke opmerking deeglik oorweeg voor sy dit uitspreek. Jo was onrusbarend stiller, en meer as een keer het sy sy peinsende blik op haar betrap. En die hele tyd was sy daarvan bewus dat hulle tyd saam aan die uitloop is.

				Sy kyk in die truspieëltjie toe ’n motor haar verbysteek en skrik toe sy haarself sien. Haar oë is onnatuurlik groen en die pupille is vergroot, soos iemand in ’n skoktoestand. Sy sal haar moet regruk voor Lané van die vliegtuig afklim. Lané sal onmiddellik besef iets is nie pluis nie.

				Lané.

				Die gedagte aan haar tweelingsuster laat haar maag van voor af op ’n knop trek. Sy het haar verskriklik gemis, maar op die oomblik voer woede die botoon. Lané het haar koelbloedig mislei en misbruik, en hierdie keer sal sy sorg dat haar suster nie skotvry daarvan afkom nie. Omdat sy self te veel verloor het.

				By die lughawe parkeer sy haar motor en gaan sit in ’n koffiekroeg. Sy bestel ’n espresso en ’n quiche. Ten minste het sy nou ’n halwe leuen vertel, dink sy sinies. Sy het vir Jo gesê sy gaan ’n vriendin se verjaardag saam met haar in ’n koffiekroeg vier.

				Sy breek ’n stukkie kors af en sit dit in haar mond sonder om iets te proe. Al waaraan sy kan dink, is Jo. Dat dit vanoggend die laaste keer was dat sy sy wonderlike lyf onder haar hande gevoel het toe sy hom met sy oefeninge gehelp het. Dat dit die laaste totsienssoen was, die laaste keer dat hulle oorkant mekaar sit en koffie drink het terwyl die voëls in die bome raas. Die laaste gesprek. En hy weet dit nie eens nie.

				Sy vat ’n sluk van die bitter, sterk koffie. Sal hy die verskil tussen haar en Lané agterkom? Haar mond trek wrang. Natuurlik sal hy. Hulle was gek om te dink hulle kon daarmee wegkom. Dis bloot ’n kwessie van tyd voor Jo van hulle bedrog uitvind. En dan sal hy haar haat.

				Sy wens sy kon net ophou asemhaal en sterf.

				Die aankondiging oor die luidsprekers dat Lané se vliegtuig geland het, ruk haar tot die hede terug. Sy skuif ’n geldnoot onder die bordjie in en staan op.

				Daar staan ’n skaretjie by uitgang nommer twee waar Lané moet uitkom. Olivia vind agterlangs ’n staanplekkie. Sy moet twee keer kyk voor sy besef die meisie met die lang bruin hare en die geruite baret wat op haar afstorm, is Lané.

				’n Golf verwarrende emosies spoel deur haar terwyl hulle mekaar byna krampagtig omhels. Sy onderdruk die gevoelens. Dis nie nou die tyd of plek daarvoor nie.

				“Waar is Heinrich?” vra Olivia toe hulle mekaar uiteindelik los.

				“Hy kry ons bagasie,” sê Lané. “Hoe hou jy van my vermomming?”

				“Baie slim,” sê Olivia wrang. “Ek het nooit eens daaraan gedink nie.”

				Lané lag guitig. “Natuurlik sou jy nie. Maar gelukkig vir jou het jou sussie ’n twisted mind. Kom, ons gaan soek ’n eetplek. Ek is dood van die dors.”

				“Nou toe, vertel. Hoe het dit gevoel om ’n internasionale ster te wees?” dwing Olivia haarself om te vra toe hulle ’n ruk later oorkant mekaar sit. Eintlik stel sy nie in die minste belang nie. Wat sy regtig wil weet, is of Lané vir Jo met Lukas verkul het. Maar sy hou haar in. Oor ’n paar uur moet Lané in Jo se woonstel instap en haar eie rol oorneem. Sy sal dit nie kan doen as sy haar nou konfronteer nie. Maar iewers in die nabye toekoms sal die tyd van afrekening wel aanbreek.

				Lané babbel eenstryk deur tot Heinrich met die bagasietrollie by hulle aansluit. Anders as haar borrelende suster lyk hy befoeterd. Hy wys die aanbod om iets te drink van die hand en ruk sy tasse van die bagasietrollie af.

				“Ek het vir my ’n taxi bestel,” sê hy stug en stap weg sonder om te groet.

				“Wat gaan met hom aan?” vra Olivia verbaas.

				“Hormone,” sê Lané sarkasties. “Vergeet van hom. Vertel my nou eers hoe gaan dit met Jo.”

				Dis die vraag waarop Olivia die hele tyd in vrees sit en wag het. So emosieloos as moontlik lewer sy verslag oor sy vordering.

				“Oe, ek kan nie wag om weer daai hemelse lyf teen myne te voel nie!”

				Olivia krimp ineen. “Hemels is sy lyf darem nog nie, maar hy is goed op pad.” Sy kyk op haar horlosie en staan op. “Ons sal moet ry, anders is jy laat vir jou haarafspraak.”

				“O, dis nie nodig nie. Ek gaan nie meer my hare afsny nie, ek sal net sê dis extensions.”

				Olivia staar haar ongelowig aan. “Is daar niks wat jy nie kan fix nie, Lané?”

				“Wat bedoel jy?” vra sy met ’n verbaasde laggie.

				Olivia skud haar kop. “Niks nie. Vergeet dit. Maar as ek jy is, sal ek in elk geval my hare afsny. Jo verkies jou hare kort.”

				Lané lyk uit die veld geslaan. “Het hy so gesê?”

				Olivia knik en begin die bagasietrollie wegstoot.

				“Wel, wie’t dit nou kon dink?” Lané haal haar skouers ontevrede op en val langs haar suster in. “Nou ja, dan het ek seker nie ’n keuse nie.” Sy bekyk Olivia op en af.

				“Het Jo jou vanoggend gesien?”

				“Natuurlik. Ons deel ’n woonstel, jy weet.” Haar stem is skerper as wat sy bedoel het en sy voeg haastig ’n bedeesder “Hoekom?” by.

				“Vir wat trek jy so ’n Little House on the Prairie-rokkie aan?” vra Lané vies. “Nou sal ek met dié ding by Jo moet opdaag.”

				Dit verg al Olivia se selfbeheersing om nie smalend vir Lané te sê dat Jo dikwels gesê het hy hou van haar vrouliker styl nie.

				“Jammer, ek het nie daaraan gedink nie,” sê sy kortaf. “Jy sal maar geleidelik moet terugkeer na jou eie smaak. Ek het ’n klomp van my klere in die woonstel gelos.”

				Lané lag selfversekerd. “Ag, dit maak nie regtig saak nie. Ek is buitendien nie van plan om my klere te lank aan te hou nie. Jo Roos gaan die verrassing van sy lewe kry. Ek gaan hom baa-haie mooi hallo sê. Ons sal sien hoe lank sy sogenaamde purity promise vandag staande bly.”

				Olivia vererg haar verskriklik. “’n Mens sou sweer dis ’n uitdaging.” Hierdie keer is haar stem so skerp soos ’n Shogun-meslem.

				Lané lag onbekommerd. “Dit is!” Sy kyk speurend na Olivia. “Hoe lyk dit my jy het intussen ’n Jo Roos-fan geword?” vra sy spottend.

				“Ek sukkel maar net om met myself saam te leef,” sê Olivia stroef. “Jy weet hoe haat ek ’n gekonkel.”

				Lané haak by haar in. “Toemaar, dis nou verby. En gelukkig vir ons het alles goed afgeloop. Presies soos ek voorspel het.”

				Drie uur later trek ’n opgewonde Lané, geklee in Olivia se blommetjiesrok en met ’n splinternuwe kort kapsel die woonsteldeur agter haar toe. Olivia bly in ’n bondeltjie op die bank sit. Sy weet die bottel bruin haarkleursel wat Lané saamgebring het, wag vir haar in die badkamer, maar sy het nie die krag om op te staan nie. Al waaraan sy kan dink, is haar kaal ringvinger en die herontmoeting tussen Jo en Lané wat oor ’n paar minute gaan plaasvind.

				Sy knyp haar oë toe en val met ’n kreun om.

				Eers toe haar selfoon ure later lui, kom sy traag in beweging. Sy ruk haar met mening reg toe sy Marelize se naam op die skermpie sien.

				“Haai, vreemdeling!” groet Marelize vrolik. “Is jy nog op die plaas?”

				“Nee, ek is by my woonstel. En jy?”

				“Ek het vanoggend teruggekom. Dank die Vader my gips is af, ek kan nou weer kom en gaan soos ek wil. Wat klink jy so snaaks? Is iets fout?”

				Olivia forseer ’n laggie uit. “Ek’s net deur die slaap.”

				“Hoe lyk dit met ’n koffietjie om jou wakker te skud?” vra Marelize.

				“Liewer môre,” keer Olivia. “Ek ... wil eers uitpak.”

				Die lewe gaan aan, dink sy toe sy die foon dooddruk en met lood in haar ledemate opstaan. So ver as wat sy loop, sit sy ligte aan. Sy krap lusteloos in die kombuiskaste en eet uiteindelik vier kraakbeskuitjies vir aandete.

				In die badkamer wend sy die haarkleursel met ’n swaar hart aan. Sy kyk nie eens na die eindresultaat in die spieël toe sy haar hare afgespoel het nie, en klim met ’n nat kop in die bed. Toe sy die bedlampie afsit, wonder sy of Jo al sy belofte verbreek het. Sy knyp haar oë styf toe. Miskien lê Lané nou in Jo se arms in sy bed.

				

			

		

	
		
			
				Vyftien

				VYFTIEN

				As Olivia gedink het die afgelope paar weke op Eagle’s Nest was moeilik, vind sy uit dat dinge erger kan raak. Dis ’n veel groter marteling om nou deur die dae te kom. Sy put geen vreugde meer uit die gretige graadeengesiggies voor haar nie. Pouses bly sy in haar klas en vermy haar kollegas, veral Jacques. Sy hou op met draf en lê saans onsiende na die televisieskerm en staar. En wanneer Lané skitteroog by die woonstel opdaag om iets te kom haal, speel sy toneel soos ’n gesoute aktrise.

				Toe Lané daarop aandring om Olivia aan Jo voor te stel met haar nuwe haarkleur, oortuig sy haar om liewer nog ’n rukkie te wag. Skielik kry haarself ook nie sover om haar suster te konfronteer nie. Sy lyk dolgelukkig, en dit klink asof Jo ook is. Hoekom sou sy slapende honde om haar eie, selfsugtige redes wakker maak? As Lané ’n ligte flirtasie met Lukas Fourie gehad het, is dit nou verby. Dis tyd dat sy ook vorentoe begin kyk.

				Maar ’n week nadat Lané terug is, begin sy kla oor die vervelige roetine van Jo se oefeninge. Hy is altyd moeg; hulle het geen sosiale lewe nie. En sy gesin val tydig en ontydig by die woonstel in. Sy het ’n onderonsie met Vera gehad en Amalia is vies omdat sy nie meer saam met haar wil draf nie. En wat de hel het sy met Jo aangevang dat hy skielik nie meer verleibaar is nie? Hy is so koud soos ’n vis!

				Marelize nooi haar ’n paar keer om saam met haar uit te gaan, maar toe sy bly weier, laat sy haar in vrede. Olivia is dankbaar. Al wat sy begeer, is om alleen te wees. Alleen met haar skuldgevoelens en verlangens. En haar verfoeilike jaloesie op haar suster.

				Twee weke ná Lané se terugkeer lê Olivia weer nikssiende voor die televisie toe sy die sleutel in die voordeur hoor draai. Sy sit dadelik regop en plak ’n vriendelike gesig op. Dit sal net Lané wees wat weer iets kom haal het.

				“En nou?” vra sy verbaas toe sy die drasak oor Lané se skouer sien.

				“Ek slaap vanaand hier,” sê Lané opgeruk. “Van die Roose – en van Jo – het ek vir eers genoeg gehad, dankie!”

				Olivia verag haarself vir die vreugdegolf wat deur haar spoel. “Ek gaan maak vir ons koffie.”

				“Maak dit wyn!” skree Lané oor haar skouer terwyl sy kamer toe stap.

				Olivia haal ’n boksie wyn uit die yskas. Toe sy omdraai, laat sy dit byna val, want Heinrich staan agter haar.

				“Jammer ek het jou laat skrik, maar die voordeur was oop. Jy moet my help,” sê hy met koorsige oë. “Asseblief, Olivia, jy moet met Lané praat.”

				“Waaroor?” vra Olivia verstom. “Gaan maak die deur toe, Heinrich, en dan kom sit jy. Ek skink solank vir jou ’n glas wyn. Dit lyk asof jy dit nodig het.”

				Toe hy terugkom, ignoreer hy die glas wat sy oor die toonbank na hom toe skuif. Hy stap om die toonbank en kry haar aan die skouers beet.

				“Asseblief, Olivia. Jy is die enigste een na wie Lané sal luister. Jy móét haar net oortuig om ons nog ’n kans te gee!”

				Voor Olivia iets kan sê, stap Lané die kombuis binne.

				Sy steek vas en kyk agterdogtig na Heinrich. “Wat maak jy hier?”

				Hy los Olivia se skouers en steek sy hande pleitend na haar uit. “Lané, asseblief. Jy lieg vir jouself as jy sê jy voel niks vir my nie. Daardie aand in die bistro ...”

				“Ek het jou gesê dit was ’n fout,” val Lané hom bruusk in die rede terwyl sy vinnig na haar suster kyk.

				“Wag ’n bietjie,” tree Olivia wantrouig tussenbeide. “Waarvan praat jy, Heinrich?”

				“Ons het kop verloor, oukei?” sê Lané uitdagend. “Ons het ’n lekker dag saam gehad en die atmosfeer was romanties en ... ons het ons laat meesleur. Het dit nog nooit met jou gebeur nie, Olivia?”

				Olivia is so kwaad dat sy vir ’n oomblik nie kan praat nie.

				“Meesleur?” vra sy ysig. “Wat beteken dit?”

				“Ons het saamgeslaap,” sê Heinrich. Hy draai na Lané. “Ons moes nooit uitgemaak het nie, Lané. Ek en jy is vir mekaar bedoel.”

				“Loop,” sê Olivia afgemete. “Al twee van julle.” Sy draai na Lané. “Gaan vind uit wie en wat jy wil hê. Dis óf dit, óf ek gaan vertel alles vir Jo.”

				Toe die deur agter hulle toeklik, gaan sit sy met lam bene. Haar hand ruk toe sy die wynglas optel. Sy het nie gedink die gemors kan groter raak nie, maar sy was verkeerd. Toe iemand aan die deur klop, plak sy die glas neer en storm aggressief voordeur toe. As dit Lané is ... As sy dit darem sou waag om terug te kom ... Vanaand is die aand dat sy haar eie suster kaalhande verwurg!

				“Het ek nie gesê ...” Sy bly verbouereerd stil. ’n Oomblik draai die wêreld om haar, want voor haar staan Jo.

				“Naand, Ólivia. Pragtige nuwe haarkleur.”

				Sy kan hom net stom aanstaar. Hy weet, skok dit deur haar. Hulle is uitgevang.

				Hy druk by haar verby. “Waar is Lané? Ek moet sê, ek sien nogal daarna uit om die sirkus saam te sien.”

				“Dis nie hoe jy dink nie,” sê Olivia floutjies.

				Hy grynslag. “Natuurlik nie. Niks was soos ek gedink het dit is nie.” Met een lang tree staan hy skielik amper bo-op haar. “Ek vra weer, waar is Lané?”

				Olivia lek oor haar droë lippe. “Sy’s nie hier nie, Jo. Ek belowe jou.”

				Hy druk haar uit die pad en storm in die gang af. Sekondes later is hy terug.

				“Het jy wragtig gedink ek gaan niks agterkom nie, hè? Hoe stupid dink jy is ek?”

				Sy bly verskrik staan. Dis die eerste keer dat Jo op haar skree, en dis ’n skrikwekkende ervaring. Sonder om te dink vlieg sy om, maar hy haal haar in die kort gang in en forseer haar teen die muur vas.

				Sy kyk paniekerig in sy gesig op. Hy lyk kwaad genoeg om haar fisiek leed aan te doen. Toe sien sy hoe sy oë begin verdonker. Verskrik ruk sy haar kop heen en weer teen die muur.

				“Jo, asseblief, Jo! Nee ...”

				Hy steur hom nie aan haar besware nie. Sy groot lyf pen haar moeiteloos vas. Sonder om sy hande van haar boarms af te haal, begin hy haar nek met soentjies liefkoos. Dit voel vir Olivia of sy gaan doodgaan van genot. Die sensasie van sy lippe stuur rillings deur haar lyf, en haar tepels word twee staalpuntjies teen sy borskas. Begeerte begin warm, afwagtend in haar onderlyf klop. Sy kreun en draai haar kop desperaat verder weg na die muur, maar hy gebruik die geleentheid om sy lippe berekend sadisties oor haar sleutelbeen te laat wei. Toe sy mond die intieme holte tussen haar borste bereik, is dit te veel vir haar en sy ruk haar kop met ’n snak terug.

				Onmiddellik is sy mond oor hare, dwing hy haar lippe oop en dring sy tong haar mond brutaal binne. Sy kreun en slaan haar naels in sy skouers. Sy soen hom totaal inhibisieloos en met al die desperate verlange van die afgelope weke terug. Toe hy haar bloes begin oopknoop, keer sy hom nie. En toe hy haar bra se knippie losmaak, is dit sy wat die bandjies gewillig oor haar skouers afskuif.

				Sy warm hande wat oor haar borste vou, maak dat sy nie meer dink nie, net doen. Haar hande gly oor sy harde maag, vind die knoop van sy broek, sukkel dit met bewende vingers los.

				Sy voel hom teen haar verstil voor sy hande afgly en hare vasgryp. Met sy oë in hare maak hy sy knoop tydsaam vas, toe sê hy skor: “Nee. Jy is dit nie werd nie.”

				Deur ’n waas sien sy hom met wankelrige treë voordeur toe stap. Sy syg rukkerig teen die muur af tot op die vloer. Toe kom die trane. En die selfveragting.

				Sy verdien dit, sy weet. Maar die gedagte dat Jo haar verag, is so verskriklik dat sy nie die krag het om op te staan nie.

				Lank nadat die deur in die kosyn toegedawer het, kruip sy hande-viervoet na haar kamer, waar sy in ’n bondeltjie op die bed opkrul.

				Die kamer is nog donker toe sy die volgende oggend wakker word. Dis Woensdag, besef sy, ’n doodnormale skooldag. Maar niks, niks, is meer normaal nie. Sy bly roerloos lê. Toe neem sy ’n besluit.

				Sy staan op en haal ’n tas bo uit die kas. Sy pak genoeg klere vir ’n week in. Teen die tyd dat sy op die hoofweg klim, is dit al laat genoeg om die hoof se kantoor te bel en vir spesiale verlof te vra.

				Kort voor teetyd hou sy op die plaas stil. Sy sien haar ma met ’n bakhand oor haar oë by die veiligheidshek voor die kombuisdeur verskyn voor sy haastig oopsluit en uitkom.

				“En nou ... Olivia? Wat maak jy hier? En wat het jy met jou hare aangevang?”

				So maklik ken sy hulle uitmekaar, dink Olivia terwyl sy haar ma vasgryp. Hoekom kon Jo dit nie doen nie? Hoekom kon hy haar nie binne die eerste paar dae uitvang sodat sy al hierdie pyn gespaar kon word nie?

				“Ek moet Mams iets vertel,” sê sy gesmoord teen haar nek. “Iets verskrikliks.” Sy voel haar ma verstyf. “Lané is veilig, Mams. Maar ek het iets onvergeefliks gedoen. Ek kan nie meer met myself saamleef nie.”

				Haar ma stoot haar sagkens weg en sit haar arm om Olivia se lyf.

				“Kom in, my kind. Ek sit vir ons die ketel aan.”

				

			

		

	
		
			
				Sestien

				SESTIEN

				Olivia sit op die rand van ’n stapel lusernbale in die skuur, kop agteroor, terwyl sy haar bene lui heen en weer swaai. Sy baai haar in die Sondagoggend-saligheid wat oor die plaas lê. Dis skoolvakansie, en drie maande het verloop sedert die dag toe sy Lané op die lughawe gaan haal het. Veertien ellelange weke waarin sy soms op die rand van waansin gedraai het van selfverwyt. En van verlange na Jo. Want al het sy uiteindelik vrede met haarself gemaak, wil haar hart maar nie tot ruste kom nie. Jo Roos, so vermoed sy, sal haar hart vir altyd met sy breë skouers vol staan.

				’n Winter het gekom en gegaan. ’n Koue seisoen wat sy meesal alleen in die woonstel deurgebring het. Want Lané se wispelturige hart het uiteindelik die keuse gemaak: Sy wil vir Heinrich hê.

				En nou het hulle kom ouers vra. Hulle sal betyds vir middagete hier wees, het haar ma gesê. Haar suster het deesdae bitter min vrye tyd vir kattekwaad. Soos Riana Langenhoven voorspel het, het sy ’n rol in ’n sepie losgeslaan waaraan sy ses dae per week werk. Maar sy kla nie. Dit lyk asof sy uiteindelik vastigheid gevind het.

				Olivia sien daarna uit om Lané weer te sien. Dit het lank gevat, maar uiteindelik kon sy haar suster vergewe en is hul verhouding herstel. Toe Olivia ná die week op die plaas terugkeer, het Lané uit haar eie gevra dat hulle dinge moet uitpraat. Sy het erken dat sy en Lukas ’n flirtasie aan die gang gehad het, sommer vir die pret. Die aand toe Jo haar gevra het om verloof te raak, het sy vir Lukas gesê dat hulle mekaar nie weer kan sien nie. Geen haan sou daarna gekraai het as hulle “afskeidsoentjie” nie handuit geruk het nie, en as Jo nie na Lané gaan soek het nie.

				“Hoe kon jy dit doen, Lané?” het Olivia verstom gevra. “Hoe kon jy ’n man soos Jo verkul? En dit met ’n jakkals soos Lukas?”

				“Ek weet, ek klink ... goedkoop,” het Lané ongemaklik gesê. “Maar tot Jo die ring uitgepluk het, het ek nie besef hy is so ernstig nie.”

				“Hoekom op aarde het jy dan ja gesê?” het Olivia gefrustreerd uitgeroep.

				“Op daardie oomblik was dit ’n baie aanloklike aanbod. Buitendien, Olivia, watter vrou by haar volle verstand sê nee dankie vir ’n huweliksaanbod van Jo Roos?”

				“’n Mens trou vir liefde, Lané,” het Olivia amper geskree. “Nie omdat die man wat jou vra beroemd is nie. Of ryk, of aantreklik nie, verdomp!”

				“Ek weet.” Lané het berouvol na haar ringlose hande gestaar. Amper het Olivia vermurwe, maar daar was nog te veel wat sy van haar gemoed moes afkry.

				“En pleks dat jy jou sterre dank vir die maklike uitkoms, sleep jy my by jou bedrog in. In plaas van om net weg te bly by die hospitaal, dring jy daarop aan dat ek vir jou moet instaan. Hoekom, Lané? As Jo dan so min vir jou beteken het, hoekom het jy dit aan my gedoen?”

				“Kom ek spel dit vir jou uit,” het sy onsimpatiek voortgestoom toe Lané net haar bewende lippe stom opmekaar druk. “Want jy was doodbang jou kans op goedkoop roem glip deur jou vingers. Dink net, die sprokiestroue, jou eerste swangerskap, die babakamer ... die hele land sou daarvan in Huisgenoot kon lees. As Jo Roos se vrou sou jy veel meer kollig hê as wat jy kon opgebruik. Om nie van die Roos-skatte te praat nie! Dit het nooit vir jou om Jo as mens gegaan nie, het dit?”

				Lané het haar kop in haar hande laat sak en hartstogtelik begin snik. “Jy laat my so harteloos klink!”

				Olivia het opgestaan. “Wel, is jy nie?” Sy het haar handsak gevat en net gery. Vir die eerste keer in haar lewe kon sy dit nie verduur om haar suster naby haar te hê nie.

				Mettertyd het Olivia haar vergewe. Dit was die maklike deel. Haar selfvergifnis het heelwat moeiliker gekom. Maar nou is sy gereed om die lewe weer in die oë te kyk. Al is dit met ’n stukkende hart.

				Sy sug. Sy sal moet huis toe stap, sy het al ’n hele rukkie gelede ’n voertuig op die werf hoor stilhou.

				Sy draai op haar sitvlak om om op te staan en val byna van die stapel bale af, want agter haar staan Jo Roos.

				“Jo!” Sy adem sy naam verskrik. “Waar ... Wat maak jy hier?”

				Hy glimlag skeef. “Ek het saam met Lané en Heinrich gekom. Jou ma het gesê jy is in die skuur.” Hy kyk haar waarderend op en af. “Ek is bly om te sien jy is weer ’n blondine.”

				Sy bloos en vat selfbewus aan haar hare, maar sê niks.

				Hy steek sy hand na haar toe uit. “Kan ons dalk gesels?”

				Haar bene gee onder haar pad en sy gaan sit plat op die bale. “Waaroor?”

				Hy kom sit kruisbeen oorkant haar, net ’n hand se uitreik ver. Haar oë verslind hom: die skouers wat weer so breed is soos die eerste keer toe sy hom onder die rugbypale gesien het, sy mooi mond met die effense baardstoppels daarom heen. En sy bruin oë wat weer sag en helder na haar kyk, besef sy verbaas.

				Hy vat haar willose hand in syne. “Ek het kom sê ek is jammer.”

				“Jý is jammer,” kry sy dit verstom uit. “Waaroor?”

				“Daardie aand in julle woonstel het ek jou tot in die afgrond verneder. Ek het myself oor en oor daarvoor verwyt.”

				’n Gloed stoot oor Olivia se gesig en sy kyk af op hulle hande. “Ek het dit verdien,” sê sy binnensmonds.

				Sy hand vou om haar ken en hy lig haar gesig sag op.

				“Nee, jy het nie. Ná alles wat jy vir my gedoen het, was dit die laaste ding wat jy verdien het.”

				“Ek het jou belieg en bedrieg,” sê sy berouvol.

				Sy duim vee liefkosend oor haar wang. “Jy wou bloot help.”

				Toe sy net onbegrypend na hom kyk, vervolg hy: “’n Week nadat Lané by my uitgetrek het, het sy gebel en gevra om ons almal te spreek.” Hy grinnik. “Ek moet sê sy het meer guts as waarvoor ek haar krediet gegee het. Sy het alles erken – hoe sy jou geboelie het om vir haar in te staan, sonder om jou die ware feite te vertel. Ek kan verstaan hoekom jy dit gedoen het, Olivia. Min mense kan vir Lané nee sê.”

				Sy draai haar kop weg. “Dit maak dit steeds nie reg nie.”

				“Nee,” stem hy saam. “Maar ons maak almal foute. Ten minste het jy joune vir die regte redes begaan.”

				Olivia kyk op. “Wel, dankie. Ek is bly jy is nie meer vir my kwaad nie.”

				’n Glimlag kruip stadig om sy mondhoeke. “Dink jy nou regtig ek het al die pad gekom net om te sê ek is jammer?”

				Haar mond word kurkdroog. “Hoekom is jy dan hier?”

				“Ek het vir jou kom sê ek het jou lief, Olivia.”

				Haar hart ruk, maar sy probeer nugter bly. “Jy het op Lané verlief geraak, Jo. Ek is nie sy nie.”

				“Dank die Vader!” sê hy met gevoel. “En jy is reg, ek was verlief op Lané. Sy is soos sjampanje – borrelend en opwindend, en sy het heeltemal na my kop toe gegaan. In so ’n mate dat ek nie haar foute kon raaksien nie. Maar jy, Olivia, is soos beleë wyn. Toe ek jou eers leer ken, het ek besef: Hierdie vrou is my ander helfte. Dis die vrou vir wie ek ’n onthoudingsbelofte afgelê het.”

				“Wil jy vir my sê ... Het jy die hele tyd geweet ek is nie Lané nie?” vra Olivia geskok.

				Hy skud sy kop. “Natuurlik nie. Ek het dit nie eens vir een oomblik oorweeg nie. Maar glo my, ek was goed verward. My verloofde was glad nie meer die meisie wat ek geken het nie. Soms het die waarskuwingsligte helder geflikker, maar ek was so deurmekaar, ek kon nie mooi onthou hoe dinge was nie. Maar die oomblik toe die regte Lané by my woonstel instap, het ek geweet daar is ’n baie groot slang in die gras.” Hy vat haar hande dringend vas. “Ek het jóú lief, Olivia. Kom saam met my terug, asseblief. Ek wil nooit weer sonder jou wees nie.”

				Alles in haar wil instem, maar sy weet dis nie so eenvoudig nie. “Dit kan nie werk nie, Jo,” sê sy hees. “Hoe kyk ek jou ouers weer in die oë? Hulle sal my nooit vergewe nie.”

				“Hulle het klaar. Hulle wag jou met ope arms in.” Hy grinnik. “Eintlik is dit vir my ma ’n verligting. Sy kon om die dood nie verstaan hoekom sy skielik van jou hou nie.”

				“En wat van jou vriende?” hou sy onseker vol. “Nicci en Henry ... Hulle haat my seker?”

				“Eintlik spot hulle my lekker omdat ek my so laat vang het,” sê hy verleë. “En hulle wil jou baie graag beter leer ken.”

				“En Amalia?” maak sy vir oulaas seker terwyl vreugde deur haar lyf begin tintel.

				Hy leun stadig vooroor. “Vir haar het jy lankal in die sak.”

				Sy maak haar oë toe toe sy mond oor hare sluit. Dis ’n lui, sensuele soen, een wat sê hy weet daar lê nog ’n leeftyd van passie vir hulle voor.

				“Wat sê jy, sal ons ook gaan ouers vra?” vra hy toe hy sy kop uiteindelik lig.

				Sy kan dit nie weerstaan om hom te terg nie. “Is jy bang jy verbreek jou belofte?”

				Hy grinnik. “Doodbang! Met Lané was dit maklik, maar jy het ’n manier om ’n man van al sy beginsels te laat vergeet. Vir ’n bloukous is jy besonder onweerstaanbaar.”

				“In daardie geval sal ons maar so gou as moontlik moet trou,” sê sy met blink oë.

				“Ek gee jou twee weke om alles te beplan,” sê hy hees voor hy haar ferm vasvat en soen soos ’n man die vrou van sy hart behoort te soen.

